ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ Ρϟ**΄**

Δευτέρα 29 Σεπτεμβρίου 2025

Αθήνα, σήμερα στις 29 Σεπτεμβρίου 2025, ημέρα Δευτέρα και ώρα 15.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλό απόγευμα. Αρχίζει η συνεδρίαση.

Πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Τετάρτης 1 Οκτωβρίου του 2025.

Ο Βουλευτής κ. Δημήτριος Καιρίδης, Βουλευτής της Νέας Δημοκρατίας, ζητεί άδεια απουσίας στο εξωτερικό για τις 3 Οκτωβρίου.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων, η κυρία Χριστίνα Τσάκωνα, ενημερώνει το Σώμα σχετικά με τις επίκαιρες ερωτήσεις που θα συζητηθούν σήμερα.

Θα ξεκινήσουμε με τη δεύτερη, με αριθμό 1363/16-9-2025 επίκαιρη ερώτηση δεύτερου κύκλου του Βουλευτή Ηρακλείου της Κ.Ο. «ΣΥΡΙΖΑ–ΠΡΟΟΔΕΥΤΙΚΗ ΣΥΜΜΑΧΙΑ» κ. Χαράλαμπου (Χάρη) Μαμουλάκη προς τον Υπουργό Εθνικής Οικονομίας και Οικονομικών με θέμα: «Πόροι Ταμείου Ανάκαμψης – Παραμένουν εκτός κυβερνητικού σχεδιασμού οι μικρομεσαίες επιχειρήσεις».

Ορίστε, κύριε συνάδελφε, έχετε τον λόγο για την πρωτολογία σας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε και καλή εβδομάδα.

Κύριε Παπαθανάση, επανερχόμαστε για μια υπόθεση που νομίζω ότι συνιστά την μεγαλύτερη ευκαιρία για τη χώρα -ή τουλάχιστον θα έπρεπε να ήταν η μεγαλύτερη ευκαιρία για τη χώρα- και αναφέρομαι φυσικά στους πόρους του Ταμείου Ανθεκτικότητας και Ανάκαμψης, το γνωστό RRF, το οποίο το 2021 παρουσιάστηκε πραγματικά ως μια μεγάλη ευκαιρία, τότε, για την ελληνική οικονομία και ειδικά για τις μικρομεσαίες επιχειρήσεις που αποτελούν τον βασικό πυλώνα -αρεσκόμαστε να λέμε τη ραχοκοκαλιά- της ελληνικής οικονομίας, τον επιχειρηματικό ιστό δηλαδή της χώρας. Μετά και την αναθεώρηση, όμως, το 2023 και φυσικά στο πλαίσιο του REPower EU, η Ελλάδα έχει πλέον στη διάθεσή της μέχρι το τέλος του 2026 ένα ποσό ύψους 36 δισεκατομμυρίων ευρώ, κύριε Πρόεδρε, εκ των οποίων τα 18 δισεκατομμύρια grants, απ’ ευθείας επιχορηγήσεις και άλλο ένα αντίστοιχο ποσό, που αφορά ουσιαστικά δανεισμό με εξαιρετικά ελκυστικούς επιτοκιακούς όρους και εγγύηση, βέβαια, αντίστοιχη.

Δυστυχώς, η μέχρι τώρα, όμως, εφαρμογή του προγράμματος καταδεικνύει ότι μάλλον πρόκειται για μια μεθοδικά σχεδιασμένη μεταφορά πόρων, κυρίως προς μία ελίτ ισχυρών επιχειρηματικών ομίλων, παρά για εργαλείο πραγματικής ενίσχυσης της ελληνικής οικονομίας.

Η απορρόφηση των ενισχύσεων από τις μικρομεσαίες επιχειρήσεις παραμένει ανεπαρκής και αναποτελεσματική. Εξ ου άλλωστε και η σημερινή παρέμβαση εν είδει ερωτήσεως, για να δούμε ακριβώς τι έχει συμβεί σε απόλυτο νούμερο σε επίπεδο πόρων και να συναρτήσουμε, όχι μόνο το πλήθος των επιχειρήσεων που ενισχύθηκαν, αλλά και πόσοι πόροι διατέθηκαν από τον συνολικό αυτόν κουμπαρά των 36 δισεκατομμυρίων.

Έχουμε, όμως, και κάποια άλλα στοιχεία τα οποία προβληματίζουν. Έχουμε, για παράδειγμα, την επιλεκτική διανομή σε μεγάλους ομίλους, με χαρακτηριστικό παράδειγμα την περίπτωση των δέκα εταιρειών, κύριε Παπαθανάση, πληροφορικής και τηλεπικοινωνιών που ερευνάται από την Ευρωπαϊκή Εισαγγελία. Τα παραπάνω επιβεβαιώνουν και οι σχετικές παρατηρήσεις της Κομισιόν προς την Ελλάδα τόσο σε σχέση με την απουσία μηχανισμών διαφάνειας και λογοδοσίας -που επισταμένως και επί τέσσερα χρόνια ζητάμε εδώ από το Ελληνικό Κοινοβούλιο ως Αντιπολίτευση- όσο και αναφορικά με την καθυστέρηση της υλοποίησης των κρίσιμων milestone, των γνωστών οροσήμων. Τα παραπάνω δημιούργησαν ένα ζήτημα καθυστέρησης και χαρακτηριστικό της δυσκολίας που διαπιστώνεται στην υλοποίηση είναι οι μέχρι σήμερα τρεις επιπλέον αναθεωρήσεις -Ιούλιος του ’24 Γενάρης του ’25 και πρόσφατα, τον Αύγουστο της ίδιας χρονιάς- του φυσικού αντικειμένου του σχεδίου.

Κατά συνέπεια, λοιπόν, επειδή, παρά τις διαβεβαιώσεις περί συμμόρφωσης με τις ευρωπαϊκές αρχές και στόχους, η εικόνα που προκύπτει είναι αυτή ενός σχεδίου που τροποποιείται κατά το δοκούν, εκ των υστέρων, για να καλύψει κενά και αστοχίες, χωρίς ουσιαστική διαφάνεια ή αξιολόγηση των πολιτικών επιλογών.

Και επειδή η συνολική εικόνα του Ταμείου Ανθεκτικότητας και Ανάκαμψης, συγκριτικά με παλαιότερες χρηματοδοτικές περιόδους, σήμερα δείχνει σημάδια οπισθοδρόμησης και όχι βελτίωσης, ιδίως ως προς την ικανότητα διαχείρισης και ουσιαστικής αξιοποίησης των ευρωπαϊκών πόρων προς επίτευξη ενός βιώσιμου αναπτυξιακού μοντέλου, ερωτάσθε, κύριε Υπουργέ για δύο ζητήματα: Αυτό που υπάρχει εκ προοιμίου: Δηλαδή το ποιος είναι ο ακριβής αριθμός -το πλήθος- των μικρομεσαίων επιχειρήσεων που ενισχύθηκαν και κυρίως με ποιους πόρους, για να δούμε το ποσοστό σε σχέση με το συνολικό ποσόν. Και, βέβαια, αν κρίνετε τα παραπάνω μεγέθη επαρκή για το μέγεθος της ελληνικής οικονομίας και αν σκοπεύετε για το εναπομείναν διάστημα να αναλάβετε συγκεκριμένες πρωτοβουλίες ώστε να διασφαλιστεί μια περισσότερο διευρυμένη και κυρίως δίκαιη κατανομή των πόρων του ΤΑΜΕΙΟΥ.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κύριε Υπουργέ, έχετε τον λόγο για την απάντησή σας.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Καλή εβδομάδα και από μένα.

Στην ερώτηση του συναδέλφου του κ. Μαμουλάκη θέλω κατ’ αρχάς να ενημερώσω τον συνάδελφο και το Σώμα ότι είμαστε μόλις δύο μέρες μακριά από την αύξηση των κοινοτικών που θα ελέγξουν την πρόοδο, οπότε θα υπάρχουν και οι σχετικές ανακοινώσεις, του Ταμείου Ανάκαμψης και βεβαίως της φάσης που διέρχονται όλες οι χώρες -γιατί όλες οι χώρες της Ευρώπης διέρχονται αυτήν τη φάση- της αναθεώρησης των προγραμμάτων. Όπως έγινε και την προηγούμενη φορά, κάποια θα αυξηθούν, κάποια θα μειωθούν, πάντα με στόχο να μην έχουμε απώλειες. Γιατί το συνολικό ποσό το οποίο έχουμε είναι 18 δισεκατομμύρια ευρώ και ο στόχος μας είναι να μην απωλέσουμε ούτε ένα ευρώ από τα χρήματα τα οποία είναι χρήματα τα οποία δεν τα επιστρέφει η Ελλάδα. Και υπάρχει και το δανειακό σκέλος, όπου τα χρήματα τα δανειζόμαστε και τα επιστρέφουμε πίσω και μέσω των τραπεζικών ιδρυμάτων δίδονται δάνεια σε επιχειρήσεις με 0,35 για μικρές, πολύ μικρές επιχειρήσεις και 1% για μεσαίες και μεγάλες επιχειρήσεις.

Το Ταμείο Ανάκαμψης έτσι όπως σχεδιάστηκε και διαδικαστικά διέρχεται σε κάθε φάση και σε κάθε έγκριση είκοσι έξι βήματα στη διαδικασία για την υπογραφή ενός έργου. Είναι είκοσι έξι βήματα τα οποία είναι απαραίτητα από το σχέδιο διαχείρισης του προγράμματος και αυτά προφανώς είναι πάντοτε στη διάθεση και της Επιτροπής Ανταγωνισμού. Γιατί και η Επιτροπή Ανταγωνισμού είχε κάνει και τις σχετικές ανακοινώσεις για τον έλεγχο που έκανε πέρυσι, το 2024 - έχω καταθέσει στη Βουλή το από 7 Ιουλίου έγγραφο της Επιτροπής Ανταγωνισμού, μπορείτε να το βρείτε- αλλά και σε κάθε σε κάθε εισαγγελία που επιθυμεί να κάνει έλεγχο είμαστε καλοδεχούμενοι. Εμείς έχουμε υποχρέωση να δώσουμε ό,τι στοιχεία μας ζητηθούν.

Συνολικά το Ταμείο Ανάκαμψης στο κομμάτι των επιχορηγήσεων έχει στηρίξει διακόσιες ενενήντα δύο χιλιάδες επιχειρήσεις. Στην Ελλάδα έχουμε περίπου εννιακόσιες πενήντα χιλιάδες επιχειρήσεις, φυσικά και νομικά πρόσωπα. Εγώ δεν θα έλεγα ότι είναι μία στις τρεις, θα έλεγα ότι είναι μία στις τέσσερις, γιατί προφανώς κάποιες έχουν πάρει και διπλή φορά. Επομένως έχει αγγίξει το 25% της επιχειρηματικότητας στην Ελλάδα.

Πώς έχει γίνει αυτό; Επιτρέψτε μου. Μέσω του Ψηφιακού Μετασχηματισμού στα προγράμματα «Ψηφιακά Εργαλεία Α», «Ψηφιακά Εργαλεία Β», «Ανάπτυξη Ψηφιακών Προϊόντων και Υπηρεσιών», «Ψηφιακές Συναλλαγές Α» και «Ψηφιακές Συναλλαγές Β» -είναι ανοιχτό το πρόγραμμα μέχρι 30 Σεπτεμβρίου- και στον «Ψηφιακό Μετασχηματισμό Επιχειρήσεων Κλάδων Χειροτεχνίας» είναι διακόσιες πενήντα οκτώ χιλιάδες επιχειρήσεις με 410 εκατομμύρια ευρώ.

Στην «Πράσινη Μετάβαση» έχουμε 174 εκατομμύρια και πέντε χιλιάδες διακόσιες πενήντα επτά επιχειρήσεις το «Αλλάζω Συσκευή για Επιχειρήσεις», «Εξοικονομώ για τις Επιχειρήσεις», «Σύστημα Αποθήκευσης Ενέργειας» -ανοιχτό το πρόγραμμα ακόμα- και «Βελτίωση Ενεργειακής Απόδοσης Ορεινών Τουριστικών Καταλυμάτων».

Στο τρίτο, πρωτογενή τομέα, αγροδιατροφή 395 εκατομμύρια για τετρακόσιες εβδομήντα τέσσερις επιχειρήσεις στα προγράμματα: «Καινοτομία Και Πράσινη Μετάβαση Στη Μεταποίηση Αγροτικών Προϊόντων» (Α΄ κύκλος και Β΄ κύκλος), «Εκσυγχρονισμός του Πρωτογενούς Τομέα» (Α΄ κύκλος και Β΄ κύκλος), «Πράσινος Αγροτουρισμός Αναδιαρθρώσεις Καλλιεργειών, Ενίσχυση Υδατοκαλλιεργειών».

Τέταρτο πρόγραμμα, δευτερογενής τομέας βιομηχανία μεταποίησης. Συνολικά διακόσιες επιχειρήσεις με 302 εκατομμύρια. Στην «Έξυπνη Μεταποίηση», «Παραγωγικές Επενδύσεις στην Πράσινη Βιομηχανία», «Επενδύσεις στη Φαρμακοβιομηχανία», «Στρατηγικές Επενδύσεις», «Βιομηχανικά Πάρκα».

Είναι καλό να ακουστούν και να γραφτούν στα Πρακτικά αυτά, κύριε Πρόεδρε, για να τα γνωρίζουν και τα υπόλοιπα μέλη εδώ, οι συνάδελφοι.

Το πέμπτο. Έρευνα Καινοτομία στην Επιχειρηματικότητα. Εγκεκριμένες επιχορηγήσεις 58 εκατομμύρια, διακόσιες πενήντα επτά επιχειρήσεις. Το «Ερευνώ - Δημιουργώ – Καινοτομώ», στο «Horizon Seal of Excellence» και στις «Συμπράξεις Ερευνητικής Αριστείας» και με τα Clusters μαζί. Γιατί είναι και τα Clusters που περιλαμβάνουν πάνω από μια επιχείρηση τώρα επιχορήγησης.

Επιχορηγήσεις ΤΑΑ συνολικά στα θέματα πρόσληψης και απασχόλησης προσωπικού, 363 εκατομμύρια με συνολικό αριθμό επιχειρήσεων είκοσι επτά χιλιάδες τετρακόσιες πενήντα πέντε επιχειρήσεις.

Υπάρχει επίσης και το πρόγραμμα «Τουρισμός».

Άρα, είναι επτά τα προγράμματα.

Τώρα ως προς το δανειακό σκέλος, γιατί και το δανειακό σκέλος έχει την αξία του. Όπως είπαμε, 50% είναι αριθμητικά σε μικρομεσαία επιχειρηματικότητα, 50% σε μεγάλες, αλλά οι μεγάλες έχουν μεγαλύτερα επιχειρηματικά σχέδια. Ταυτόχρονα, όμως, υπάρχει και η Ελληνική Αναπτυξιακή Τράπεζα που στηρίζει μόνο μικρομεσαία επιχειρηματικότητα. Θα σας πω και στη δευτερολογία μου. Συνολικά έχουμε στα χαμηλότοκα δάνεια του Ταμείο Ανάκαμψης διακόσιες ογδόντα μία μικρομεσαίες επιχειρήσεις με 3 δισεκατομμύρια ευρώ. Και στο εγγυοδοτικό πρόγραμμα InvestEU, πάλι Ταμείο Ανάκαμψης, είναι δώδεκα χιλιάδες είκοσι εννέα μικρομεσαίες επιχειρήσεις με συνολικό ύψος 2,1 δισεκατομμύρια ευρώ.

Επίσης, στο κεφάλαιο επιχειρηματικών συμμετοχών InnovateNow, μικρομεσαία επιχειρηματικότητα πάντα, μέσω και της ΕΑΤΕ είκοσι έξι επιχειρήσεις και έξι επιχειρήσεις.

Έχουμε, λοιπόν, ένα πλαίσιο συνολικό που εγώ δεν σας λέω ότι άγγιξε μία στις τρεις, αλλά μία στις τέσσερις. Πάντως έχει αγγίξει με τον έναν ή τον άλλο τρόπο ένα μεγάλο ποσοστό της μικρομεσαίας επιχειρηματικότητας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Μαμουλάκη, έχετε τον λόγο για τη δευτερολογία σας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ο Κ. Παπαθανάσης ανέφερε ένα πλήθος μικρομεσαίων επιχειρήσεων. Εγώ επιμένω και ζητάω από τον Υπουργό να μας παραθέσει -γιατί εκεί στη σύγκριση θα φανεί πόσο αμείλικτα είναι τα μαθηματικά- τα ποσά που διατέθηκαν στις μικρομεσαίες επιχειρήσεις σε σχέση με τα ποσά, ειδικά στο δανειακό σκέλος, που δόθηκαν στις ελάχιστες μεγάλες επιχειρήσεις.

Χαρακτηριστικά, κύριε Παπαθανάση, έχω μπροστά μου μια λίστα με σαράντα μία επιχειρήσεις οι οποίες έχουν λάβει 4 δισεκατομμύρια ευρώ. Για την ακρίβεια 4.009.000.000 εκατομμύρια. Και είναι επιχειρήσεις οι οποίες κυρίως είναι στον ενεργειακό τομέα και στον τουριστικό κλάδο. Δηλαδή, συνεχίζουμε τη «μονοκαλλιέργεια» του τουρισμού και η ευκαιρία που υπήρχε για το Ταμείο Ανάκαμψης και Ανθεκτικότητας για να ανατάξουμε, να αναμορφώσουμε με ένα ολιστικό σχέδιο το παραγωγικό μας μοντέλο δυστυχώς βλέπουμε μέρα με τη μέρα να χάνεται.

Και δεν είναι μόνο αυτό. Βλέπουμε παραδείγματα τα οποία δημιουργούν και στρέβλωση και αν θέλετε και αθέμιτο ανταγωνισμό. Και είναι πολλά αυτά. Για παράδειγμα βλέπω εδώ τη γνωστή εταιρεία «ΤΕΡΝΑ ΕΝΕΡΓΕΙΑΚΗ» με 250 εκατομμύρια ευρώ για ένα αμφιλεγόμενης ποιότητας -και θα το συζητήσουμε σε άλλο επίπεδο- έργο στην Αμφιλοχία. Ένα τέταρτο του δισεκατομμυρίου, κύριε Πρόεδρε, με εγγύηση του ελληνικού δημοσίου για την εν λόγω εταιρεία. Αυτές είναι αυτές είναι προβληματικές διαστάσεις. Και το ερώτημα είναι: Με ποια κριτήρια δόθηκαν αυτά τα 250 εκατομμύρια;

Βλέπουμε εδώ «ΑΜΥΝΤΑΙΟ ΦΩΤΟΒΟΛΤΑΪΚΟ ΠΑΡΚΟ» 241 εκατομμύρια ευρώ. Βλέπουμε «ΦΟΙΒΗ ΕΝΕΡΓΕΙΑΚΗ» και «ΑΙΟΛΙΚΗ ΒΕΡΜΙΟΥ» 400 εκατομμύρια, 130 συν 182 εκατομμύρια.

Αυτή η κατανομή είναι εξόχως άδικη και προβληματική, σε πολιτικό και οικονομικό επίπεδο. Γιατί όταν έχεις τους πόρους και πρέπει να τους διανείμεις κατάλληλα για να υπάρχει διάχυση και στη μικρομεσαία επιχειρηματικότητα, βλέπουμε ότι εδώ υπάρχει ένα κόφτης, ένα παράδοξο, οξύμωρο φίλτρο που απομονώνει τους μεγάλους πόρους, με την εγγύηση επαναλαμβάνω του ελληνικού δημοσίου και με ελκυστικότατους επιτοκιακούς όρους, σε συγκεκριμένα ελάχιστα ΑΦΜ. Επαναλαμβάνω σαράντα ένα ΑΦΜ, 4 δισεκατομμύρια. Αυτή είναι πραγματικότητα.

Θα επανέλθω, λοιπόν, κύριε Παπαθανάση, ρωτώντας το εξής. Ωραία, αναφέρετε ένα πλήθος επιχειρήσεων που λαμβάνουν κάποια ποσά, κατά την άποψή μας μικρά, εξ ου και οι πολλές επιχειρήσεις. Το είπατε κι εσείς άλλωστε. Το ερώτημα που τίθεται, όμως, είναι στο δανειακό σκέλος κυρίως. Τι ύψους ποσό κατευθύνθηκε στη μικρομεσαία επιχειρηματικότητα εν συναρτήσει του συνόλου. Για να δούμε, δηλαδή, από το συνολικό σκέλος των 36 και πλέον δισεκατομμυρίων, κυρίως όμως τα 18 του δανειακού, πόσα κατευθύνθηκαν στη μικρομεσαία επιχειρηματικότητα η οποία στενάζει, το γνωρίζουμε, το γνωρίζετε και από τις επισημάνσεις μας και από τους ίδιους τους φορείς που επιτακτικά το ζητούν και στο πρόσφατο νομοσχέδιο νομίζω ήταν έκδηλη η παρουσία τους και οι ενστάσεις που είχαν γύρω από τον σχεδιασμό που πραγματοποιείται από την πλευρά σας.

Άρα, χωρίς να θέλω να καταχραστώ τον χρόνο, επανέρχομαι, κύριε Υπουργέ, και λέω το εξής. Απαντήστε μας ποιο είναι το ποσόν το οποίο κατευθύνθηκε προς τη μικρομεσαία επιχειρηματικότητα και το ποσό αυτό τι ποσοστό έχει επί του συνόλου. Νομίζω ότι είναι πάρα μα πάρα πολύ κρίσιμο.

Και κάτι τελευταίο. Τα παραπάνω στοιχεία νομίζω ότι τα εκδώσατε ως Υπουργείο Εθνικής Οικονομίας την 1 Σεπτεμβρίου, πριν από είκοσι ημέρες, όπου αναφέρετε μια σειρά από πόρους από το Ταμείο Ανάκαμψης που αφορούν τις μικρομεσαίες κλπ. Αλήθεια, κρίνετε τα παραπάνω στοιχεία που παραθέσατε ικανοποιητικά με βάση το σύνολο των πόρων του Ταμείου Ανάκαμψης και Ανθεκτικότητας, το μέγεθος της ελληνικής οικονομίας και το πλήθος των μικρομεσαίων επιχειρήσεων που την απαρτίζουν;

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Μαμουλάκη.

Κύριε Υπουργέ, έχετε τον λόγο για δευτερολογία σας.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Ξέρετε, κύριε συνάδελφε, κύριε Μαμουλάκη, την οικονομία την κρίνεις εκ του αποτελέσματος και μπορούμε να έχουμε μια συζήτηση εδώ στη Βουλή εάν το μέρισμα της οικονομίας μοιράζεται σωστά. Εμείς έχουμε μια συγκεκριμένη θέση για αυτό, το πώς θέλουμε να μοιράσουμε το μέρισμα της οικονομίας. Μπορεί να διαφοροποιούμαστε σε αυτό.

Όμως, έχοντας και τα επίσημα στοιχεία της Ευρωπαϊκής Ένωσης -δεν σας λέω ότι θα σας τα δώσω εγώ αυτά, μπορείτε να τα βρείτε- η οικονομία της Ελλάδας βρίσκεται σε πολύ υψηλή θέση γενικά ως προς την δημοσιονομική της πορεία.

Και δεν μπορεί να βλέπετε και να παρακολουθείτε μια οικονομία που είχε μια ανάπτυξη 2,3% το 2024 -υπερδιπλάσιο δυόμισι φορές περίπου από αυτό της Ευρωπαϊκής Ένωσης- και που αναμένει φέτος πάνω από 2% με ένα πρωτογενές πλεόνασμα, το οποίο πρωτογενές πλεόνασμα έχει σχέση με το πώς εξυπηρετούνται τα δάνεια της χώρας, γιατί κι αυτό αφορά το μέρισμα και πώς μπορούμε να περάσουμε μέρισμα στην οικονομία και να μην πείτε ότι εκ του αποτελέσματος αυτή ακριβώς η οικονομία είναι αυτή η οποία δίνει και τη δυνατότητα στη χώρα μας να έχουμε μέρισμα.

Επομένως, εγώ θα καταθέσω στα Πρακτικά και πάλι και μπορούμε να κάνουμε τη συζήτηση για τον τρόπο που διανείμαμε τα 1,7 δισεκατομμύρια ευρώ, σχετικά με αυτό το οποίο λέτε εσείς με αυτό που λέμε εμείς.

Όμως, δεν θα παραμείνω στα στοιχεία ως προς το ΑΕΠ, γιατί στο ΑΕΠ είμαστε πρώτη χώρα, αλλά επειδή δεν είναι του 2024 -δεν έχει κλείσει το 2024- θέλω να σας πω ότι και το 2024 πρώτη χώρα είμαστε. Θα τα καταθέσω και αυτά μαζί με τα πρώτα, αλλά θα σας τα δώσω όλα μαζί.

Θέλω παρακαλώ να κρίνετε πώς πάει το Ταμείο Ανάκαμψης από τα στοιχεία που μπορείτε τώρα να μπείτε στο κινητό σας και να βρείτε.

Υποβληθέντα αιτήματα πληρωμών των σχεδίων του Ταμείου Ανάκαμψης και Ανθεκτικότητας των είκοσι επτά κρατών-μελών. Η Ελλάδα -δείτε- δεύτερη με έξι.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Επί ποσοστό; Σε τι…

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Όχι υποβληθέντα αιτήματα πληρωμής. Επί πληρωθέντα ορόσημα που σας ενδιαφέρει αυτό, γιατί κάνετε μια συζήτηση. Η Ελλάδα, τέταρτη και πέμπτη, μαζί με την Εσθονία, στις είκοσι επτά χώρες . Δείτε τα τώρα, μπορείτε να μπείτε στο κινητό σας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Από τα είκοσι επτά, πόσα δηλαδή,…

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Σας είπα, το ποσοστό είναι 48% αυτή τη στιγμή, αλλά είμαστε στην τέταρτη θέση. Δείτε το. Πρέπει να κρίνετε με ένα σύστημα κρατών μελών. Τώρα και που έρχονται τώρα οι κοινοτικοί ετοιμαζόμαστε να υποβάλουμε το έβδομο αίτημα, το οποίο είναι ύψους 1,7 δισεκατομμυρίων ευρώ. Έχουμε μιλήσει για το δανειακό, θα πιάσουμε και το δανειακό τώρα. Το δανειακό είχε σχέση με το κομμάτι το ψηφιακό, αλλά από εκεί και πέρα και στην εκπλήρωση και στο ποσοστό, αν βάλετε και τα 2,1 δισεκατομμύρια ευρώ -πάμε στα 23,4 δισεκατομμύρια ευρώ- θα δείτε ότι ανεβαίνουμε και εδώ στην τέταρτη θέση. Δηλαδή, είμαστε μια χώρα που γενικά καλύπτει όλα τα κενά και βεβαίως, είμαστε μια χώρα η οποία δεν είναι πίσω στην επίτευξη των στόχων.

Το πιο σημαντικό απ’ όλα είναι ότι δεν είναι μόνο το Ταμείο Ανάκαμψης για τη μικρομεσαία επιχειρηματικότητα, υπάρχει και το ΕΣΠΑ. Το ΕΣΠΑ αφορά μόνο την μικρομεσαία επιχειρηματικότητα και σας έχουμε παρουσιάσει τα στοιχεία, πάνω από 75.000 επιχειρήσεις έχουν λάβει δάνεια με πολύ χαμηλό επιτόκιο. Μάλιστα, το επιτόκιο είναι ένα επιτόκιο, το οποίο επιδοτείται κατά 40%. Ήδη το Ταμείο Επιχειρηματικότητας III διευρύνεται και φτάνει στα 3,3 δισεκατομμύρια ευρώ, το 79% είναι με κύκλο εργασιών έως 2 εκατομμύρια ευρώ και το 74% είναι με αριθμό προσωπικού έως δέκα εργαζόμενους.

Επομένως, βλέπετε ότι υπάρχει ένα πλαίσιο, ακριβώς για να στηρίξουμε τη μικρομεσαία επιχειρηματικότητα, η οποία είναι κρίσιμη. Συνολικά έχουμε φυσικά και φυσικά και νομικά πρόσωπα στην Ελλάδα εννιακόσιες χιλιάδες, περίπου τριακόσιες χιλιάδες είναι τα νομικά πρόσωπα, αλλά ειδικά στη μικρομεσαία επιχειρηματικότητα έχουμε αγγίξει την πλειοψηφία των νομικών προσώπων και θέλω να σας πω ότι πέραν των διακοσίων ενενήντα δύο χιλιάδων που σας παρουσίασα στην πρωτολογία μου, υπάρχει και ένας αριθμός επιχειρήσεων που δεν συμπεριλαμβάνεται εδώ, είναι οι επιχειρήσεις που αν τρέξει κάποιος, αν τρέξετε εσείς το «ΕΞΟΙΚΟΝΟΜΩ», για να αναβαθμίσετε ενεργειακά το σπίτι σας, εκεί θα έρθουν επιχειρήσεις που δεν καταγράφονται εδώ, είναι επιχειρήσεις ατομικές, οι οποίες είναι ηλεκτρολόγοι, υδραυλικοί.

Υπάρχει, λοιπόν, μια πλειάδα άλλων μικρομεσαίων επιχειρήσεων που δεν καταγράφονται εδώ, που τρέχουν μέσω των προγραμμάτων αυτών, όπως είναι το «ΕΞΟΙΚΟΝΟΜΩ». Επομένως ναι, είναι η μικρομεσαία επιχειρηματικότητα στο επίκεντρο της προσοχής μας και με κάθε τρόπο -και με τα προγράμματα τα οποία τρέχουν- στηρίζουμε τις επιχειρηματικές δραστηριότητες και κυρίως, στηρίζουμε και με επιδοτούμενα προγράμματα, αλλά και με επιδότηση του δανειακού σκέλους των επιχειρήσεων αυτών.

Ευχαριστώ.

(Στο σημείο αυτό ο Υπουργός Εθνικής Οικονομίας και Οικονομικών κ. Νικόλαος (Νίκος) Παπαθανάσης καταθέτει για τα Πρακτικά τις προαναφερθείσες αποφάσεις, οι οποίες βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Στις επόμενες τρεις επίκαιρες ερωτήσεις θα απαντήσει ο Υφυπουργός Εθνικής Οικονομίας και Οικονομικών, ο κ. Γεώργιος Κώτσηρας.

Ξεκινάμε με την πέμπτη, με αριθμό 1361/16-9-2025 επίκαιρη ερώτηση του πρώτου κύκλου του Βουλευτή Έβρου της Κοινοβουλευτικής Ομάδος «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ», κυρίου Παράσχου Παπαδάκη προς τον Υπουργό Εθνικής Οικονομίας και Οικονομικών, με θέμα: «Άδικη εξαίρεση του οικισμού της Νέας Βύσσας, του Δήμου Ορεστιάδας, του νομού Έβρου από τις εξαγγελίες του Πρωθυπουργού, περί μείωσης κατά 50% του ΕΝΦΙΑ το 2026 και πλήρη κατάργησή του το 2027, όπου αφορά σε οικισμούς κάτω των χιλίων πεντακοσίων κατοίκων.».

Κύριε Παπαδάκη έχετε τον λόγο για την πρωτολογία σας.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, φρόντισε ο κ. Πιερρακάκης να μάθουμε την απάντηση σήμερα στον ΑΝΤ1. Είπε, δηλαδή, ότι θα συμπεριλάβετε και τη Νέα Βύσσα. Θα πάτε το όριο από τους χίλιους πεντακόσιους στους χίλιους επτακόσιους κατοίκους. Έτσι, λοιπόν, μαθαίνουμε τα νέα και έτσι απαντάτε σε επίκαιρες ερωτήσεις.

Εκτός από τον πολιτικό κομπλεξισμό που διακατέχει την Κυβέρνησή σας, είστε και πονηρούληδες, διότι γνωρίζετε πολύ καλά ότι όταν ο κ. Μητσοτάκης στη ΔΕΘ ανέφερε και εξήγησε αυτό το μέτρο ήταν 6-9-2025. Στις 9-9-2025 η Ελληνική Λύση, μέσω του ομιλούντα από το Βήμα της Βουλής έθεσε το ζήτημα, στις 16-9-2025 κατατέθηκε η επίκαιρη ερώτηση που συζητάμε σήμερα και στις 25-9-2025, την προηγούμενη εβδομάδα, κατέθεσα πάλι από το Βήμα της Βουλής και τα επίσημα στοιχεία από το ληξιαρχείο της Δημοτικής Ενότητας Βύσσας -εκείνα τα τραγικά στοιχεία με μηδέν γεννήσεις την τελευταία πενταετία- όπου ο κ. Παπαθανάσης, παρ’ όλα αυτά τα σοβαρά που λέγαμε εδώ στη Βουλή, έπαιζε στο κινητό του, μάλλον κάποιο παιχνίδι. Μάλλον, Tetris έπαιζε, γι’ αυτό σταμάτησα να τον ρωτήσω κιόλας, ζητώ συγγνώμη αν τον ενόχλησα και αν τον διέκοψα, ελπίζω να το τερμάτισε. Όλα αυτά δεν σβήνονται και να ξέρετε ότι αυτό το μέτρο το οποίο λαμβάνετε πάλι για τους χίλιους επτακόσιους κατοίκους, πάλι λάθος είναι και θα σας το πω στη δευτερολογία μου.

Όλα αυτά τα λέω, κύριε Υφυπουργέ, διότι ένα καλό πάτε να κάνετε και πάλι μέσω επικοινωνιακών τερτιπιών, φτάνετε σε αυτό το σημείο. Να μεταφέρετε, δηλαδή, τον κοινοβουλευτικό έλεγχο στα τηλεοπτικά πάνελ. Ξέρετε πολύ καλά ότι συζητείται σήμερα η ερώτηση της Ελληνικής Λύσης γι’ αυτό το ζήτημα και για να αποδυναμώσετε και να υποβαθμίσετε το γεγονός -να μην το καπηλευτούμε εμείς ως Ελληνική Λύση, θα το απαντήσουμε στον Βουλευτή της Ελληνικής Λύσης, της Αντιπολίτευσης- επέλεξε ο κ. Πιερρακάκης -σήμερα το πρωί, λίγες ώρες ενώ θα το συζητούσαμε- να πει και να απαντήσει την ερώτηση, μέσω του ΑΝΤ1 και όχι μέσω του κοινοβουλευτικού ελέγχου. Εξωθεσμικά, δηλαδή και όχι όπως προβλέπει ο Κανονισμός της Βουλής.

Την ξέρω την απάντηση, ξέρω τι θα μου πείτε, τα άκουσα στον ΑΝΤ1 σήμερα από το στόμα του κ. Πιερρακάκη ό,τι είπε, παρακαλώ πολύ επαναλάβετέ το και εσείς, για να το ακούσει και ο Νομός Έβρου. Τα υπόλοιπα στη δευτερολογία μου.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Κύριε Υπουργέ, έχετε τον λόγο για την απάντησή σας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κύριε συνάδελφε, καταρχάς, να υπενθυμίσουμε ότι εδώ είναι Εθνικό Κοινοβούλιο και νομίζω ότι οι εκφράσεις του καθενός από εμάς οφείλουν να έχουν μία σχετική προσαρμογή με το μέρος στο οποίο συζητάμε. Τα περί «πολιτικού κομπλεξισμού, πονηρούληδων, Tetris» κλπ., δεν νομίζω ότι αρμόζουν σε αυτόν τον χώρο.

Αντιλαμβάνομαι την αμηχανία σας, αντιλαμβάνομαι τον προβληματισμό σας, αλλά περίμενα, αν μη τι άλλο, ως Βουλευτής Έβρου, εφόσον το ακούσατε το πρωί από τον κ. Πιερρακάκη, να επιδοκιμάσετε αυτήν την πρωτοβουλία, όπως να επιδοκιμάσετε και τη συνολική πρωτοβουλία που έλαβε η Κυβέρνηση να στηρίξει την ελληνική περιφέρεια, να στηρίξει τους οικισμούς μέχρι 1.500 κατοίκους με την κατάργηση του ΕΝΦΙΑ, με τη μείωση του τεκμαρτού υπολογισμού του εισοδήματος, με τη στήριξη των ακριτικών νησιών. Φαντάζομαι ενδιαφέρεστε και γι’ αυτά.

Δεν καταλαβαίνω από πού κι ως πού θα υπαγορεύσετε εσείς στον Υπουργό Εθνικής Οικονομίας τι θα πει και πού θα το πει. Δεν υπήρχε ένα υπαρκτό ζήτημα; Υπήρχε. Δεν το είχαν θέσει και οι υπόλοιποι συνάδελφοι της Νέας Δημοκρατίας υπόψη της Κυβέρνησης; Εσείς από πού κι ως πού σήμερα, με αυτό το ύφος;

Και μιας και αναφέρατε ότι ήλθα να απαντήσω στην ερώτηση, εγώ σέβομαι τον κοινοβουλευτικό έλεγχο και ήλθα να απαντήσω σε μια ερώτηση η οποία έχει καταστεί ανεπίκαιρη και σύμφωνα με τα δικά σας λεγόμενα, εφόσον απήντησε σήμερα το πρωί και αναφέρθηκε σε αυτό το θέμα ο ίδιος ο Υπουργός Εθνικής Οικονομίας και Οικονομικών. Σε σεβασμό, λοιπόν, προς τον ρόλο του Βουλευτή και του δικού σας, είμαι εδώ και εγώ παρών, για να αναφέρουμε τα συγκεκριμένα γεγονότα. Αλλά το πού και με ποιο τρόπο η Ελληνική Κυβέρνηση, ο Υπουργός Εθνικής Οικονομίας και Οικονομικών θα αναφερθεί σε οποιοδήποτε θέμα που αφορά την ελληνική κοινωνία, νομίζω δεν θα μας το υπαγορεύσετε εσείς. Είναι κατανοητό εικάζω αυτό.

Δεύτερον, εσείς τελικά χαίρεστε για τη δήλωση του κ. Πιερρακάκη ή λυπάστε που δεν προλάβατε, όπως είπατε, να το πείτε εσείς πρώτος ή δεύτερος ή τρίτος; Αυτό είναι το θέμα; Ποιος το λέει πρώτος; Η ελληνική πολιτεία έχει Κυβέρνηση. Η Κυβέρνηση αντιλαμβάνεται τα προβλήματα των πολιτών. Ο Πρωθυπουργός έκανε μια αναφορά και παρέθεσε μία φορολογική μεταρρύθμιση, η οποία αφορά πολύ μεγάλο κομμάτι, το μέγιστο κομμάτι της ελληνικής κοινωνίας, με φορολογικές μειώσεις για τους πολύτεκνους, για τους νέους, για την ελληνική περιφέρεια, για τα ακριτικά χωριά, για τα ακριτικά νησιά. Και αυτή ήταν η στόχευση, προκειμένου να μπορέσουμε πραγματικά να αντιμετωπίσουμε προβλήματα που αντιμετωπίζουν οι συμπολίτες μας σε όλη την Ελλάδα.

Πράγματι, λοιπόν -και έρχομαι στην απάντηση της ερώτησης που λυπάστε προφανώς που ήλθα να την απαντήσω- ειδικά για τον Νομό Έβρου, όπως ανέφερε ο Υπουργός Εθνικής Οικονομίας και Οικονομικών το όριο των 1.500 θα βρεθεί στους 1.700 κατοίκους, προκειμένου και η περίπτωση που θέτετε και εσείς, κύριε συνάδελφε, στην ερώτησή σας για τη Νέα Βύσσα να μπορέσει να υπαχθεί σε αυτήν.

Η Ελληνική Κυβέρνηση και το Υπουργείο Εθνικής Οικονομίας και Οικονομικών έχει πάντα τα αυτιά και τα μάτια ανοικτά στα αιτήματα της ελληνικής κοινωνίας και ο στόχος μας είναι να προσπαθούμε με μέθοδο και συγκεκριμένη στόχευση να δίνουμε λύσεις. Τώρα αυτό αν εσάς σας ενοχλεί και υπαγορεύονται τα πάντα από τη διάθεση αντιπολίτευσης που έχετε, νομίζω ότι ο καθένας μπορεί να βγάλει τα συμπεράσματά του.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):**  Και εμείς ευχαριστούμε, κύριε Υπουργέ.

Ορίστε, κύριε συνάδελφε, έχετε τον λόγο για τη δευτερολογία σας.

**ΠΑΡΑΣΧΟΣ ΠΑΠΑΔΑΚΗΣ:** Αφού σας ευχαριστήσω για τα μαθήματα κοινοβουλευτισμού που μου δώσατε, να σας πω τι κάνει η ελληνική πολιτεία, η σοβαρή ελληνική πολιτεία. Η ελληνική πολιτεία σύμφωνα με τον Κανονισμό της Βουλής όταν τίθεται μια επίκαιρη ερώτηση, έρχεται και την απαντάει εδώ μέσα. Δεν την απαντάει το πρωί, ενώ ξέρει ότι το μεσημέρι θα συζητηθεί. Έρχεται και την απαντάει εδώ μέσα, όπως ήρθατε εσείς, όπως ήρθα και εγώ. Δεν την απαντάει ούτε στον ΑΝΤ1, ούτε στο MEGA, ούτε στο OPEN, ούτε στον ΣΚΑΪ. Για να ξέρουμε τι κάνει η ελληνική πολιτεία και πώς θεσμικά λειτουργεί η ελληνική πολιτεία. Και μάλιστα, το κάνατε σήμερα το πρωί. Δεν είναι τυχαίο που το κάνατε σήμερα το πρωί. Έτσι; Γιατί φοβάστε, μάλλον. Ξέρω εγώ τι φοβάστε; Την Ελληνική Λύση φοβάστε, δεν ξέρω τι φοβάστε.

Και να σας πω και κάτι άλλο, κύριε Υπουργέ. Το 2021 στη Δημοτική Ενότητα Βύσσας είχαμε 124 θανάτους. Το 2022 είχαμε 131 θανάτους. Το 2023 είχαμε 129 θανάτους. Το 2024 είχαμε 126 θανάτους. Και μέχρι τις 18 Σεπτεμβρίου του 2025 είχαμε 77 θανάτους. Σύνολο, γύρω στους 600 θανάτους. Γεννήσεις; Μηδέν. Και όταν εγώ τα έλεγα από το Βήμα της Βουλής, ο Αναπληρωτής Υπουργός Οικονομικών, κ. Παπαθανάσης -που λέτε ότι δεν πρέπει να τα λέμε αυτά εδώ- έπαιζε και είχε από κάτω το κινητό του και μιλούσε και δεν ξέρω τι έκανε σε όλη την ομιλία. Δεν έδωσε καν σημασία και δεν ξέρω και αν άκουσε. Γι’ αυτό και εγώ του μίλησα και του είπα ότι «κάτι παίζετε».

Όταν λοιπόν μιλάμε για τέτοια δημογραφικά στοιχεία, που μαραζώνει ο Έβρος, και η Ελληνική Κυβέρνηση, εσείς επιλέγετε να είστε στο κινητό σας, αυτό είναι στην κρίση των Ελλήνων πολιτών.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Για ποιο κινητό μιλάτε;

**ΠΑΡΑΣΧΟΣ ΠΑΠΑΔΑΚΗΣ:** Και τα 1.700 τώρα που τα κάνετε, πάλι λάθος είναι.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Για ποιο κινητό μιλάτε;

**ΠΑΡΑΣΧΟΣ ΠΑΠΑΔΑΚΗΣ:** Κύριε Υπουργέ, αφήστε με να μιλήσω. Εγώ δεν σας διέκοψα.

Στην απογραφή του 2021 η Βύσσα είχε 1.679 κατοίκους. Εσείς τώρα το πάτε στους 1.700. Και δείτε τώρα την αντίφαση. Δίνει το Υπουργείο Οικογενείας 10 χιλιάρικα και υπάρχουν ήδη 600 αιτήσεις που εκκρεμούν, όπως είπε η Υπουργός κ. Μιχαηλίδου ως κίνητρο για να έρθουν στον Έβρο, 600 άτομα. Από τα 600 άτομα, κύριε Υφυπουργέ -εκεί στην Κυβέρνηση, οι φωστήρες σας στο Υπουργείο- δεν θα πάνε 20 στη Βύσσα; Θα πάνε. Άρα πιάνουμε πάλι τους 1.700 και. Την κολοκυθιά θα παίζουμε; Δεν θα έπρεπε καν να υπάρχουν πληθυσμιακά κριτήρια για κατάργηση του ΕΝΦΙΑ. Δεν μιλάμε τώρα για κανένα σοβαρό μέτρο. Ντεπόν δίνετε στον καρκίνο. Μιλάμε για 100 ευρώ τον χρόνο, γιατί εδώ μιλάμε για εξαίρεση της πρώτης κατοικίας μόνο στα χωριά, που είναι γύρω στο εκατοστάρικο τον χρόνο. Τόσο πληρώνει στο χωριό στη Βύσσα. Είναι γύρω στο δεκάρικο τον μήνα. Μη νομίζετε ότι κάνετε κανένα φοβερό έργο εκεί. Αυτοί λοιπόν οι 20 που θα έρθουν από τις 600 αιτήσεις -κάποιοι θα επιλέξουν να πάνε στη Βύσσα- να ξέρετε ότι θα περάσουν και πάλι τους 1.700. Και το ξαναλέω, δεν θα έπρεπε καν στο χωριό που είναι 500 μέτρα από την Αδριανούπολη, δίπλα από την Τουρκία -από τον βασικότερο εχθρό της Ελλάδας, που είναι η Τουρκία-, να υπάρχουν πληθυσμιακά κριτήρια. Διότι δεν είναι χωριό που είναι δίπλα στην Αλβανία ή δίπλα στα Σκόπια. Είναι δίπλα στην Τουρκία. Και η Αδριανούπολη από χωριό, έχει φθάσει στους 200 χιλιάδες κατοίκους σήμερα, που μιλάμε.

Άρα λοιπόν δίνετε ντεπόν στον καρκίνο. Σας προσκόμισα και είναι και στα Πρακτικά της Βουλής τα δημογραφικά στοιχεία μόνο για τη Δημοτική Ενότητα Βύσσας, που είναι πέντε, έξι χωριά. Και αντί να μιλάμε εδώ για σοβαρά μέτρα πώς θα μπορεί ο κόσμος ή να μη φεύγει από τον Έβρο ή να πάει στον Έβρο -κι αν δεν ξέρετε, πάρτε μαθήματα από την Τουρκία δίπλα, να σας πουν πως το χωριό έγινε 200 χιλιάδες κάτοικοι- καθόμαστε τώρα και μιλάμε για ένα μέτρο 10 ευρώ τον μήνα και το συζητάμε τόσο πολύ. Θεωρώ ότι είναι εξευτελιστικό για τον Έβρο. Δεν θα έπρεπε καν να είμαστε σήμερα εδώ. Έπρεπε να υπάρχει απαλλαγή από τον ΕΝΦΙΑ χωρίς πληθυσμιακά χαρακτηριστικά, από την εξαγγελία του Πρωθυπουργού, ειδικά για τον Έβρο, που να σας θυμίσω ότι μας αγαπάει και πολύ. Ήταν και υποψήφιος στον Έβρο ο κ. Μητσοτάκης.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):**  Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Τι να απαντήσω, κύριε Πρόεδρε; Κοιτάξτε, εδώ υπάρχει ένας Κανονισμός της Βουλής. Φαντάζομαι εσείς εμπειρότερος, το ξέρετε καλύτερα από μένα.

Ο συνάδελφος έχει καταθέσει μια επίκαιρη ερώτηση, η οποία περιλαμβάνει το εξής ερώτημα: Προτίθεστε να αποκαταστήσετε την ως άνω πρόδηλη αδικία που υφίσταται ο οικισμός της Νέας Βύσσας του Δήμου Ορεστιάδας, ώστε να συμπεριληφθεί στις περιοχές που θα ισχύσει η εξαγγελία του Πρωθυπουργού στη ΔΕΘ; Αυτή είναι η ερώτηση. Τώρα εσείς προφανώς καταλαβαίνετε ότι δεν υπάρχει αντικείμενο ερώτησης μετά από αυτά που είπαμε.

Ναι, λοιπόν ο κ. Πιερρακάκης και το Υπουργείο Εθνικής Οικονομίας και Οικονομικών ανακοίνωσε ότι θα συμπεριληφθούν ειδικά για τον Νομό Έβρου οικισμοί μέχρι 1.700 άτομα. Γι’ αυτό δεν έχετε το προτέρημα του ενδιαφέροντος για την προτεραιότητα. Το ανακοίνωσε ο κύριος Υπουργός. Απευθύνεται στην ελληνική κοινωνία και στην κοινωνία του Έβρου, για την οποία είχαμε προφανώς ενημέρωση και από τους τρεις Βουλευτές της Νέας Δημοκρατίας και από την τοπική κοινωνία. Και νομίζω ότι δεν είστε εσείς αυτός που θα υπαγορεύσει στον Υπουργό πού θα αναφέρει και τι. Δεν ξέρω αν αυτό εσείς το αντιλαμβάνεστε ως τον πρέποντα ρόλο του Βουλευτή. Εάν εσείς θεωρείτε ότι θα απαγορεύσετε στον Υπουργό Εθνικής Οικονομίας να μιλάει οποτεδήποτε, παρά μόνο αν μιλάει σε εσάς, δεν ξέρω πού το έχετε δει αυτό.

Εγώ, λοιπόν, ήρθα, παρ’ όλο που η ερώτηση κατέστη ανεπίκαιρη πρακτικά, να σας αναφέρω αυτά που σας ανέφερα με σεβασμό στον ρόλο σας και όχι με ειρωνείες, ούτε με εξυπνακισμούς, ούτε με τίποτα τέτοιο. Τώρα αν επειδή ήρθατε σε μια αμηχανία, σε μία αβελτηρία πολιτική και έπρεπε σώνει και καλά να κάνετε αντιπολίτευση σήμερα, προφανώς σας την χάλασε ο Υπουργός το πρωί. Αλλά η πραγματικότητα είναι ότι απευθύνεται στην κοινωνία, δεν απευθύνεται σε εσάς. Απευθύνεται στον κόσμο, στην κοινωνία του Έβρου, στις ανάγκες που υπάρχουν, στις ιδιαιτερότητες που υπάρχουν και γι’ αυτόν τον λόγο θα υπάρξει συγκεκριμένη ρύθμιση. Εάν πρέπει να διαφωνούμε για τα πάντα και πάντοτε, νομίζω δεν θα πάμε μπροστά. Ξέρετε, η αντιπολίτευση έχει και ένα όριο που πρέπει να αντιστοιχεί στην πραγματικότητα.

 Σας λέω ότι το ερώτημα που έχετε κάνει, σας το απαντώ, και λέω αυτό που είπε και ο Υπουργός το πρωί. Εσείς δεν το αντέχετε αυτό προφανώς, γιατί δεν θέλατε να λυθεί, κύριε συνάδελφε, θέλατε να πάτε σήμερα εκεί και να φωνάζετε, δεν σας έγινε αυτή η χάρη. Τι να κάνουμε; Προβλέφθηκε λοιπόν αυτή η ρύθμιση. Ακούσαμε τις ανάγκες της κοινωνίας. Αντιλαμβανόμαστε τις ιδιαιτερότητες του Νομού Έβρου και προχωράμε. Από εκεί και πέρα, η Αντιπολίτευση τέτοιας φύσεως και τέτοιας ποιότητας νομίζω ότι δεν αντιστοιχεί ούτε γι’ αυτό το Κοινοβούλιο, ούτε για τον Νομό του Έβρου.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Συνεχίζουμε με την έβδομη, με αριθμό 1377/20-9-2025, επίκαιρη ερώτηση πρώτου κύκλου του Προέδρου της Κοινοβουλευτικής Ομάδας «Νίκη» και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Εθνικής Οικονομίας και Οικονομικών με θέμα: «Κατάργηση ΕΝΦΙΑ από πανάκριβες νησιωτικές περιοχές».

Κύριε Πρόεδρε, έχετε τον λόγο για την πρωτολογία σας.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Νομίζω ότι απαντήθηκαν κάποια πράγματα, αλλά όλο και κάτι βγαίνει, κύριε Υπουργέ, με τον διάλογο στα πλαίσια του κοινοβουλευτικού ελέγχου.

Ο λαός μας, κύριε Πρόεδρε και κύριε Υπουργέ, εξαιτίας εθνικών περιπετειών -πολέμων, ξεριζωμών, φτώχειας- πάντοτε ονειρευόταν ένα ιδιόκτητο σπίτι, ιδίως για τα παιδιά του. Πολλοί γονείς με ολοζωής θυσίες έκαναν οικονομίες για να χαρίσουν στα παιδιά τους ένα δικό τους σπίτι, πράγμα ευεργετικότατο για τη δημιουργία οικογένειας -έτσι μεγαλώσαμε εμείς- και βέβαια για το τρομερό δημογραφικό πρόβλημα. Τι πιο ωραίο νέος άνθρωπος να ξεκινάς τη ζωή σου με ένα σπίτι για να δημιουργήσεις οικογένεια.

Πριν από είκοσι χρόνια το ποσοστό ιδιοκατοίκησης των Ελλήνων ήταν περισσότερο από 85%. Ήρθαν όμως τα εγκληματικά, για εμάς και για τον λαό, μνημόνια τα οποία τα υπέγραψαν με χέρια και με πόδια όλα τα κόμματα, τα απάνθρωπα χαράτσια, όπως ο ΕΝΦΙΑ, και το ποσοστό έπεσε κάτω από το 70%. Έχω διαβάσει για 69% για ιδιοκατοίκηση, κύριε Υπουργέ, και για 61% και δεν ξέρω τι αληθεύει. Αν και νομίζω ότι κι αυτό είναι πλασματικό. Τα κόκκινα δάνεια και τα λεγόμενα κοράκια των funds γνωρίζουν καλύτερα.

Είναι χαρακτηριστικό το γεγονός ότι νέοι άνθρωποι -και δεν είναι καθόλου κολακευτικό αυτό- κατοικούν στο γονικό σπίτι τους, με μέσο όρο ηλικίας τριάντα ετών. Αντί να φεύγουν και να απλώνουν τα φτερά τους, τα παιδιά αναγκάζονται, εξαιτίας της φτώχειας, να συγκατοικούν με τους γονείς. Ούτε ενοίκιο βέβαια δεν μπορούν να πληρώσουν, όσο για να αγοράσουν σπίτι ούτε λόγος.

Μιλάμε για τον ΕΝΦΙΑ, το τέρας αυτό, το άκρον άωτον της φορολογικής αδικίας που κυριολεκτικά στραγγάλισε την πλειονότητα των πολιτών. Υπάρχει τώρα έντεκα χρόνια. Έχει διαλύσει ιδιοκτήτη στην περιφέρεια, αφού πολλοί κάτοικοι κυρίως κρίσιμων, ευαίσθητων εθνικά περιοχών και οικισμών αναγκάστηκαν να πουλήσουν πατρογονικές εστίες για να γλυτώσουν από το χαράτσι που εφηύρε -να μην το ξεχνάμε- η κυβέρνηση Σαμαρά-Βενιζέλου το 2014 και το συνέχισαν όλες οι κυβερνήσεις.

Ο κ. Μητσοτάκης στη φετινή ΔΕΘ στο πλαίσιο μέτρων δήθεν ανακούφισης του σκληρά δοκιμαζόμενου λαού μας ανακοίνωσε ότι θα μειώσει τον ΕΝΦΙΑ το 2026 κατά 50% σε οικισμούς κάτω των χιλίων πεντακοσίων κατοίκων και το 2027 θα τον καταργήσει τελείως, πάλι σ’ αυτήν την περίπτωση. Αυτό όμως που διαπιστώνουμε, ελέγχοντας τη λίστα των οικισμών, είναι ότι συμπεριλαμβάνονται σ’ αυτούς και πανάκριβες τουριστικές νησιωτικές περιοχές ή οικισμοί που έχουν εξοχικά και βίλες και φίλοι και μέλη της Κυβέρνησης, ενώ οικισμοί όπως ο Έβρος στη Δυτική Μακεδονία με χίλιους πεντακόσιους και έναν κατοίκους θα συνεχίσουν να πληρώνουν ΕΝΦΙΑ, ενώ, όπως είπα, πανάκριβοι οικισμοί, όπως η Μύκονος -και δεν ξέρω πού βρίσκονται αυτά- θα επωφεληθούν από το μέτρο επειδή στην τελευταία απογραφή φέρεται ότι έχουν λιγότερους από χίλιους πεντακόσιους κατοίκους. Αυτό είναι η κοινωνική αδικία. Προκαλεί τη μήνιν πολλών πολιτών και πρέπει να αποκατασταθεί.

Ερωτάσθε, κύριε Υπουργέ:

Πρώτον, θα αναθεωρηθεί αυτή η απόφαση;

Και κυρίως, αυτό είναι το μεγάλο κρίσιμο ερώτημα, θα καταργήσετε τον ΕΝΦΙΑ με τον οποίο κάθε χρόνο εισπράττετε, ωσάν να είστε συνιδιοκτήτες με τους Έλληνες πολίτες περί τα 2,4 δισεκατομμύρια, και μετά βέβαια έρχεστε στη Διεθνή Έκθεση Θεσσαλονίκης πομπωδώς και λέτε ότι μοιράζετε χρήματα στους Έλληνες πολίτες, αφού πρώτα τους έχετε ποδοπατήσει μέσω όλων αυτών των φόρων που κατατρώγουν τη σάρκα του λαού μας;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Πρόεδρε.

Κύριε Υπουργέ, έχετε τον λόγο για την απάντησή σας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κύριε Πρόεδρε, δεν υπάρχει καμία αμφιβολία ότι τα ζητήματα που θέτετε και θέσατε εισαγωγικά στην ερώτησή σας, όπως είναι η αντιμετώπιση του δημογραφικού και της στεγαστικής κρίσης, είναι υπαρκτά και σοβαρά ζητήματα και γι’ αυτόν τον λόγο και η Ελληνική Κυβέρνηση κάνει το παν δυνατόν στο πλαίσιο των οικονομικών δεδομένων που υπάρχουν διαθέσιμα προκειμένου να μπορέσει να τα αντιμετωπίσει.

Το γνωρίζετε, ανεξαρτήτως των πολιτικών διαφωνιών που μπορεί να υπάρχουν, ότι ο ίδιος ο Πρωθυπουργός έχει θέσει και το ζήτημα της στέγης και το ζήτημα της αντιμετώπισης του δημογραφικού σε μείζονες προτεραιότητες της Ελληνικής Κυβέρνησης.

Γι’ αυτόν ακριβώς τον λόγο η μεγάλη στόχευση των μέτρων της Διεθνούς Έκθεσης Θεσσαλονίκης που μπορέσαμε και διαθέσαμε με βάση τα δημοσιονομικά δεδομένα που υπήρχαν αυτήν την περίοδο ανεκτά -1,76 δισεκατομμύρια ευρώ- στόχευαν ακριβώς στο να μπορέσουμε να στηρίξουμε, μέσω φορολογικών παρεμβάσεων, κυρίως οικογένειες. Είναι η πρώτη φορά, υπενθυμίζω, που ο φορολογικός συντελεστής με τόσο δραστικό και πρακτικό τρόπο εξαρτάται και μειώνεται αναλόγως με το πόσα παιδιά έχει κάποιος. Στηρίξαμε τους νέους με τη ρύθμιση, ώστε μέχρι τα είκοσι πέντε χρόνια να μην υπάρχει φορολόγηση και μέχρι τα τριάντα, με το συγκεκριμένο ανώτατο όριο που έχουμε θέσει, το 9%, να υπάρχει μια σημαντική μείωση στη φορολογία. Παράλληλα, για να αντιμετωπίσουμε ακριβώς, τουλάχιστον στο μέτρο που είναι εφικτό μέσω μιας φορολογικής παρέμβασης, ζητήματα που αφορούν και τις ακριτικές περιοχές και την ελληνική επαρχία προβλέφθηκε η σταδιακή μείωση και κατάργηση πλέον του ΕΝΦΙΑ για κύριες κατοικίες που βρίσκονται σε οικισμούς μέχρι χίλιους πεντακόσιους κατοίκους, τη μείωση 30% του ΦΠΑ σε νησιωτικές περιοχές, ιδιαιτέρως κρίσιμες ακριτικές περιοχές για την Ελλάδα συνολικά, και την προσαρμογή του ελάχιστου φορολογητέου εισοδήματος για ελεύθερους επαγγελματίες που κατοικούν σε οικισμούς μέχρι χίλους πεντακόσιους κατοίκους. Επίσης, αυτό ήταν αίτημα της ελληνικής περιφέρειας για τους ελεύθερους επαγγελματίες που δραστηριοποιούνται εκεί.

Σε ό,τι αφορά λοιπόν στην κεντρική στόχευση η ίδια η φορολογική μεταρρύθμιση που ανακοινώθηκε από τον Πρωθυπουργό και εξειδικεύτηκε μετά στο Υπουργείο Εθνικής Οικονομίας Οικονομικών βάζει ακριβώς στο επίκεντρο την αντιμετώπιση, όσο αυτό μπορεί να γίνει μέσω μιας φορολογικής παρέμβασης, των δύο σημαντικών δεδομένων, που κι εσείς θέσατε, για την κατοικία και για τα θέματα των μισθωμάτων. Υπήρξε ο ενδιάμεσος συντελεστής που ήταν κι αυτό μια σημαντική παρέμβαση.

Σήμερα ο Υπουργός Εθνικής Οικονομίας και Οικονομικών κ. Πιερρακάκης ανακοίνωσε ειδικά για περιπτώσεις δημόσιων λειτουργών, όπως είναι οι καθηγητές και οι νοσηλευτές, που υπήρχε ένα αντικειμενικό ζήτημα με την τριετή απαλλαγή, η οποία προβλέπεται ότι θα γίνει εξάμηνη, ώστε να μπορέσουμε να διευκολύνουμε αυτές τις περιπτώσεις. Επίσης, σε ό,τι αφορά στον ΕΝΦΙΑ, υπενθυμίζω και από το παρόν Βήμα, ότι αφορά δώδεκα χιλιάδες επτακόσιους οικισμούς, έναν πολύ μεγάλο αριθμό σε ηπειρωτική και νησιωτική Ελλάδα, και πάνω από ένα εκατομμύριο πολίτες που μένουν και έχουν την κύρια κατοικία σε αυτούς τους οικισμούς. Οπότε τα περί εξοχικών που αναφέρατε στην ερώτησή σας, να σας πω πως δεν έχουν πεδίο εφαρμογής τα εξοχικά. Είναι για την κύρια κατοικία. Καλό είναι που το αναφέρουμε και το τονίζουμε σήμερα εδώ, προκειμένου να διευκρινιστεί ότι αφορά αυτές τις περιπτώσεις, πλην της γενικής προφανώς αναφοράς που έχει γίνει ήδη για τις τετρακόσιες χιλιάδες και πάνω που υπάρχει ο συμπληρωματικός ΕΝΦΙΑ.

Οπότε εδώ δεν τίθεται ζήτημα, κύριε Πρόεδρε, προς Θεού, για προστασία κάποιων μέσω μιας ρύθμισης, που κατ’ εξοχήν αφορά την ελληνική περιφέρεια και τους ανθρώπους που δραστηριοποιούνται εκεί, είτε αφορά στον ΕΝΦΙΑ, είτε αφορά στο τεκμαρτό εισόδημα, είτε αφορά στον ΦΠΑ.

Προφανώς, η Ελληνική Κυβέρνηση, όπως είπα και προηγουμένως, έχει τα αυτιά της και τα μάτια της ανοιχτά στα ζητήματα που αφορούν στην ελληνική κοινωνία και προσπαθεί πάντα στο μέτρο του δημοσιονομικώς εφικτού να προτεραιοποιεί ανάγκες και να μπορεί να βελτιώνει την καθημερινότητα των πολιτών.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Ορίστε, κύριε Πρόεδρε, έχετε τον λόγο για τη δευτερολογία σας.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Καυχόμαστε, κύριε Πρόεδρε και κύριε Υπουργέ, ότι ως Νίκη, με το που πρωτομπήκαμε στην Ελληνική Βουλή, υψώσαμε πολύ ψηλά τις σημαίες, πρώτον, του δημογραφικού και δεύτερον, της ελληνικής παιδείας. Παιδιά και παιδεία λέγαμε -και θα συνεχίσουμε να το λέμε- θέλει αυτή τη στιγμή η πατρίδα μας.

Και νομίζουμε ότι και η Κυβέρνηση, βέβαια αφουγκραζόμενη κυρίως την ελληνική κοινωνία, γιατί είναι σπουδαίοι εθνικοί λόγοι, άρχισε να μουρμουρίζει και κάτι για το δημογραφικό πρόβλημα. Και το ξέρετε καλύτερα από εμένα, εφόσον διακονείτε την οικονομία, ότι αν δεν καταργηθούν τα εισοδηματικά κριτήρια και δεν δοθεί μία γενναία αύξηση στα επιδόματα των παιδιών, δεν πρόκειται να έχουμε κάποια εξέλιξη.

Βεβαίως, τα θέματα του δημογραφικού λύνονται σε βάθος. Με συγχωρείτε πάρα πολύ, όμως, είναι δυνατόν το πρώτο παιδί με 70 ευρώ τον μήνα και άλλα 70 ευρώ το δεύτερο, δηλαδή 140 ευρώ, κύριε Πρόεδρε, μια οικογένεια με δύο παιδιά επίδομα γέννησης για παιδιά; Γνωρίζουμε την πραγματικότητα; Και συγγνώμη που είμαι εκτός θέματος, αλλά νομίζω ότι το δημογραφικό καλύπτει όλα τα προβλήματα της πατρίδας. Αν ξύσουμε τα καρυκεύματα σε όλα τα προβλήματα, θα καταλήξουμε σε μία φράση, «δημογραφική κατάρρευση». Καταργήστε τα εισοδηματικά κριτήρια και δώστε 200 ευρώ τον μήνα. Ξεκινήστε το.

Πολλές φορές το λέμε και μεμφόμεθα από κάποιους, επειδή κάνουμε αυτήν την αναφορά, μιλώντας για τον Πρωθυπουργό της Ουγγαρίας, τον Ορμπάν. Δεν ξέρω τι είναι, εγώ ξέρω ότι ο ουγγρικός λαός τον στηρίζει. Σεβόμαστε τη δημοκρατική βούληση αυτού του λαού και όμως, με γενναία μέτρα -μια και είστε και στο Υπουργείο Οικονομίας- σιγά-σιγά έχει γυρίσει ο δείκτης γονιμότητας από το 1,3 και ανεβαίνει. Και επαναλαμβάνω, αυτά τα μέτρα θέλουν υπομονή, βάθος. Ξεκινήστε δίνοντας ένα γενναίο επίδομα στη γέννηση των παιδιών.

Ο ΕΝΦΙΑ, ξέρετε, είναι ο φόρος που προκαλεί αποστροφή. Έχει απομυζήσει τους Έλληνες, 30 δισεκατομμύρια υπολογίστηκαν τα τελευταία έντεκα χρόνια και πολλά από αυτά τα χρήματα είναι από Έλληνες που δεν μπορούν να συντηρήσουν οικίες και αναγκάστηκαν να τις ξεπουλήσουν. Θυμάμαι πολύ καλά εν μέσω της φοβερής κρίσης στην περιοχή της Θεσσαλονίκης, στην Κατερίνη και στο Κιλκίς, που κινούμαι και κατοικώ, ξεπουλιούνταν κυριολεκτικά οι ιδρώτες μιας ζωής, κόποι, θυσίες, σπίτια με πενιχρά ποσά, ανάξια λόγου. Ξεπουλούσαν -μάτωνε η καρδιά σου- οι άνθρωποι τα εισοδήματα μιας ζωής. Ένας φόρος που έχει επιφέρει -τότε κυρίως- την ερημοποίηση και εγκατάλειψη χωριών και οικισμών.

Εσείς, βέβαια, μειώνετε τον ΕΝΦΙΑ, ένα μέτρο που το ετήσιο κόστος του εκτιμάται σε 75 εκατομμύρια ευρώ. Πήρατε 2,4 δισεκατομμύρια το ’24 και επιστρέφετε 75 εκατομμύρια ευρώ.

Αναφέρθηκε η κωμόπολη της Νέας Βύσσας από τους προηγούμενους. Ενάμισι χιλιόμετρο μακριά η Αδριανούπολη ανθεί. Με την Τουρκία ξέρουμε ότι πληθυσμιακώς, δυστυχώς, το παιχνίδι έχει χαθεί, κοχλάζει κυριολεκτικά νεανικό αίμα σε αυτήν τη χώρα. Μέσος όρος ηλικίας είναι τα 30 χρόνια, κύριε Πρόεδρε, όταν εμείς έχουμε ήδη τα 48 και σε τριάντα χρόνια -φοβερό και μόνο να το ακούς- θα φθάσουμε μέσο όρο ηλικίας των Ελλήνων τα 60 χρόνια. Τα τριάντα, σαράντα χρόνια δεν είναι πολύ μακριά, είναι τα παιδιά μας τώρα.

Πού οδεύει η πατρίδα, μια χώρα γερόντων τελικά και η Κυβέρνηση δεν κάνει απολύτως τίποτα; Με 70 ευρώ επίδομα γέννησης πρώτου παιδιού, έτσι θα αυξηθεί ο πληθυσμός;

Η Νέα Βύσσα έχει 1.670 κατοίκους. Πραγματικά κατοικούν στο χωριό αυτό μόλις 800 κάτοικοι. Φτιάξατε μια επιτροπή μετά τις φωτιές. Τι κάνει, όμως, η επιτροπή αυτή, σε τι αποβλέπει; Πώς θα φυτέψουμε τα δέντρα στις κατεστραμμένες περιοχές ή πώς θα παραμείνουν οι κάτοικοι σ’ αυτές τις περιοχές; Είναι πολύ δύσκολα τα πράγματα.

Αυτό που με τρομάζει και τρομάζει όλους τους Έλληνες είναι η ερημοποίηση, ο αφελληνισμός. Δυστυχώς -πριν από δέκα μέρες ήμουν στην περιοχή αυτή- αγοράζονται αθρόως σπίτια και περιουσίες από Βούλγαρους και Τούρκους. Και να σας θυμίσω και κάτι, πρέπει να λέγονται αυτά στην Εθνική Αντιπροσωπεία, πατριώτες είμαστε. Στον Έβρο και στη Θράκη γενικά μίσθαρνα όργανα του Προξενείου Κομοτηνής, του «δούρειου ίππου» -και συγγνώμη που τα λέω αυτά- της Τουρκίας αγοράζουν κτήματα και σπίτια χριστιανών σε ερειπωμένα χωριά με σκανδαλωδώς χαμηλότοκα δάνεια που παίρνουν από την τουρκική τράπεζα Ziraat. Ξέρουμε ότι αυτά τα σιγοντάρει και το τουρκικό Προξενείο Κομοτηνής, που είναι εστία αναταραχής, δυστυχώς, για την ελληνική δημοκρατία.

Και δεν ξέρω αν κάνω λάθος νομίζω ότι η τράπεζα αυτή -διόρθωσε με αν κάνω λάθος και θα το παραδεχτώ- δίνει δάνεια μόνο στην περιοχή της Θράκης και της Ρόδου για εύλογη αιτία. Σιγά-σιγά έχουμε γεωγραφική αλλοίωση. Θα το ξαναπώ, όπως συνέβη και στην περίπτωση της προδοσίας της Μακεδονίας, ό,τι κερδήθηκε με αίμα, δυστυχώς, το χάνουμε με το μελάνι υπογραφών, πράγμα απαράδεκτο.

Αυτό που θέλουμε εμείς ως Νίκη δεν θα σταματήσουμε να το λέμε, κύριε Πρόεδρε και κύριε Υπουργέ, ότι ο ΕΝΦΙΑ -αυτό θα είναι το μεγάλο μέτρο για το οποίο θα χειροκροτηθείτε- για την πρώτη τουλάχιστον κατοικία πρέπει να καταργηθεί, όχι μόνο για κοινωνικούς λόγους, αλλά και για εθνικούς κυρίως λόγους. Ας ξεκινήσουμε από τις παραμεθόριες περιοχές χωρίς αστερίσκους και εξαιρέσεις.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Πρόεδρε.

Ορίστε, κύριε Υπουργέ, έχετε τον λόγο για την δευτερολογία σας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κύριε Πρόεδρε, το ανέφερα και στην πρωτολογία μου ότι το θέμα και του δημογραφικού και του στεγαστικού είναι σοβαρά ζητήματα και κάνουμε συγκεκριμένες ενέργειες προς αυτήν την κατεύθυνση, αναλογιζόμενοι πάντα για να είμαστε και ειλικρινείς ότι ένα τόσο σύνθετο ζήτημα, όπως είναι το δημογραφικό, δεν μπορεί να λυθεί αποσπασματικά με ένα ή δύο μέτρα, θέλει μία γενικότερη θεώρηση του πού πηγαίνει η Ελλάδα, η οποία βελτιώνεται τα τελευταία χρόνια, η οικονομία της πηγαίνει καλύτερα, έρχονται περισσότερες επενδύσεις, καλύτερες θέσεις εργασίας, ψηφιακότερο κράτος. Όλο το περιβάλλον επηρεάζει την αντιμετώπιση ενός τόσο σύνθετου ζητήματος, όπως είναι το δημογραφικό. Ένα μέρος αυτής της προσπάθειας αφορά και στη φορολογική παρέμβαση που έγινε.

Και αν δείτε, κύριε Πρόεδρε, κάποια παραδείγματα ενός τριτέκνου ή ενός πολυτέκνου πόσο μείωση ετήσια έχει στον φόρο του κάθε χρόνο, ειδικά αν είναι ζευγάρι, το ποσό είναι σημαντικό, είναι 4.000 και 5.000 και 6.000 και 7.000 αν είναι ζευγάρι το χρόνο αναλόγως με το εισόδημα. Είναι, λοιπόν, μια παρέμβαση η οποία είχε στόχευση ακριβώς κυρίαρχα να στηρίξει οικογένειες, να στηρίξει πολύτεκνους που μέχρι ένα σημείο δεν πληρώνουν καθόλου πλέον, ο συντελεστής μηδενίζεται.

Και στην πρόσφατη συνάντηση που είχαμε μαζί τους στο Υπουργείο Εθνικής Οικονομίας και Οικονομικών, που γνωρίζετε και εσείς ότι τα αιτήματα είναι πολλά και σύνθετα πολλές φορές, δεν αφορούν μόνο το Υπουργείο Εθνικής Οικονομίας Οικονομικών, έγινε ρητή αναφορά ότι ήταν μια σημαντική παρέμβαση η συγκεκριμένη φορολογική παρέμβαση που την ζητούσαν χρόνια. Δεν θέλω να πω ότι όλα τα προβλήματα λύθηκαν, όμως έχουν γίνει σημαντικές παρεμβάσεις.

Σας υπενθυμίζω, επίσης, ότι η ελάχιστη αντικειμενική δαπάνη, επειδή αναφερθήκατε για τα επιδόματα και το πώς επηρεάζονται πολλές φορές, για εξαρτώμενα τέκνα που ήταν 3.000, αυτή πλέον καταργείται για όταν έχουν ίδιο εισόδημα, προκειμένου ακριβώς να μην συνυπολογίζονται στο εισόδημα το οικογενειακό και να επηρεάζονται από εκεί και πέρα τα επιδόματα που τυχόν μπορεί να λαμβάνει η οικογένεια.

Θέλω να πω με όλα αυτά, όπως και με την σημερινή αναφορά του Υπουργού, ότι η φοροαπαλλαγή για τις πολύτεκνες οικογένειες δεν θα αφορά μόνο ακίνητα μέχρι 120 τετραγωνικά, αλλά ανά ένα παιδί θα είναι 20 τετραγωνικά μέτρα, ώστε να μπορεί να περιλαμβάνει μεγαλύτερο μέρος συμπολιτών μας, που είναι σ’ αυτήν την κατηγορία. Όλες αυτές τις παρεμβάσεις σε συνέχεια των πρωτοβουλιών που λαμβάνουν και άλλα Υπουργεία, όπως είναι το Υπουργείο Οικογένειας, αποδεικνύουν εμπράκτως ότι στο πλαίσιο του εφικτού και του δημοσιονομικώς εφικτού η Ελληνική Κυβέρνηση προτεραιοποιεί αυτού του είδους τις παρεμβάσεις.

Αυτό είναι εκφρασμένο, είναι δεδομένο πλέον, με όλα αυτά που ανακοινώθηκαν το τελευταίο διάστημα, και αυτό θα συνεχίσουμε να κάνουμε. Προφανώς ο κοινοβουλευτικός διάλογος, προφανώς οι προτάσεις των κομμάτων, προφανώς ζητήματα που θέτει η κοινωνία θα λαμβάνονται υπ’ όψιν, όπως το θέμα της Νέας Βύσσας, που αναφερθήκατε και εσείς προηγουμένως. Έγινε αντιληπτό ότι η ιδιαιτερότητα που αφορούσε στον Νομό Έβρου θα έπρεπε να αντιμετωπιστεί και γι’ αυτόν τον λόγο ο Υπουργός σήμερα ανακοίνωσε ότι ειδικά για τον Νομό Έβρου θα πάμε μέχρι τους 1.700 κατοίκους, για να περιληφθεί και η συγκεκριμένη περιοχή.

Αποδεικνύουμε, λοιπόν, ότι και προτεραιοποιούμε τέτοια ζητήματα και εμπράκτως προσπαθούμε να δίνουμε λύσεις. Αυτό θα συνεχίσουμε να κάνουμε. Η μάχη και συνολικά με τα προβλήματα της ελληνικής κοινωνίας, αλλά και ειδικότερα με κρίσιμα ζητήματα υπαρξιακού χαρακτήρα, όπως είναι το δημογραφικό και η στεγαστική κρίση, είναι και για την Κυβέρνηση και για τον Πρωθυπουργό προσωπικά απόλυτες προτεραιότητες.

Θα συνεχίσουμε, λοιπόν, αυτήν την προσπάθεια με κάθε δυνατό τρόπο, προκειμένου όλοι οι πολίτες σε όλη τη χώρα να μπορούν να έχουν το μέρισμα από την καλή δημοσιονομική πορεία της χώρας στην καθημερινότητά τους.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Κυρίες και κύριοι συνάδελφοι, θα ήθελα να σας ανακοινώσω ότι ο Πρόεδρος της Κοινοβουλευτικής Ομάδας «ΝΙΚΗ» κ. Δημήτριος Νατσιός, με την από 29 Σεπτεμβρίου 2025 επιστολή του προς τον Πρόεδρο της Βουλής, μας ενημερώνει ότι ο Βουλευτής Β3΄ Νοτίου Τομέα Αθηνών κ. Νικόλαος Βρεττός τίθεται εκτός της Κοινοβουλευτικής Ομάδας «ΝΙΚΗ».

Η προαναφερθείσα επιστολή κατατίθεται στα Πρακτικά της σημερινής συνεδρίασης.

(Η προαναφερθείσα επιστολή καταχωρίζεται στα Πρακτικά και έχει ως εξής:

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με την επόμενη, την όγδοη με αριθμό 1360/16-9-2025 επίκαιρη ερώτηση πρώτου κύκλου της Ανεξάρτητης Βουλευτού Βοιωτίας κυρία Παναγιούς (Γιώτας) Πούλου προς τον Υπουργό Εθνικής Οικονομίας και Οικονομικών, με θέμα: «Απαράδεκτη αδράνεια και συνεχιζόμενη καθυστέρηση στην παραχώρηση του Διοικητηρίου Λιβαδειάς στην Περιφέρεια Στερεάς Ελλάδας».

Κυρία συνάδελφε, κυρία Πούλου, έχετε τον λόγο για την πρωτολογία σας.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πάρα πολύ, κύριε Πρόεδρε.

Κύριε Υφυπουργέ, με επιμονή αλλά και με απογοήτευση, όπως θα εξηγήσω αμέσως, επανέρχομαι σήμερα στο ζήτημα της απαράδεκτης καθυστέρησης στην παραχώρηση του Διοικητηρίου Λιβαδειάς στην Περιφέρεια Στερεάς Ελλάδας, ένα ζήτημα που παραμένει άλυτο εδώ και είκοσι πέντε χρόνια, παρά τις επανειλημμένες κοινοβουλευτικές ερωτήσεις που έχω και εγώ καταθέσει, τις δεσμεύσεις, αλλά και τις κενές υποσχέσεις για την επίλυσή του. Γνωρίζω ότι δεν είστε μηχανικός, αλλά τις επιβαλλόμενες νομικές πράξεις προφανώς τις κατέχετε πολύ καλά.

Το Διοικητήριο Λιβαδειάς, λοιπόν, δεν είναι απλώς ένα κτήριο, όπως ίσως γνωρίζετε. Είναι ένα αρχιτεκτονικό ορόσημο, τοπόσημο πλέον, σχεδιασμένο να στεγάσει δημόσιες υπηρεσίες της πόλης, να εξασφαλίσει αξιοπρεπείς συνθήκες για εργαζόμενους και πολίτες και να αποτελέσει κέντρο διοικητικής αποτελεσματικότητας. Και αντί να ολοκληρωθεί, για να ανταποκριθεί στην αναγκαιότητα του σχεδιασμού του, αποτελεί και μία οπτική ρύπανση, ως ημιτελές κτήριο μέσα στον αστικό ιστό. Επιπλέον, δημιουργούνται πολλά προβλήματα επειδή ακριβώς είναι ένα ημιτελές κτήριο και ήδη χρήζει επισκευών σε πολλά σημεία.

Από το 2018 η Περιφέρεια Στερεάς Ελλάδας χρησιμοποιεί μόλις το 50% του κτηρίου. Πρόκειται για ένα κτήριο 16,5 χιλιάδων τετραγωνικών, που χρησιμοποιούνται μόνο τα 8.000 τετραγωνικά. Το υπόλοιπο παραμένει ημιτελές και άρα υπολειτουργικό και αυτό συμβαίνει λόγω ενός θολού ιδιοκτησιακού καθεστώτος. Και σήμερα, σχεδόν τέλος του 2025, τίποτα δεν έχει αλλάξει. Καμία εξέλιξη, καμία απάντηση, καμία πρόοδος.

Η ιστορία αυτής της στασιμότητας είναι γνωστή, αλλά αξίζει να την υπενθυμίσω εδώ.

Το 2000 η Κτηματική Εταιρεία του Δημοσίου παραχώρησε το ακίνητο στη Νομαρχιακή Αυτοδιοίκηση Βοιωτίας για την ανέγερση του Διοικητηρίου, χωρίς αντάλλαγμα, για αόριστο χρόνο.

Το 2008 προτάθηκε η σύσταση οριζόντιας ιδιοκτησίας, αλλά η Κτηματική Υπηρεσία του Δημοσίου δεν προχώρησε ποτέ στη διαδικασία.

Το 2021 ο νόμος 4797 άνοιξε τον δρόμο για δωρεάν παραχώρηση ακινήτων στις περιφέρειες. Τότε η Περιφέρεια Στερεάς Ελλάδας υπέβαλε σχετικό αίτημα τον Ιανουάριο του 2023 και σήμερα, σχεδόν τρία ολόκληρα χρόνια μετά, το Υπουργείο σας, κύριε Υφυπουργέ, δεν έχει δώσει καμία απάντηση. Αυτή η αδράνεια δεν είναι απλώς γραφειοκρατική ανεπάρκεια, είναι μια επιλογή που κοστίζει. Κοστίζει στο δημόσιο, που συνεχίζει να πληρώνει υψηλά μισθώματα για ενοικιαζόμενα κτήρια συχνά ακατάλληλα, χωρίς προσβασιμότητα, για να στεγάσει υπηρεσίες που έπρεπε να βρίσκονται στο Διοικητήριο. Κοστίζει στους εργαζόμενους που δουλεύουν σε υποβαθμισμένες χώρους εργασίας. Κοστίζει στους πολίτες της Λιβαδειάς που στερούνται ένα σύγχρονο διοικητικό κέντρο. Και κυρίως κοστίζει στην εμπιστοσύνη των πολιτών προς την κεντρική διοίκηση.

Κύριε Υφυπουργέ, έχω καταθέσει ερωτήσεις για το ίδιο θέμα το 2022, τον Μάρτιο του τρέχοντος έτους, και τώρα επανέρχομαι με επίκαιρη, γιατί δεν υπάρχει καμία απολύτως εξέλιξη και απάντηση. Η απάντηση του Αντιπεριφερειάρχη Βοιωτίας τον Ιούνιο του 2025, την οποία προφανώς έχετε και εσείς, ήταν σαφής. Λέει, λοιπόν, ότι η κατάσταση παραμένει απίστευτα στάσιμη, ότι δεν υπάρχει καμία ένδειξη προόδου από το Υπουργείο σας, καμία απόφαση, καμία κίνηση, καμία δέσμευση. Και αυτό είναι απαράδεκτο.

Ερωτώ, λοιπόν, ευθέως: Γιατί το αίτημα της Περιφέρειας παραμένει αναπάντητο εδώ και σχεδόν τρία χρόνια; Ποιος φέρει την ευθύνη για αυτή την πρωτοφανή καθυστέρηση; Πότε επιτέλους θα δώσετε ένα συγκεκριμένο χρονοδιάγραμμα για την ολοκλήρωση της παραχώρησης; Πώς σκοπεύετε να επιταχύνετε τη διαδικασία, ώστε το Διοικητήριο να λειτουργήσει πλήρως, εξυπηρετώντας το δημόσιο συμφέρον;

Κύριε Υφυπουργέ, οι πολίτες της Λιβαδειάς και της Βοιωτίας περιμένουν σήμερα μία απάντηση. Όχι άλλες υποσχέσεις, όχι άλλες καθυστερήσεις. Περιμένουν πράξεις, και ελπίζω σήμερα να ακούσουμε κάτι περισσότερο.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κυρία Πούλου.

Κύριε Υπουργέ, έχετε τον λόγο για την απάντησή σας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κυρία συνάδελφε, με την ερώτησή σας και με την τοποθέτησή σας περιγράφετε ένα σύντομο ιστορικό των πράγματι σύνθετων δεδομένων που και εμείς υπηρεσιακά έχουμε λάβει από τη Γενική Γραμματεία Δημόσιας Περιουσίας. Πράγματι, είναι πολλά τα χρόνια τα οποία και νομικά και υπηρεσιακά βρίσκεται σε μία συνεχιζόμενη διεργασία -να το πω διαφορετικά- καθ’ ότι υπάρχουν ζητήματα ιδιοκτησιακού χαρακτήρα. Το βασικότερο εξ αυτών που έχει προκύψει -όπως προκύπτει κι από τα έγγραφα που έχουμε διαθέσιμα- εντοπίζεται στην αδυναμία σύνταξης σύστασης οριζόντιων ιδιοκτησιών μεταξύ της Περιφέρειας Στερεάς Ελλάδας και του Υπουργείου Εθνικής Οικονομίας και Οικονομικών. Έχουν υποβληθεί προτάσεις, αλλά δεν έχει βρεθεί ο ενδεδειγμένος και αποδεκτός από τα δύο μέρη τρόπος κατανομής.

Εξάλλου το Υπουργείο Εθνικής Οικονομίας και Οικονομικών έχει ζητήσει αρμοδίως από την ΕΤΑΔ να ενημερώσει για τις ενέργειές της σχετικά με την υλοποίηση ή μη σχετικής συμφωνίας μεταξύ αυτής και της Περιφερειακής Ενότητας Βοιωτίας, ώστε σε περίπτωση ακύρωσής της η ανωτέρω Υπηρεσία, όπως αρμοδίως προβλέπεται, να εξετάσει εξαρχής την παραχώρηση του δημοσίου κτήματος στην Περιφέρεια.

Επίσης, να τονίσω ότι η ερώτηση και το έγγραφο που αναφέρετε ότι τέθηκε από την Περιφέρεια προς το Υπουργείο Εθνικής Οικονομίας δεν έχει μείνει αναπάντητο, έχει απαντηθεί. Μάλιστα έχει απαντηθεί με έγγραφο του 2023, το ίδιο έτος, και με αυτή την απάντησή της η Κτηματική Υπηρεσία, εκτός από ορισμένες διευκρινίσεις σε σχέση με τη μέχρι τότε εμπλοκή της στην υπόθεση, απαντά και για το μείζον ζήτημα, που είναι ένα νομικό σοβαρό ζήτημα, κατά πόσο υπάγεται και εφαρμόζεται ο νόμος 4797/2021.

Συγκεκριμένα, η εν λόγω διάταξη, λοιπόν, αναφέρεται σε ακίνητα του δημοσίου στα οποία κατά τον χρόνο εκείνο, της σύστασης δηλαδή της Νομαρχιακής Αυτοδιοίκησης ως δευτέρου βαθμού της Τοπικής Αυτοδιοίκησης, στεγάζονταν σε αυτά υπηρεσίες του δημοσίου οι οποίες καταργήθηκαν και των οποίων οι αρμοδιότητες περιήλθαν στις νομαρχιακές αυτοδιοικήσεις. Ωστόσο σε ό,τι αφορά στο Διοικητήριο Λιβαδειάς, αυτό κατασκευάστηκε ύστερα από την ανωτέρω πρόβλεψη, από τη Νομαρχιακή Αυτοδιοίκηση Βοιωτίας και ύστερα από παραχώρηση του δημοσίου κτήματος «ΑΒΚ 75» υπό τους όρους που έχετε αναφέρει και εσείς και δεν επαναλαμβάνω και εγώ για ευνόητους λόγους χρονολογικά. Οπότε και απάντηση υπήρξε και η διαδικασία στο πλαίσιο των νομικώς προβλεπόμενων προχωράει.

Από εκεί και πέρα, το Υπουργείο έχει θέσει και μέσω της Γενικής Γραμματείας Δημόσιας Περιουσίας και στην ΕΤΑΔ και στην Περιφέρεια τη βούλησή του να λυθεί το θέμα. Όμως, για να λυθεί το θέμα, όπως αντιλαμβάνεστε, με ένα καθεστώς νομικό και πάντα όχι σε συμφωνία, σε σχέση με τη σύσταση οριζοντίου, όπως είπα προηγουμένως, πρέπει αυτό να λάβει χώρα με έναν τρόπο ασφαλή, νομικό και συμφωνηθέντα από όλες τις πλευρές.

Εγώ αυτό λοιπόν που μπορώ να πω με βάση τα διαθέσιμα στοιχεία που έχουμε και από την αρμόδια Γενική Γραμματεία Δημόσιας Περιουσίας και μέσω των εγγράφων που έχει κάνει στην ΕΤΑΔ και μέσω της απάντησης που έχει δώσει στην Περιφέρεια, είναι ότι αυτή η προσπάθεια θα συνεχιστεί, ώστε να μπορέσουμε πράγματι να βρούμε μια νομικά στέρεη λύση, η οποία θα είναι συμφωνημένη όμως και από τους δύο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κυρία Πούλου, έχετε τον λόγο για τη δευτερολογία σας.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, με προκαλείτε γιατί είμαι και μηχανικός και θα σας πω, αν πράγματι υπάρχει πολιτική βούληση, ένας πίνακας οριζοντίου ιδιοκτησίας μπορεί να γίνει από οποιονδήποτε μηχανικό, αρκεί να συμφωνήσετε τι; Ότι παραδείγματος χάρη από τα 16.000 τετραγωνικά τα 8.000 θα τα κατέχει η Αυτοδιοίκηση, δεν ξέρω πόσα τετραγωνικά η ΑΑΔΕ, η ΔΟΥ δηλαδή που πρέπει να μεταφερθεί εκεί και πόσα τετραγωνικά η Αστυνομική Διεύθυνση Βοιωτίας. Εάν αυτά τα αποφασίσετε, αμέσως, την επόμενη ώρα -γιατί υπάρχει εδώ και άλλος συνάδελφος μηχανικός- μπορείτε να έχετε αυτό τον πίνακα στα χέρια σας.

Αν επίσης δεν θέλετε να ασχοληθείτε με αυτά, με την κατανομή δηλαδή και σε άλλες υπηρεσίες, τότε παραχωρείστε το αυτό στην Περιφέρεια Στερεάς Ελλάδας, έτσι ώστε να το εντάξει σε διάφορα Προγράμματα ΕΣΠΑ ή Πρόγραμμα Δημοσίων Επενδύσεων και να ολοκληρωθεί ένα ημιτελές κτίριο που πιστέψτε με -και σας προσκαλώ να έρθετε στη Λειβαδιά- είναι μία οπτική ρύπανση μέσα στο κέντρο της πόλης.

Κύριε Υπουργέ, δεν είναι ότι δεν λειτουργεί το επιτελικό σας κράτος μόνο εκεί. Γιατί η Βοιωτία περιμένει -και θα επανέλθω με μία άλλη επίκαιρη ερώτηση, απλά σας προετοιμάζω, γιατί έχω δύο ήδη αναπάντητες- και στο θέμα της εκκαθάρισης του Οργανισμού Κωπαΐδας, που από το 2015 έχει περιέλθει στην περιφερειακή αυτοδιοίκηση και ακόμη, πόσα χρόνια μετά, περιμένουμε. Και ξέρετε δεν είναι ότι περιμένουμε μία πράξη. Είναι ότι δεσμεύονται περιουσίες αγροτών που δεν μπορούν ούτε μεταβιβάσεις να κάνουν στα παιδιά τους.

Κύριε Υπουργέ, εγώ δεν φεύγω σήμερα ικανοποιημένη από εδώ, διότι θα με ρωτήσουν οι Βοιωτοί και σας λέω ότι μόλις εχθές σε μια κοινή εκδήλωση με τον Περιφερειάρχη, τον κ. Σπανό, αλλά και τον Αντιπεριφερειάρχη, τον κ. Ντασιώτη, τους είπα ότι σήμερα έχω αυτή την επίκαιρη μαζί σας εδώ και περιμένουν και αυτοί να μας ορίσετε ένα ραντεβού να έρθουμε στο Υπουργείο σας και να τα βάλουμε κάτω πραγματικά.

Απαντήσατε «είπαμε στην ΕΤΑΔ, είπαμε στην Κτηματική Εταιρεία κ.λπ. και περιμένουμε». Ό,τι θέλετε, είμαστε εδώ να βοηθήσουμε και εμείς ειλικρινά με τις γνώσεις μας, με την τεχνική -όχι τη νομική- κατάρτιση. Μπορούμε να βοηθήσουμε σε αυτό το σκοπό αρκεί να πάρετε τις αποφάσεις.

Και τέλος δεν μπορώ παρά να σας απαντήσω σε κάτι που είπατε πριν και το θεωρώ πρόκληση για τον ελληνικό λαό και για όλους μας, κύριε Υφυπουργέ, με όλο το σεβασμό απέναντί σας, γιατί ξέρω πραγματικά ποιος είστε.

Είπατε, μιλώντας για το δημογραφικό, για τις καλύτερες συνθήκες εργασίας. Ποιες; Οι δεκατρείς ώρες; Είπατε δηλαδή ότι όλα έχουν βελτιωθεί. Δεκατρείς ώρες εργασίας προετοιμάζετε τώρα, κύριε Υφυπουργέ. Ξέρετε, τα παιδιά δεν μεγαλώνουν στον αυτόματο πιλότο. Δεν θέλουν μόνο χρήμα, θέλουν και χρόνο. Και δυστυχώς με όλα αυτά που κάνετε και ασκείτε ως πολιτικές, μόνο στο μυαλό σας δεν έχετε να λύσετε το δημογραφικό, που όντως είναι ένα κορυφαίο πρόβλημα της χώρας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κυρία συνάδελφε, κατ’ αρχάς να διευκρινίσω ότι επειδή ένα κομμάτι της ερώτησής σας αφορούσε την ενδεχόμενη μη απάντηση του Υπουργείου προς την Περιφέρεια, νομίζω ότι τουλάχιστον σε επίπεδο ενημέρωσης υπάρχει μια πρόοδος, υπό ποια έννοια; Ότι η απάντηση αυτή θέτει ζητήματα τα οποία πρέπει να επιλυθούν και από την Περιφέρεια προφανώς και με τη συνδρομή της Γενικής Γραμματείας Δημόσιας Περιουσίας.

Το θέμα του ότι είναι νομικά σύνθετο προκύπτει και είναι προφανές, διότι αν δεν ήταν νομικά σύνθετο δεν θα είχαν μεσολαβήσει τόσα χρόνια μεταξύ των οποίων μεσολάβησαν και άλλες κυβερνήσεις, όχι μόνο η Κυβέρνηση της Νέας Δημοκρατίας, αλλά και η κυβέρνηση του ΣΥΡΙΖΑ και η κυβέρνηση του ΠΑΣΟΚ και άλλες κυβερνήσεις. Δεν το κομματικοποιώ. Θεωρώ ότι είναι ένα ζήτημα που προφανώς έχει νομικές δυσκολίες και συναπόφασης και συναντίληψης πολλές φορές, αλλά και αντικειμενικά τεχνικές και νομικές δυσκολίες.

Όλοι ευπρόσδεκτοι αναμφίβολα. Θα μεταφερθεί, ούτως ή άλλως, και η συζήτησή μας στον αρμόδιο Γενικό Γραμματέα Δημόσιας Περιουσίας που έχει υπό την αρμοδιότητά του τα συγκεκριμένα ζητήματα, προκειμένου να τονίσουμε εκ νέου αυτό που σας είπα και στην πρωτολογία, ότι βούληση δική μας είναι να μπορέσουμε να λύσουμε το θέμα.

Ξέρετε, το έχει πει και ο Υπουργός, ότι ως προς τα θέματα της δημόσιας περιουσίας και των ακινήτων του Δημοσίου -και μάλιστα θα έρθει και νομοσχέδιο σχετικά σύντομα- η βούληση της Κυβέρνησης είναι να μπορέσει να τα αξιοποιήσει, όχι να υπάρχουν ημιτελή ή αναξιοποίητα. Είναι δεδομένη η προσπάθεια που κάνουμε και θα συνεχίσουμε να την κάνουμε, οπότε αναμφίβολα οποιαδήποτε πρόταση ή συνδρομή σε αυτή την κατεύθυνση, είτε μέσω κοινοβουλευτικού ελέγχου είτε μέσω κάποιας συνάντησης αρμοδίως προκειμένου να επιλυθούν τα υπαρκτά ζητήματα που περιγράφει στο έγγραφο όμως το Υπουργείο προς την Περιφέρεια, εδώ είμαστε να τα δούμε.

Τώρα, κύριε Πρόεδρε, θα μου επιτρέψετε και εμένα να απαντήσω εφόσον έθεσε η κυρία συνάδελφος κάτι εκτός της ερώτησης. Εγώ, κυρία συνάδελφε, αναφέρθηκα προηγουμένως στο εξής, ότι το δημογραφικό είναι ένα σύνθετο ζήτημα το οποίο δεν αντιμετωπίζεται αποσπασματικά.

Θέλει πολλές πρωτοβουλίες τις οποίες λαμβάνουμε είτε σε επίπεδο φορολογικό είτε σε επίπεδο αγοράς εργασίας είτε σε επίπεδο ψηφιοποίησης του κράτους είτε σε επίπεδο καλύτερα αμειβόμενων θέσεων εργασίας που προέρχονται και από τις επενδύσεις, οι οποίες με τη σειρά τους προέρχονται από τη βελτίωση του δημοσιονομικού περιβάλλοντος της χώρας, που με πολύ κόπο έχουμε καταφέρει και έχουμε χτίσει όλο αυτό το χρονικό διάστημα. Γιατί ας μην ξεχάσουμε πού βρισκόμασταν δημοσιονομικά την προηγούμενη δεκαετία, με την πολύ μεγάλη περιπέτεια που βιώσαμε με υπαρξιακά χαρακτηριστικά για την οικονομία της χώρας και πού βρισκόμαστε σήμερα.

Είμαστε μια χώρα που είναι ένας πολύ καλύτερος επενδυτικός προορισμός, μία χώρα η οποία έχει μειώσει την ανεργία σε ιστορικά χαμηλά επίπεδα και αυτό αναμφίβολα είναι ένα κριτήριο πάνω στο οποίο μπορούμε να δουλέψουμε περισσότερο και να χτίσουμε και για την αντιμετώπιση του δημογραφικού και για την επιστροφή των παιδιών που έχουν φύγει στο εξωτερικό. Η μείωση της ανεργίας υπενθυμίζω σήμερα βρίσκεται σε ιστορικά χαμηλά επίπεδα πολλών προηγούμενων ετών.

Δεν λέμε ότι έχουν λυθεί όλα τα προβλήματα. Λέμε όμως ότι γίνεται μια συντεταγμένη προσπάθεια, εν αντιθέσει με τη χαώδη, αποσπασματική και επικίνδυνη πολιτική που ακολουθήθηκε από 2015-2019, με τις κλειστές τράπεζες και με όλο αυτό το πράγμα που δημιουργήθηκε, ώστε να δημιουργήσουμε ένα καλύτερο δημοσιονομικό περιβάλλον, μειωμένη φορολογία, βελτίωση της καθημερινότητας του πολίτη χωρίς όμως κανείς να λέει ότι δεν υπάρχουν πολλές προκλήσεις ακόμα.

Και το δημογραφικό λοιπόν και το στεγαστικό είναι δύο άξονες πολιτικής πάνω στους οποίους χτίζουμε καθημερινά πολιτικές για να βελτιώσουμε την καθημερινότητα των πολιτών.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύουν την 26η/9/2025, ποινική δικογραφία που αφορά στον πρώην Αναπληρωτή Υπουργό Οικονομικών κ. Θεόδωρο Σκυλακάκη, στον πρώην Υπουργό Αγροτικής Ανάπτυξης και Τροφίμων κ. Μαυρουδή Βορίδη, στον Υφυπουργό Εθνικής Οικονομίας και Οικονομικών κ. Αθανάσιο Πετραλιά, στον πρώην Υπουργό Αγροτικής Ανάπτυξης και Τροφίμων κ. Ελευθέριο Αυγενάκη, στον Υπουργό Αγροτικής Ανάπτυξης και Τροφίμων κ. Κωνσταντίνο Τσιάρα και στον Υφυπουργό Αγροτικής Ανάπτυξης και Τροφίμων κ. Χρήστο Κέλλα.

Και συνεχίζουμε με την επόμενη επίκαιρη ερώτηση στην οποία θα απαντήσει ο Υφυπουργός Αγροτικής Ανάπτυξης και Τροφίμων κ. Ιωάννης Ανδριανός.

Είναι η έκτη με αριθμό 1372/19-9-2025 επίκαιρη ερώτηση δεύτερου κύκλου του Βουλευτή Κορινθίας της Κ.Ο. «ΣΥΡΙΖΑ–ΠΡΟΟΔΕΥΤΙΚΗ ΣΥΜΜΑΧΙΑ» κ. Γεωργίου Ψυχογιού προς τον Υπουργό Αγροτικής Ανάπτυξης και Τροφίμων με θέμα: «Άμεση παρέμβαση και στήριξη των λεμονοπαραγωγών της Κορινθίας για την τεράστια ζημιά που έχουν υποστεί λόγω καρπόπτωσης».

Κύριε συνάδελφε, κύριε Ψυχογιέ, έχετε τον λόγο για την πρωτολογία σας.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κύριε Υπουργέ, φέρνουμε στη Βουλή μεταξύ άλλων σοβαρών προβλημάτων που έχουν οι παραγωγοί της Κορινθίας και της χώρας, ένα ζήτημα το οποίο μας ήρθε από τον αγροτικό συνεταιρισμό Πασίου-Κλημεντίου του Δήμου Σικυωνίων, που εκφράζει βέβαια και άλλους συνεταιρισμούς του Νομού και έχει να κάνει με τη φετινή παραγωγή των λεμονιών.

Στο χρονικό διάστημα 15 έως 30 Ιουνίου του 2025 παρατηρήθηκε έντονη καρπόπτωση με ποσοστά που σε ορισμένες περιπτώσεις άγγιξαν ακόμα και το 90%. Η απώλεια αυτή δεν αφορά μόνο μεμονωμένες καλλιέργειες, αλλά το μεγαλύτερο μέρος της παραγωγής, οδηγώντας σε σοβαρό πλήγμα το εισόδημα εκατοντάδων παραγωγών και απειλώντας την παρουσία του ελληνικού λεμονιού στην εγχώρια και διεθνή αγορά.

Υπάρχουν σοβαρές ενδείξεις ότι οι αιτίες του φαινομένου είναι ο όψιμος παγετός της άνοιξης, οι απότομες θερμοκρασιακές μεταβολές και οι ξηροθερμικές περίοδοι. Το γεγονός αυτό σε συνδυασμό με το υψηλό κόστος καλλιέργειας έχει οδηγήσει τους λεμονοπαραγωγούς σε δεινή οικονομική κατάσταση, αφού πέραν της καταστροφής στην παραγωγή τους εξακολουθούν να βαρύνονται και με τα πάγια έξοδα.

Η ανάγκη για έγκαιρη επέμβαση των αρμόδιων φορέων είναι επιτακτική τόσο για την αποτύπωση του μεγέθους της ζημιάς, όσο και για την αποζημίωση των πληγέντων, καθώς και για τον σχεδιασμό προληπτικών μέτρων που θα μειώσουν τον κίνδυνο στο μέλλον.

Επειδή λοιπόν, όπως επισήμανα και το λένε οι ίδιοι οι παραγωγοί, φτάνει μέχρι και το 90% το φαινόμενο-και ξέρετε τι σημαίνει αυτό, γιατί και εσείς στον δικό σας Νομό έχετε εσπεριδοειδή- κι είναι πρωτοφανές το πλήγμα για την τοπική αγροτική οικονομία.

Επειδή οι εκατοντάδες παραγωγοί βρίσκονται σε αδιέξοδο και δεν μπορούν να καλύψουν τα στοιχειώδη έξοδα της καλλιέργειας αλλά και επιβίωσης πλέον.

Και επειδή απαιτείται άμεση παρέμβαση του ΕΛΓΑ και του αρμόδιου Υπουργείου, σας ρωτάμε:

Προτίθεστε να αποστείλετε άμεσα κλιμάκια γεωπόνων του ΕΛΓΑ στην Κορινθία για την καταγραφή και τεκμηρίωση του φαινομένου της εκτεταμένης καρπόπτωσης;

Ποιο είναι το χρονοδιάγραμμα για την ολοκλήρωση της διαδικασίας και την καταβολή δίκαιων και επαρκών αποζημιώσεων; Και σε ποιες ενέργειες θα προβείτε για την ένταξη της ζημιάς σε πρόγραμμα αποζημίωσης ή κάποιο ειδικό καθεστώς στήριξης, καθώς και τη λήψη προληπτικών μέτρων ώστε να αποφευχθεί η επανάληψη, όπως είπα και πριν, ανάλογων φαινομένων την επόμενη χρονιά ή στο μέλλον;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Ψυχογιέ.

Κύριε Υπουργέ, έχετε τον λόγο για την απάντησή σας.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αξιότιμε κύριε συνάδελφε, διαβεβαιώνω και εσάς, όπως και όσους μας ακούνε, ότι συμμερίζομαι πλήρως την αγωνία σας. Και -βεβαίως το είπατε και εσείς- είμαι κι εγώ Βουλευτής από την περιφέρεια και μάλιστα από όμορη περιφέρεια και γνωρίζω από πρώτο χέρι τα προβλήματα των αγροτών. Και ως Βουλευτής έχω και εγώ μεταφέρει ανάλογες αγωνίες μέσω ερωτήσεων του κοινοβουλευτικού ελέγχου σε αυτή εδώ την Αίθουσα. Και βεβαίως σας δηλώνω ότι κανένας πληττόμενος κλάδος δεν μένει χωρίς τη στήριξή μας -ασφαλώς και το τονίζω αυτό και με την ευκαιρία της σημερινή ερώτησή σας- πάντα βεβαίως μέσα στα όρια που θέτουν το θεσμικό και το δημοσιονομικό πλαίσιο.

Και η βούλησή μας είναι ξεκάθαρη και της Κυβέρνησης, του Πρωθυπουργού, της πολιτικής ηγεσίας, του Υπουργού του κ. Τσιάρα, να στηρίξουμε λοιπόν τους πληττόμενους γιατί αυτή είναι η υποχρέωσή μας, αλλά πάντα σε ένα συγκεκριμένο θεσμικό πλαίσιο και -όπως είπα και δημοσιονομικό πλαίσιο.

Πράγματι λοιπόν υπάρχει το φαινόμενο που περιγράφετε στην ερώτησή σας. Η καρπόπτωση στις λεμονιές της Κορινθίας υπάρχει. Βεβαίως στη γραπτή ερώτησή σας αναφέρετε και έναν άλλο παράγοντα, την ατελή γονιμοποίηση. Το γνωρίζουμε γιατί οι υπηρεσίες μας παρακολουθούν την εξέλιξη όλων των καλλιεργειών σε όλη τη χώρα και έχουμε πάντα τη σχετική ενημέρωση.

Δυστυχώς, τέτοιου είδους φαινόμενα είναι όλο και συχνότερα, όπως γνωρίζετε και εσείς, σε διάφορες καλλιέργειες, σε όλη την έκταση της χώρας. Είναι το αποτέλεσμα της κλιματικής αλλαγής που φέρνει μαζί της όλα αυτά που γράφετε στην ερώτησή σας, άκαιρα φυσικά φαινόμενα, απότομες μεταβολές, μειωμένες βροχοπτώσεις. Όπως είπα και νωρίτερα το συγκεκριμένο πρόβλημα το γνωρίζουμε, γιατί ο ΕΛΓΑ έχει ήδη κάνει τις επισημάνσεις και το έχει καταγράψει.

Πρόκειται λοιπόν για πτώση καρπιδίου κατά το πρώτο δέσιμο της χρονιάς, δηλαδή, το δέσιμο του Ιουνίου, πιθανότατα λόγω ξηρασίας και της ανομβρίας. Και παρατηρήσαμε κυρίως στις περιοχές του Κιάτου και του Ξυλοκάστρου ότι πραγματικά η παραγωγή είναι μειωμένη.

Σύμφωνα λοιπόν μάλιστα με τη σχετική ενημέρωση που έχουμε από τις αρμόδιες υπηρεσίες, η μειωμένη παραγωγή εκτιμάται κατά μέσο όρο περίπου στο 60%, χωρίς αυτό να αποκλείει να υπάρχουν μεμονωμένες περιπτώσεις -γιατί αναφερθήκατε και σε περιπτώσεις ζημιάς 90%- όπου μπορεί να είναι και διαφορετικά τα ποσοστά ζημιάς.

Ασφαλώς θα γνωρίζετε και εσείς ότι είναι ζημιά μη καλυπτόμενη ασφαλιστικά από τον ΕΛΓΑ βάσει του ισχύοντος κανονισμού ασφάλισης φυτικής παραγωγής, διότι δεν οφείλεται πρωτογενώς σε ασφαλιστικά καλυπτόμενο ζημιογόνο αίτιο, όπως ρητά ορίζεται. Επομένως για να απαντήσω σαφώς στο πρώτο σας ερώτημα, η καταγραφή της ζημιάς έχει ήδη γίνει. Όμως η καταβολή αποζημιώσεων μέσω της διαδικασίας του ΕΛΓΑ ξέρετε πολύ καλά ότι δεν μπορεί να υπάρξει.

Τι κάνουμε λοιπόν σε αυτήν την περίπτωση; Σίγουρα δεν γυρνάμε την πλάτη σε καμία περίπτωση. Είναι σημαντική η στήριξη στην πρωτογενή παραγωγή και την αγροτική μας οικονομία και οφείλουμε να κάνουμε τα πάντα για να στηρίξουμε αυτούς τους παραγωγούς, γιατί αποτελούν ζωντανά κύτταρα της τοπικής κοινωνίας, της τοπικής οικονομίας. Και πραγματικά οι εκτάσεις με τα λεμόνια είναι μια πρωτογενής παραγωγή στην Κορινθία πολύ σημαντική.

Η Κορινθία, λοιπόν, η Αχαΐα, η Αργολίδα είναι περιοχές που παράγουν λεμόνια και στηρίζονται πολλοί παραγωγοί σε αυτό το εισόδημα. Δεν γυρίσαμε άλλωστε ποτέ την πλάτη σε κανέναν κλάδο, όπως γνωρίζετε. Μπορείτε να διαφωνείτε σίγουρα με πολλά ή άλλα που δεν κάναμε. Σίγουρα, όμως, στηρίζουμε πάντα γιατί μας ενδιαφέρει ο πρωτογενής τομέας, μέσα σε πλαίσια θεσμικά. Γιατί στόχος και άξονας της πολιτικής μας είναι να παραμείνουν οι αγρότες, όπως είπα, στον τόπο και στην εργασία τους.

Και στη δευτερολογία μου θα αναφερθώ σε περισσότερες λεπτομέρειες και διευκρινήσεις.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε. Ορίστε, κύριε Ψυχογιέ, έχετε τον λόγο για τη δευτερολογία σας.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κύριε Υπουργέ, άκουσα με προσοχή την απάντησή σας και κρατάω το γεγονός ότι υπάρχουν σκέψεις να ληφθούν μέτρα. Εκείνο που θέλουμε όμως και θέλω στη δευτερολογία σας να κάνετε, είναι να πείτε συγκεκριμένα ποιες παρεμβάσεις και με ποια εργαλεία χρηματοδοτικά άμεσα και αποτελεσματικά, θα μπορέσουν να στηρίξουν ένα προϊόν, που ξέρετε -και το ξέρει και όλη η ελληνική κοινωνία- ότι για πολλές γενιές και στο Νομό τον δικό μου και η οικογένεια η δικιά μου και άνθρωποι του πρωτογενούς τομέα ήταν χρυσός.

Το λεμόνι στην Κορινθία ήταν πάντα ένα εισόδημα κρίσιμο. Ήταν ένα συμπλήρωμα πολλές φορές σε άλλες καλλιέργειες, αλλά πάρα πολύ σοβαρό και πάρα πολύ δυνατό, το οποίο κυρίως στη δυτική Κορινθία έχει μεγάλη αξία για τις τοπικές κοινωνίες. Ακόμα και σε πολύ δύσκολες εποχές στήριξε τους ντόπιους και τις οικογένειές τους στην παραγωγή και την κοινωνία. Και νομίζω ότι δεν έχει να κάνει μόνο με την Κορινθία. Έχει να κάνει και συνολικά με τη χώρα. Διότι είναι ένα προϊόν το οποίο θα συμφωνήσουμε όλοι ότι αποτελεί κληρονομιά, παρακαταθήκη. Γίνονται εξαγωγές.

Θα πω και κάτι ευρύτερο για να ξεφύγω από την ερώτηση και θα καταλήξω πάλι σε αυτήν, για να έρθουμε σε πολύ πρακτικές λεπτομέρειες και πολύ πρακτικές λύσεις που χρειάζεται κόσμος. Εδώ είμαστε σε μία περίοδο κατά την οποία το δικό μας λεμόνι, κύριε Υπουργέ, δέχεται επίθεση από αθρόες εισαγωγές και ελληνοποιήσεις, οι οποίες έρχονται και χτυπάνε τον πυρήνα της ελληνικής παραγωγής με κατώτερες προϋποθέσεις και προδιαγραφές παραγωγής, άρα έχουμε και διατροφικής ασφάλειας ζήτημα, αλλά και διαλύουν στην ουσία τον ιστό της δικιά μας παραγωγής.

Και επίσης οι δικοί μας παραγωγοί πέφτουν θύματα εμπόρων και μεσαζόντων που εκτοξεύουν τις τιμές στα σούπερ μάρκετ τέσσερις και πέντε φορές πάνω. Δεν γίνονται έλεγχοι, όπως θα έπρεπε να γίνουν. Και θα πρέπει να το λάβετε υπόψη σας και σαν Υπουργείο, να ενεργοποιήσετε τους ελεγκτικούς μηχανισμούς σε αυτήν την κατεύθυνση. Το κόστος παραγωγής -το είπα και πριν- τους πνίγει. Άρα η άμεση στήριξη είναι πάρα πολύ σημαντική για να συνεχίσουν να καλλιεργούν.

Διότι κακά τα ψέματα και πέρα από το θέμα του ΟΠΕΚΕΠΕ, που πάντα είναι παρόν, δεν είναι στην ερώτηση αυτή, αλλά τους προκαλεί τους παραγωγούς αυτό το τεράστιο σκάνδαλο με τις δικές τους επιδοτήσεις, των ανθρώπων της δουλειάς, της γης, των πραγματικών παραγωγών, που καίγονται μαζί με τα ξερά και τα χλωρά, άνθρωποι οι οποίοι μια ζωή ήταν έντιμοι και σοβαροί, θα πρέπει λοιπόν να σκύψουμε πολύ σοβαρά, να σκύψουμε πολύ αποτελεσματικά και συγκεκριμένα χωρίς γενικότητες, χωρίς αοριστολογίες, με πρακτικά παραδείγματα και λύσεις.

Διότι αυτήν τη στιγμή που μιλάμε πράγματι δεν είναι ξεκάθαρο εάν και στα τέλη Οκτώβρη θα πάρουν και ποιοι θα πάρουν οι παραγωγοί τις βασικές τους ενισχύσεις και τις επιδοτήσεις, το οποίο τους ανησυχεί πάρα πολύ πέρα από τα επιμέρους ζητήματα των καλλιεργειών, όπως το λεμόνι και άλλα. Δεν υπάρχει σαφής απάντηση από το Υπουργείο. Ο κ. Τσιάρας στον κ. Κόκκαλη επέτεινε την ανησυχία με αυτό που είπε την περασμένη εβδομάδα.

Όπως λοιπόν το κράτος ζητάει από τους πολίτες και μάλιστα ανθρώπους που έχουν ζημιές, ανθρώπους που έχει μειωθεί το εισόδημά τους, να είναι συνεπείς, δηλαδή πρέπει οι παραγωγοί να είναι συνεπείς προς τις υποχρεώσεις τους προς το κράτος και βλέπουμε κατασχέσεις, βλέπουμε πλειστηριασμούς αγροτικής γης, πρώτης κατοικίας, βλέπουμε πρόστιμα απέναντι σε ανθρώπους που δεν μπορούν να ανταποκριθούν, πρέπει και το κράτος και η πολιτεία να είναι συνεπής απέναντι στους παραγωγούς, τις ζημιές τους, τα προβλήματά τους. Ιδίως όταν έχουν γίνει ήδη πάρα πολλές περικοπές στις επιδοτήσεις, βασικές ενισχύσεις, εργαλεία, έχουν φαγωθεί χρήματα. Μάλιστα τώρα δεν ξέρουμε και αν θα τα πάρουν, έχουν παγώσει τις χρηματοδοτήσεις. Θα πρέπει τουλάχιστον σε τέτοιου είδους ζητήματα, που είναι ζητήματα επιβίωσης πλέον για τους λεμονοπαραγωγούς, να δίνουμε λύσεις με άμεσα μέτρα, αποτελεσματικά.

Και να κοιτάμε και την πρόληψη, όχι μόνο τώρα, με άμεσο και σαφή τρόπο, όπως είπα, για την κατάσταση που είναι τραγική και θα πρέπει να γίνουν ενέργειες -αυτό που είπε ο κύριος Υπουργός- και να δούμε πότε και με ποιον τρόπο, με ποιο εργαλείο, γιατί περάσαμε και εμείς από την κυβέρνηση και ξέρουμε ότι υπάρχουν τρόποι και εργαλεία, εάν δεν καλύπτεται από τον ΕΛΓΑ, να στηριχθούν οι άνθρωποι αυτοί.

Θα πρέπει να ξέρουμε πολύ καλά ότι και η πρόληψη παίζει ξεκάθαρο ρόλο. Η πρόληψη όταν έχουμε κλιματική κρίση, όταν έχουμε περιβαλλοντικές συνέπειες, όταν έχουμε ζητήματα έλλειψης νερού, ενδεχομένως, και άλλα με προγράμματα από το ΠΑΑ, με της Αγροτικής Ανάπτυξης των ευρωπαϊκών πόρων, με στοχευμένες κινήσεις, αλλά και με οργάνωση να έχουμε και πρόληψη για τα επόμενα χρόνια. Όχι μόνο για φέτος και να σώσουμε ό,τι σώζεται, που πρέπει να το κάνουμε και είναι υποχρέωση της πολιτείας, αλλά και για τα επόμενα χρόνια να υπάρχει ένα πλάνο που θα προστατέψει την πολύ κρίσιμη αυτή για τη χώρα και την Κορινθία παραγωγή.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Ψυχογιό.

Κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αξιότιμε κύριε συνάδελφε, θα ξεκινήσω ακριβώς από εκεί που σταμάτησα στην πρωτολογία μου, από το τι κάνουμε και τι πρόκειται να κάνουμε.

Καταρχάς, είμαστε σε επικοινωνία με κάθε αρμόδια υπηρεσία. Παρακολουθούμε συνεχώς την εξέλιξη της καλλιέργειας και καταγράφουμε αυτά τα στοιχεία. Αναλόγως λοιπόν των συμπερασμάτων της έκτασης και της έντασης της ζημιάς, εφόσον κριθεί απαραίτητο, θα διερευνηθεί η ύπαρξη κατάλληλου χρηματοδοτικού εργαλείου για ενίσχυση των παραγωγών. Για να υπάρξει όμως αυτό πρέπει να έχουμε την τελική εικόνα της κατάστασης. Περιμένουμε μάλιστα το επόμενο διάστημα τη σχετική έκθεση της περιφερειακής επιτροπής του νομού.

Βεβαίως θα πρέπει να επισημάνουμε ότι κάθε εργαλείο ενίσχυσης έχει τις δικές του προϋποθέσεις ένταξης και τους δικούς του περιορισμούς. Άλλωστε, όπως πιστεύω ότι γνωρίζετε και εσείς, για κάποια από αυτά δεν μπορεί να ληφθεί απόφαση πριν το τέλος του έτους, πριν την αξιολόγηση του συνόλου των αναγκών. Για παράδειγμα, το ετήσιο πρόγραμμα του 2025 για τις Κρατικές Οικονομικές Ενισχύσεις θα βγει το εντός του 2026, αφού συγκεντρωθούν και αξιοποιηθούν και αξιολογηθούν όλα τα αιτήματα και οι εκθέσεις, βάσει των εκθέσεων των περιφερειακών επιτροπών. Οπότε δεν μπορεί κανείς να δεσμευτεί τώρα για ένταξη μιας καλλιέργειας. Άρα λοιπόν θέλει το συγκεκριμένο χρονικό περιθώριο για να γίνουν όλες αυτές οι προϋποθέσεις για να προχωρήσουμε.

Πάντως οι συμπολίτες σας στην Κόρινθο θα θυμούνται παραδείγματα δικής μας στήριξης στο πρόσφατο παρελθόν μέσω εργαλείων ενίσχυσης, όπως, για να αναφέρω μόνο ένα παράδειγμα, τις κρατικές οικονομικές ενισχύσεις του 2022 πάλι τα λεμόνια που είχαν πληγεί τότε από τον παγετό. Η στήριξή μας εξάλλου στα οπωροκηπευτικά πρέπει να θεωρείται δεδομένη. Δεν είναι τυχαίο ότι ακολουθούμε σταθερά πολιτική στήριξης του κλάδου μέσω των οργανώσεων παραγωγών, που μέσω των επιχειρησιακών προγραμμάτων τους υλοποιούν δράσεις με στόχο τη βελτίωση της ανταγωνιστικότητας και της ανθεκτικότητας του τομέα.

Στο στρατηγικό σχέδιο της νέας ΚΑΠ στις τομεακές παρεμβάσεις των οπωροκηπευτικών οι οργανώσεις παραγωγών υποχρεούνται να κατευθύνουν το 2% των επιχειρησιακών τους προγραμμάτων σε δράσεις με στόχο τις βιώσιμες μεθόδους παραγωγής και ανάπτυξής τους συμπεριλαμβανομένης της ανθεκτικότητας και της προσαρμογής στην κλιματική αλλαγή, επειδή το θέσατε, μέσω λοιπόν των καινοτόμων πρακτικών και τεχνικών παραγωγής. Εκεί θα μπορούσε να ενταχθεί για παράδειγμα και το φαινόμενο που συζητάμε σήμερα.

Συμπερασματικά λοιπόν, κύριε συνάδελφε, την κλιματική αλλαγή δεν μπορούμε να την αποτρέψουμε, αλλά μπορούμε να βοηθήσουμε και να βοηθάμε τους παραγωγούς να προσαρμοστούν σε αυτή μέσω των πολιτικών μας και αυτό κάνουμε. Παράλληλα στεκόμαστε υπεύθυνοι αρωγοί στα ειδικότερα και γενικότερα προβλήματα που αντιμετωπίζουν, αξιοποιώντας κάθε διαθέσιμο πόρο και κάθε ευκαιρία σχεδιάζοντας εργαλεία και εφαρμόζοντας ορθές πολιτικές.

Τώρα, για τους ελέγχους, που είπατε, για τις εισαγωγές, για τις τιμές, σήμερα είχα μια πολύωρη συνάντηση-σύσκεψη στο Υπουργείο με την αρμόδια διεύθυνση και όλους τους προϊσταμένους των περιφερειακών μας υπηρεσιών ελέγχου. Μάλιστα τους έχω επιστήσει την προσοχή να συνεχίσουν τους ελέγχους με ένταση, εφαρμόζοντας το νόμο. Κάνουν ό,τι είναι δυνατό και βεβαίως ό,τι εργαλεία χρειάζονται τους διαβεβαίωσα ότι θα τα έχουν, προκειμένου να διευκολυνθεί το έργο τους. Βεβαίως, αν υπάρχουν κενά στο θεσμικό πλαίσιο που πρέπει να τα καλύψουμε ή να το ενισχύσουμε, και αυτό θα το κάνουμε.

Τώρα, επειδή είπατε και για τις ενισχύσεις, νομίζω απάντησε ο Υπουργός, ο κ. Τσιάρας, ξεκάθαρα και γι’ αυτό το θέμα.

Ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Στις επόμενες τρεις επίκαιρες ερωτήσεις θα απαντήσει ο Υφυπουργός Εσωτερικών, ο κ. Βασίλειος Πέτρος Σπανάκης.

Ξεκινάμε με την τέταρτη με αριθμό 1381/22-9-2025 επίκαιρη ερώτηση του πρώτου κύκλου του Βουλευτή Α΄ Ανατολικής Αττικής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Ιωάννη Γκιόκα προς τον Υπουργό Εσωτερικώνμε θέμα: «Να τοποθετηθούν άμεσα σχολικά λεωφορεία στους Δήμους της Ανατολικής Αττικής».

Κύριε Γκιόκα, έχετε τον λόγο για την πρωτολογία σας.

**ΙΩΑΝΝΗΣ ΓΚΙΟΚΑΣ:** Ευχαριστώ, κύριε Πρόεδρε.

Είναι γνωστό, κύριε Υφυπουργέ, το πρόβλημα που υπάρχει όλα αυτά τα χρόνια με το ζήτημα της μεταφοράς των μαθητών γενικότερα και ειδικότερα στην Ανατολική Αττική εξαιτίας του χαρακτήρα αυτής της περιοχής, όπου υπάρχει μια πολύ μεγάλη διασπορά πληθυσμού σε χωριά, κωμοπόλεις, οικισμούς και πάει λέγοντας. Αυτό μέχρι σήμερα αφορούσε κυρίως, όχι μόνο, αλλά αφορούσε κυρίως τα λεγόμενα διαδημοτικά σχολεία, τα μουσικά, τα καλλιτεχνικά, τα επαγγελματικά λύκεια, αφορούσε τα ειδικά σχολεία με τη βαρύτητα που έχουν και με την ευαισθησία που θα έπρεπε να υπάρχει για τα συγκεκριμένα σχολεία, και γι’ αυτόν τον λόγο κάθε χρόνο υπήρχαν δίκαιες διαμαρτυρίες γονιών, μαθητών και πάει λέγοντας.

Το τελευταίο διάστημα ωστόσο και ειδικά τη φετινή χρονιά το πρόβλημα αυτό έχει πάρει πραγματικά ευρύτερες και εκρηκτικές διαστάσεις. Έχει μετατραπεί σε έναν καθημερινό βραχνά για τις οικογένειες το ζήτημα της ασφαλούς και έγκαιρης μεταφοράς των παιδιών τους στα σχολεία. Και δεν μιλάμε πλέον μόνο για τα διαδημοτικά ή τα ειδικά σχολεία. Μιλάμε και για τα σχολεία σε επίπεδο ενός δήμου όπου συγκεντρώνουν μαθητές από διάφορες περιοχές.

Καθημερινά γινόμαστε αποδέκτες μιας χιονοστιβάδας καταγγελιών από φορείς ιδιαίτερα του γονεϊκού κινήματος, Ομοσπονδία Γονέων Αττικής, σύλλογοι γονέων από τον Σαρωνικό, από το Πικέρμι, από τον Ωρωπό, επιστολή έξι δημάρχων της Ανατολικής Αττικής για το συγκεκριμένο ζήτημα και δεκάδες άλλες καταγγελίες.

Τι καταγγέλλουν όλοι αυτοί οι φορείς; Καταγγέλλουν ότι πάρα πολλά δρομολόγια έχουν κοπεί. Ιδιαίτερα στην Ανατολική Αττική είναι πάνω από εκατό δρομολόγια εξαιτίας αυτού του -απαράδεκτου, λέμε εμείς- θεσμικού πλαισίου που υπάρχει και εξαρτά τη μεταφορά των μαθητών από το κέρδος των λεωφορειούχων. Διαγωνισμοί βγαίνουν άγονοι. Καταγγέλλουν ότι πάρα πολλά παιδιά είναι στον αέρα: διακόσια παιδιά στον Σαρωνικό, ογδόντα παιδιά στον Βαρνάβα. Μιλάμε για περιοχές που δεν είναι μέσα στον αστικό ιστό. Μιλάμε για περιοχές που το σπίτι του παιδιού από το σχολείο έχει μια απόσταση, στην οποία μπορούν να μεσολαβούν επικίνδυνοι δρόμοι, βουνά, δάση και ούτω καθεξής. Ο κύριος Πρόεδρος την ξέρει πάρα πολύ καλά αυτήν την περιοχή και τι ιδιαιτερότητες έχει η Ανατολική Αττική.

Και πώς αντιμετωπίζεται μέχρι στιγμής αυτό το πρόβλημα; Είτε με ευθύνη των ίδιων των γονιών με ό,τι αυτό συνεπάγεται για τον χρόνο τους, το κόστος τους κ.λπ. είτε με ευθύνη των παιδιών τα οποία διανύουν καθημερινά μεγάλες και επικίνδυνες αποστάσεις.

Το ερώτημα συνεπώς είναι προφανές, είναι αμείλικτο, είναι επείγον: Τι μέτρα θα πάρει η Κυβέρνηση; Καταλαβαίνουμε και γνωρίζουμε ότι η αρμοδιότητα ανήκει στην περιφέρεια. Όμως, εδώ μιλάμε για ένα κρίσιμο ζήτημα στο οποίο η Κυβέρνηση πρέπει να πάρει θέση και πρέπει να απαντήσει για το τι μέτρα θα λάβει, προκειμένου να εξασφαλιστεί το δικαίωμα της ασφαλούς μεταφοράς των μαθητών στα σχολεία τους.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, ο λόγος σε εσάς για την απάντησή σας.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, εκτιμώ ιδιαίτερα ότι φέρνετε στο Κοινοβούλιο ένα θέμα πάρα πολύ σημαντικό που αφορά τη μεταφορά των μαθητών μας. Δεν είπατε, όμως -και επειδή μπορεί να μην το γνωρίζετε, να σας το θυμίσω- ότι για τη μεταφορά των μαθητών κατανεμήθηκε στις περιφέρειες της χώρας ποσό ύψους 215 εκατομμυρίων ευρώ, το οποίο ήταν αυξημένο κατά 15% σε σχέση με αυτό που κατανεμήθηκε την περασμένη χρονιά. Μιλάμε για το 2024 σε σχέση με το 2023. Για το 2025 προβλέπεται, επίσης, το ίδιο ποσό. Η Περιφέρεια Αττικής θα επιχορηγηθεί με ποσό ύψους 25,86 εκατομμυρίων ευρώ περίπου. Για τους έξι δήμους που αναφέρετε στην ερώτησή σας -Λαυρεωτικής, Μαραθώνα, Μαρκοπούλου, Ραφήνας-Πικερμίου, Σαρωνικού και Σπάτων-Αρτέμιδος- οι οποίοι συνυπέγραψαν κοινή επιστολή διαμαρτυρίας, σας ενημερώνω ότι έχει προγραμματιστεί να κατανεμηθεί από τους ΚΑΠ έτους 2025 για την κάλυψη επενδυτικών τους δαπανών συνολικό ποσό ύψους 1,15 εκατομμυρίων ευρώ περίπου.

Λίγο, όμως, η ερώτησή σας πέφτει σε μία διγλωσσία της παράταξής σας. Γιατί; Γιατί εμείς φέραμε το άρθρο 113 του ν.5225, το οποίο προβλέπει ότι το άρθρο για τη μεταφορά των μαθητών από ΟΤΑ β΄ βαθμού με μισθωμένα οχήματα σε περίπτωση άγονης διαγωνιστικής διαδικασίας ή διαδικασίας διαπραγμάτευσης ισχύει για τα διδακτικά έτη 2025-2026 και 2026-2027. Το ΚΚΕ ξέρετε τι ψήφισε σε αυτήν τη διάταξη; «Παρών»! Και έρχεστε τώρα εσείς να μας πείτε ότι έχετε μια παραπάνω αγωνία για τη μεταφορά των μαθητών.

Θέλω, λοιπόν, να σας πω ότι η Κυβέρνηση και σήμερα προσωπικά και εγώ είχα αναλυτική συζήτηση με τον περιφερειάρχη και πολύ σύντομα θα μειωθούν κι άλλο τα κενά όσον αφορά τις γραμμές όπου δεν έχει ολοκληρωθεί η διαγωνιστική διαδικασία πάρα πολύ σύντομα. Ήδη τα κενά είναι κάτω από εκατό και πάρα πολύ σύντομα θα έχουμε και καλύτερα αποτελέσματα.

**ΠΡΟΕΔΡΕΥΩΝ (Αθανάσιος Μπούρας):** Κύριε Γκιόκα, έχετε τον λόγο για τη δευτερολογία σας.

**ΙΩΑΝΝΗΣ ΓΚΙΟΚΑΣ:** Κύριε Υφυπουργέ, εμάς δεν μας απασχολούν ούτε τι διαφωνίες ή διχογνωμίες μπορεί να έχετε με την Περιφέρεια Αττικής ούτε με τους διάφορους δήμους που ως γνωστόν δεν έχουν αρμοδιότητα. Παίρνουν κονδύλια για σχολεία, αλλά για άλλου είδους ανάγκες, όχι για τη μεταφορά των μαθητών. Η μεταφορά των μαθητών είναι ευθύνη της περιφέρειας.

Δεν θα απολογηθούμε εμείς γι’ αυτό. Εμείς φέρνουμε στη Βουλή ένα αίτημα και μία αγωνία των γονιών και των μαθητών, που αυτήν τη στιγμή αφορά ιδιαίτερα την Ανατολική Αττική. Δεν αφορά μόνο την Ανατολική Αττική. Απλά, η Ανατολική Αττική λόγω του χαρακτήρα της βιώνει αυτό το πρόβλημα με ακόμη μεγαλύτερη ένταση. Όλοι αυτοί οι άνθρωποι, όλοι αυτοί οι σύλλογοι και οι φορείς στέλνουν καθημερινά επιστολές. Στέλνουμε εμείς αναφορές, κάνουμε ερωτήσεις. Δεν μπορεί να τρελάθηκε ξαφνικά όλος αυτός ο κόσμος, δεν μπορεί. Υπάρχει ένα πραγματικό πρόβλημα το οποίο πρέπει να το αντιμετωπίσετε, γιατί είμαστε έναν μήνα σχεδόν μετά την έναρξη της σχολικής χρονιάς και ακόμη το πρόβλημα αυτό δεν έχει λυθεί.

Δεν μας απασχολεί εμάς αν είναι του Υπουργείου Εσωτερικών, της Περιφέρειας, του Υπουργείου Παιδείας. Το πρόβλημα, όμως, είναι υπαρκτό. Εμποδίζεται το δικαίωμα στην ασφαλή μεταφορά και στην πρόσβαση στην εκπαιδευτική διαδικασία εκατοντάδων μαθητών και επιβαρύνονται και οι οικογένειές τους με άγχος, με κόστος, με χαμένες εργατοώρες -είναι αυτοί οι άνθρωποι που αύριο θα δουλεύουν 13ωρο- για να πηγαίνουν τα παιδιά τους στο σχολείο. Φεύγοντας από εδώ και τελειώνοντας τη συγκεκριμένη ερώτηση αυτοί οι άνθρωποι πρέπει να πάρουν μια απάντηση. Να τους πείτε πότε θα ξεκινήσουν τα δρομολόγια να πληρούν το 100% όσων το δικαιούνται. Αυτό είναι το ερώτημα που φέρνουμε εμείς σήμερα.

Από εκεί και πέρα, ξαναλέω ότι δεν θα απολογηθούμε για το θεσμικό πλαίσιο ούτε πολύ περισσότερο θα υπερασπιστούμε το θεσμικό πλαίσιο ούτε φυσικά θα απολογηθούμε για τα αδιέξοδα της πολιτικής σας. Γιατί σε τελική ανάλυση, κύριε Υφυπουργέ, όλα αυτά που περιγράφουμε είναι τα αδιέξοδα της δικής σας πολιτικής, όχι μόνο της Κυβέρνησης της Νέας Δημοκρατίας, αλλά και προηγούμενων κυβερνήσεων και περιφερειακών αρχών. Εσείς φτιάξατε ένα θεσμικό πλαίσιο με διαδοχικές κοινές υπουργικές αποφάσεις του 2013, του 2018, του 2022, το οποίο κάνετε διαρκώς χειρότερο. Δεν θα απολογηθούμε εμείς γι’ αυτό.

Καθιερώσατε αυτό το σύστημα δημοσίων συμβάσεων και στην ουσία συνδέσατε τη μεταφορά των μαθητών από το αν είναι συμφέρουσα ή όχι για τον ανάδοχο. Αυτό είναι το πρόβλημα που υπάρχει. Αν είναι συμφέρουσα η μεταφορά, έρχονται. Αν δεν είναι συμφέρουσα, δεν έρχονται. Και μάλιστα, το πρόβλημα που υπάρχει ειδικά αυτήν την περίοδο ή στο τέλος της σχολικής χρονιάς -γιατί και την προηγούμενη χρονιά υπήρχε πρόβλημα- έχει να κάνει με το ότι αυτοί οι άνθρωποι έχουν ως προτεραιότητα την τουριστική κίνηση που έχουν αυτό το διάστημα και όχι τη μεταφορά των μαθητών. Αυτό είναι το ζήτημα. Και προσπαθείτε αυτό το αδιέξοδο -που ξαναλέω ότι είναι αδιέξοδο της δικής σας πολιτικής και των επιλογών σας- να το αντιμετωπίσετε χειροτερεύοντας ακόμη περισσότερο το θεσμικό πλαίσιο με το να κόβετε δρομολόγια, να αυξάνετε τις χιλιομετρικές αποστάσεις και στην ουσία να συρρικνώνετε τους δικαιούχους αυτού του δικαιώματος με ό,τι αυτό συνεπάγεται.

Εδώ είμαστε σήμερα. Εμείς λέμε ότι δεν είναι δυνατόν το αν θα πάει ένα παιδί στο σχολείο με ασφάλεια, έγκαιρα, χωρίς να περιπλανιέται στους δρόμους, να εξαρτάται από την πολιτική κόστους-οφέλους είτε του κράτους είτε του επιχειρηματία.

Υπάρχει λύση, κύριε Υφυπουργέ; Για να είμαστε και πρακτικοί. Εμείς λέμε ότι υπάρχει λύση και την έχει προτείνει πάρα πολλές φορές και το γονεϊκό κίνημα. Δημόσιος φορέας μεταφοράς μαθητών με δικό τους στόλο που θα αναλαμβάνει να ικανοποιήσει αυτήν την ανάγκη. Αυτή είναι η λύση, για να μην εξαρτόμαστε από τον κάθε ανάδοχο λεωφορείου, αν τον συμφέρει ή δεν τον συμφέρει το συγκεκριμένο δρομολόγιο. Δημόσιος φορέας μεταφοράς μαθητών με δικό του στόλο, με ειδικές προδιαγραφές ιδιαίτερα για ορισμένες κατηγορίες μαθητών. Τα παιδιά που φοιτούν στα ειδικά σχολεία χρειάζονται πρόσθετη βοήθεια. Χρειάζεται να υπάρχει συνοδός σε αυτά τα σχολεία. Και φυσικά, αυτός ο φορέας θα μπορούσε να αξιοποιηθεί και για άλλες δραστηριότητες, για τις σχολικές εκδρομές, για άλλες εκπαιδευτικές δραστηριότητες από το να εξαρτόμαστε σήμερα από το κέρδος, το όφελος του κάθε λεωφορειούχου. Λοιπόν, υπάρχουν λύσεις, υπάρχουν προτάσεις. Αν θέλετε, μπορείτε να τις υλοποιήσετε.

Το κρίσιμο, όμως, που πρέπει να απαντήσετε και αυτό που περιμένουν να ακούσουν οι γονείς και οι μαθητές, είναι πώς θα καλυφθούν αυτά τα ζητήματα και πώς θα αντιμετωπιστούν, όχι μετά από ένα χρονικό διάστημα, αλλά τώρα, άμεσα. Έχει ήδη περάσει ένας μήνας.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, ακόμα δεν απαντήσατε γιατί τελικά όταν φέραμε τη διάταξη στον πρόσφατο νόμο το ΚΚΕ ψήφισε «ΠΑΡΩΝ». Ξέρετε, είναι πάρα πολύ…

**ΙΩΑΝΝΗΣ ΓΚΙΟΚΑΣ:** Αυτό σας ενδιαφέρει!

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Δεν σας διέκοψα.

**ΙΩΑΝΝΗΣ ΓΚΙΟΚΑΣ:** Το λύσατε; Μα, δεν το λύσατε.

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Απλά, επειδή μας ακούνε οι γονείς, να ακούσουν οι γονείς και την υποκρισία του ΚΚΕ απέναντί τους που, ενώ έξω μπορεί να λέτε ό,τι θέλετε στους συλλόγους γονέων, μέσα εδώ δεν ψηφίζετε διατάξεις που θα διευκολύνουν τη μεταφορά των μαθητών, διατάξεις μιας Κυβέρνησης που έχει αυξήσει κατά 15% την αύξηση των πόρων για τη μεταφορά μαθητών. Και δεν διευκρινίζετε στην Αίθουσα αυτή ότι είναι ένα θέμα καθαρά των Περιφερειών.

Όμως, για να μην κινδυνολογείτε και δημιουργείται σε αυτήν την Αίθουσα ένα πολιτική κλίμα κινδυνολογίας, ποιο είναι το πρόβλημα σήμερα; Σήμερα είναι ότι κάποιες γραμμές είναι άγονες, και θα γίνει η διαδικασία κανονικά. Μάλιστα! Ποιο είναι το ποσοστό εκείνο που εκτελείται κανονικά; Είναι πάνω από 85%. Άρα, μην δημιουργείτε μια εντύπωση στους γονείς ότι δεν γίνεται καμία μετακίνηση μαθητών.

Το 85% των δρομολογίων εκτελούνται κανονικά. Και έχουμε κάποιες άγονες, όπου και σε συνεννόηση που μίλησα και με την Περιφέρεια και με τον Περιφερειάρχη, έγινε διαπραγμάτευση στις 25-9-2025, και ήδη ξεκινούν και άλλα δεκαέξι νέα δρομολόγια. Μάλιστα, θέλω να σας πω ότι στην προηγούμενη πρόσκληση υπήρχε μια άγονη διαδικασία. Το νομικό πλαίσιο από εμάς είναι ξεκάθαρο. Οι πόροι από την Κυβέρνηση έχουν δοθεί στις Περιφέρειες και πολύ σύντομα θα έχει λυθεί το ζήτημα αυτό.

Η απάντησή μας είναι ξεκάθαρη προς τους γονείς. Έχουμε άμεση συνεργασία με την Περιφέρεια. Το θέμα δεν είναι να συντηρούμε το πρόβλημα. Το θέμα είναι να προτείνουμε λύσεις. Και οι λύσεις από την πλευρά μας έχουν δοθεί με την αύξηση των πόρων. Από εκεί και πέρα, για τις διαδικασίες, όσον αφορά και το leasing, που υπάρχει η δυνατότητα για τη μεταφορά των μαθητών, το έχουν το «όπλο» αυτό στα χέρια τους οι Περιφέρειες.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Συνεχίζουμε με την πέμπτη με αριθμό 1384/22-9-2025 επίκαιρη ερώτηση δεύτερου κύκλου του Βουλευτή Δράμας της Κοινοβουλευτικής Ομάδας «ΠΑΣΟΚ–ΚΙΝΗΜΑ ΑΛΛΑΓΗΣ» κ. Αναστασίου (Τάσου) Νικολαΐδη προς τον Υπουργό Εσωτερικών με θέμα: «Χορήγηση από την Αυτοδιοίκηση οικονομικού επιδόματος αντί παροχών για στέγαση και σίτιση ως κίνητρο προσέλκυσης ιατρών άγονων ειδικοτήτων σε άγονα Νοσοκομεία».

Κύριε Νικολαΐδη, έχετε τον λόγο για την πρωτολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, η σημερινή ημέρα για τον τόπο μου τη Δράμα αποτελεί επέτειο μνήμης και τιμής της θυσίας των προγόνων μας. Πριν λίγες ώρες πραγματοποιήθηκαν εκδηλώσεις στην πόλη της Δράμας και στο Δοξάτο για τα θύματα της βουλγαρικής θηριωδίας τον Σεπτέμβριο του 1941. Λόγω της συζήτησης της επίκαιρης ερώτησης δεν μπόρεσα να είμαι ανάμεσα στους συμπολίτες μου, όμως μεταφέρω από αυτό εδώ το Βήμα τον σεβασμό και τη συγκίνηση όλων μας για τους ήρωες προγόνους μας.

Όσον αφορά το θέμα της επίκαιρης ερώτησης, θέλω εξ αρχής να εκφράσω την ικανοποίησή μου, κύριε Υπουργέ, καθώς η κατάθεσή της αποτέλεσε αφορμή να υπάρξει κινητοποίηση από την πλευρά της Κυβέρνησης. Συγκεκριμένα, η ερώτηση κατατέθηκε το πρωί της Δευτέρας 22 Σεπτεμβρίου και την επόμενη ημέρα, την Τρίτη 23 Σεπτεμβρίου, εκδόθηκε Δελτίο Τύπου από τον συνάδελφο Βουλευτή Δράμας κ. Κυριαζίδη για τη συνάντηση που είχε με τον Υπουργό Εσωτερικών κ. Λιβάνιο και τη δρομολόγηση της επίλυσης του προβλήματος.

Ως Αντιπολίτευση, επιθυμώντας να ασκήσουμε με συνέπεια τον ρόλο μας, οφείλουμε να αναδεικνύουμε τα προβλήματα και παράλληλα να προτείνουμε λύσεις. Στη συγκεκριμένη περίπτωση ακριβώς λόγω της άμεσης κινητοποίησης, θεωρούμε ότι η παρέμβασή μας είχε ουσιαστικό αποτέλεσμα.

Φυσικά, η λογική, κύριε Υπουργέ, του «κατόπιν ενεργειών μας» δεν εκφράζει ούτε εμένα ούτε τον πολιτικό μου χώρο, και για αυτό δεν πρόκειται να χρησιμοποιηθεί. Σημασία έχει να επιλύονται τα προβλήματα των συμπολιτών μας.

Κύριε Υπουργέ, την Παρασκευή 19 Σεπτεμβρίου ο κ. Άδωνις Γεωργιάδης επισκέφθηκε το Γενικό Νοσοκομείο Δράμας και στα πλαίσια ευρείας σύσκεψης που πραγματοποιήθηκε, όταν του τέθηκε το ζήτημα να μπορεί να χορηγεί η αυτοδιοίκηση επίδομα σε χρήμα, και όχι για δαπάνες σίτισης και στέγασης ως ένα επιπλέον κίνητρο για προσέλκυση γιατρών σε άγονες θέσεις, ο κύριος Υπουργός Υγείας ανέφερε για ακόμη μία φορά ότι πρόκειται για ζήτημα που αφορά το Υπουργείο Εσωτερικών. Οπότε, ερωτάσθε, κύριε Υπουργέ, για το ποιες σχετικές πρωτοβουλίες θα αναλάβετε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Νικολαΐδη.

Κύριε Υπουργέ, έχετε τον λόγο για την απάντησή σας.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, τέτοιου είδους ερωτήματα είναι πολύ σημαντικά διότι αφορούν και αναδεικνύουν τοπικές ιδιαιτερότητες και τοπικά ζητήματα.

Σχετικά με τη δυνατότητα παροχής οικονομικών κινήτρων αντί παροχών δωρεάν σίτισης και στέγασης από τον Δήμο Δράμας στο ιατρικό προσωπικό των δημόσιων δομών πρωτοβάθμιας φροντίδας υγείας των δημόσιων νοσοκομείων που βρίσκονται εντός των διοικητικών ορίων, θα ήθελα πρώτα από όλα να παρουσιάσω το νομοθετικό πλαίσιο.

Σύμφωνα με τις διατάξεις των παραγράφων 1 και 4 του άρθρου 32 του ν. 4483/2017: «Οι ορεινοί δήμοι και οι δήμοι με πληθυσμό έως 30.000 κατοίκους, των οποίων τουλάχιστον το 50% των δημοτικών ενοτήτων χαρακτηρίζονται ως ορεινές, τα νομικά πρόσωπα αυτών, καθώς και οι ΟΤΑ β΄ βαθμού, στην εδαφική περιφέρεια των οποίων ανήκουν οι προαναφερόμενοι δήμοι, μπορούν να παρέχουν δωρεάν σίτιση και κατάλυμα διαμονής, μεταξύ άλλων, και στο ιατρικό προσωπικό των δημοσίων δομών πρωτοβάθμιας φροντίδας υγείας και των δημοσίων νοσοκομείων. Εξαιρούνται οι Δήμοι της Περιφέρειας Αττικής, της Περιφερειακής Ενότητας Θεσσαλονίκης και της Περιφερειακής Ενότητας Νήσων της Περιφέρειας Αττικής.

Η παροχή αυτή επιτρέπεται να καταβάλλεται σε είδος με τη μορφή χρηματικού επιδόματος προς κάλυψη της σχετικής δαπάνης των δικαιούχων. Με απόφαση του οικείου δημοτικού περιφερειακού διοικητικού συμβουλίου, εξειδικεύεται ο τρόπος παροχής σίτισης και του καταλύματος διαμονής και καθορίζεται το ύψος του χρηματικού επιδόματος. Το συνολικό ύψος της παροχής σε ύψος και σε χρήμα δεν μπορεί να υπερβαίνει τη δαπάνη των δικαιούχων.

Επιπλέον, σύμφωνα με ΚΥΑ που εκδόθηκε 5-9-2024, στους ειδικευόμενους γιατρούς του Εθνικού Συστήματος Υγείας, που υπηρετούν στις υγειονομικές δομές που βρίσκονται σε προβληματικές και άγονες περιοχές κατηγορίας Α΄, όπως είναι η Δράμα, καταβάλλεται μηνιαίο οικονομικό κίνητρο προσέλκυσης και παραμονής ύψους 300 ευρώ. Επιπρόσθετα, στους ιατρούς κλάδου ΕΣΥ συγκεκριμένων ειδικοτήτων, μεταξύ των οποίων είναι και αυτή της εσωτερικής παθολογίας, καταβάλλεται πλέον του προαναφερόμενου οικονομικού κινήτρου ένα πρόσθετο μηνιαίο οικονομικό κίνητρο προσέλκυσης και παραμονής ύψους 300 ευρώ. Αυτό το πρόσθετο οικονομικό κίνητρο χορηγείται στους γιατρούς που υπηρετούν σε υγειονομική δομή που βρίσκεται σε άγονη περιοχή κατηγορίας Α΄, όπως είναι η Δράμα.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)

Κλείνοντας την πρωτολογία μου -τα υπόλοιπά θα τα πω στη δευτερολογία μου- θέλω να πω ότι είμαστε σε μια πάρα πολύ καλή στιγμή για την αυτοδιοίκηση, είμαστε σε ένα σταυροδρόμι, θα έλεγα, για την αυτοδιοίκηση, όπου η αυτοδιοίκηση θα βαδίσει έναν νέο νόμο, με έναν ενιαίο κώδικα αυτοδιοίκησης, όπου ο ενιαίος -και κρατήστε το αυτό, κύριοι συνάδελφοι- κώδικας αυτοδιοίκησης θα έχει κοινωνικό πρόσημο, με αποτέλεσμα να μπορούν να ασκούν σύγχρονη κοινωνική πολιτική και οι Οργανισμοί Τοπικής Αυτοδιοίκησης, δηλαδή οι δήμοι.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κύριο Υπουργό.

Κύριε Νικολαΐδη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ, κύριε Πρόεδρε.

Κύριε Υπουργέ, έχετε απόλυτο δίκιο, είναι ένα θέμα το οποίο είναι φλέγον και δεν είναι θέμα και για αντιπαράθεση. Όμως, αυτό που έχω να σας πω, είναι ότι εδώ και έναν χρόνο η αυτοδιοίκηση δεν δίνει χρηματικό βοήθημα στους γιατρούς. Δεν είναι ο κατάλληλος χώρος εδώ για να εντοπίσουμε τα σημεία του νόμου που δεν επιτρέπουν στην αυτοδιοίκηση να δίνει χρηματικό βοήθημα για την προσέλκυση γιατρών, αντί για επίδομα κάλυψης σίτισης και στέγασης. Εξάλλου αυτό ανέφερε και ο συνάδελφός σας, ο Υπουργός Υγείας, μπροστά σε πλήθος ερετών στην πρόσφατη επίσκεψή του στο Γενικό Νοσοκομείο Δράμας, και γι’ αυτό κατατέθηκε και η συγκεκριμένη ερώτηση.

Εφόσον αυτό μπορεί να συμβεί, ελπίζουμε άμεσα να δοθούν κατευθυντήριες οδηγίες από πλευράς Υπουργείου Εσωτερικών, ώστε να προλάβουμε και την επικείμενη προκήρυξη του Υπουργείου Υγείας.

Επιτρέψτε μας πάντως, κύριε Υπουργέ, να διατηρήσουμε τις επιφυλάξεις μας μέχρι να δούμε το επίδομα σε χρήμα να γίνεται πράξη.

Βέβαια αυτό που έχει σημασία, κύριε Υπουργέ, για τους πολίτες της Δράμας είναι να βρεθεί λύση στο πρόβλημα, να σταματήσουν να βγαίνουν άγονοι οι διαγωνισμοί για παθολόγους και να στελεχωθεί το Νοσοκομείο της Δράμας με κατάλληλο αριθμό γιατρών, ώστε να μην χρειάζονται μπαλώματα με μετακινήσεις γιατρών από διάφορες περιοχές και να γίνονται οι εφημερίες στην Παθολογική Κλινική.

Οι Δραμινές και οι Δραμινοί, κύριε Υπουργέ, χρειάζονται ποιοτικές υπηρεσίες υγείας και οφείλετε ως Κυβέρνηση να εργαστείτε προς αυτή την κατεύθυνση.

Φυσικά, δεν μπορεί να υπάρξει αμφισβήτηση, κύριε Υπουργέ, στο γεγονός ότι ειδικά στο ζήτημα της Παθολογικής Κλινικής στο Γενικό Νοσοκομείο Δράμας τεράστια ευθύνη φέρει η Κυβέρνηση της Νέας Δημοκρατίας.

Το 2019 στο Γενικό Νοσοκομείο Δράμας υπηρετούσαν πέντε γιατροί παθολόγοι. Σήμερα, μόνο μία. Αυτό σημαίνει ότι η ιδιαίτερα αρνητική κατάσταση δημιουργήθηκε με την παρούσα Κυβέρνηση. Και αν ακούγατε τους δήμους, ακούγατε την Περιφέρεια, ακούγατε τους συναδέλφους σας, ακούγατε τους συλλόγους, που έκρουαν τον κώδωνα του κινδύνου, και συνεργαζόσασταν τα Υπουργεία μεταξύ σας, σήμερα δεν θα είχαμε φτάσει σε αυτή την κατάσταση.

Τέλος, κύριε Υπουργέ, για να είμαστε και απόλυτα δίκαιοι σε σχέση με το θέμα της συζήτησης, δεν είναι δουλειά της τοπικής αυτοδιοίκησης να δίνει επιδόματα για να προσελκύσει γιατρούς σε ένα νοσοκομείο. Αυτό είναι ευθύνη της κεντρικής διοίκησης, η οποία, όταν δεν μπορεί να βρει λύσεις, με ευκολία μεταβιβάζει τις ευθύνες σε άλλους.

Άλλωστε, όπως είπατε προηγουμένως, η τοπική αυτοδιοίκηση θα αναλάβει πολλές πρωτοβουλίες, χωρίς όμως να έχει τα απαιτούμενα χρήματα, χωρίς να έχει το προσωπικό που θα μπορεί να υλοποιήσει αυτά που πρέπει να υλοποιήσει.

Στην προκειμένη περίπτωση και για το θέμα της συζήτησης, τα επιδόματα δεν θα έπρεπε να έρχονται από τον δήμο, από την περιφέρεια, αλλά από την κεντρική διοίκηση. Και αυτή θα έπρεπε να δώσει τη λύση για το Γενικό Νοσοκομείο Δράμας, ώστε να μην έχουν πρόβλημα οι Δραμινοί πολίτες.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Νικολαΐδη.

Κύριε Υπουργέ, έχετε τον λόγο.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, γνωρίζετε πάρα πολύ καλά ότι οι επισκέψεις των Υπουργών και των Υφυπουργών στην περιφέρεια σκοπό έχουν να λύσουν προβλήματα. Αυτόν τον σκοπό είχε και η επίσκεψη του Άδωνη Γεωργιάδη στο Νοσοκομείο της Δράμας. Δεν επισκέφθηκε όμως μόνο νοσοκομείο της Δράμας. Πήγε και στο Κέντρο Υγείας στο Νευροκόπι, στο Κάτω Νευροκόπι και επισκέφθηκε και πολλά κέντρα υγείας της Ανατολικής Μακεδονίας και της Θράκης.

Αυτό σημαίνει κάτι, ότι η Κυβέρνηση αυτή βρίσκεται εκεί που πρέπει να βρίσκεται για να δει το πρόβλημα κατά τη διάρκεια της εργασίας και όχι μέσα από τα υπουργικά γραφεία.

Επιτρέψτε μου να σας πω ότι για το θέμα της παροχής στέγασης και σίτισης ή τη χορήγηση από τους φορείς της τοπικής αυτοδιοίκησης οικονομικού επιδόματος ως κίνητρο προσέλκυσης -γιατί δεν μιλάμε για επίδομα, μιλάμε για ένα κίνητρο προσέλκυσης ιατρών συγκεκριμένων ειδικοτήτων σε άγονα νοσοκομεία-, ως προς το Νοσοκομείο Δράμας -γιατί μας ακούν και οι πολίτες του Νομού Δράμας- στα τέλη Δεκεμβρίου του 2024 η Διοικήτρια απέστειλε στον Δήμαρχο Δράμας απόφαση του Διοικητικού Συμβουλίου του Νοσοκομείου αναφορικά με την παροχή οικονομικής ενίσχυσης από τον Δήμο Δράμας σε ιατρούς που θα εκδηλώσουν ενδιαφέρον στην προκήρυξη θέσεων ιατρών ΕΣΥ ειδικότητας Ειδικών Παθολόγων για το Νοσοκομείο Δράμας. Σημειώνεται ότι στην παθολογική κλινική υπηρετεί μία παθολόγος.

Τα κέντρα υγείας της Δράμας δεν διαθέτουν παθολόγους, με αποτέλεσμα να μην μπορούν να ενισχύσουν το Νοσοκομείο σε αυτήν την ειδικότητα. Για την κάλυψη των αναγκών του παθολογικού τμήματος μετακινούνται ιατροί ειδικότητας Γενικής Ιατρικής από τα κέντρα υγείας του νομού, οι οποίοι στελεχώνουν το Τμήμα Επειγόντων Περιστατικών του Νοσοκομείου, καθώς και παθολόγοι από άλλα νοσοκομεία τόσο για παροχή πρωινής υπηρεσίας όσο και εφημεριών.

Επίσης, με σχετικές αποφάσεις του Υπουργείου Εθνικής Άμυνας εγκρίνεται ανά μήνα ή και ανά τρίμηνο η διάθεση ενός αξιωματικού ειδικότητας Παθολογίας στο Γενικό Νοσοκομείο Δράμας, προκειμένου να διασφαλιστεί η εύρυθμη λειτουργία του νοσοκομείου.

Στις 8 Ιανουαρίου του 2025 η Διοικήτρια του νοσοκομείου προκήρυξε τέσσερις θέσεις ειδικευόμενων ιατρών ειδικότητας Εσωτερικής Παθολογίας, συγκεκριμένα δύο θέσεις με βαθμό Επιμελητή Α΄ και δύο θέσεις με βαθμό Επιμελητή Β΄.

Η Δημοτική Αρχή Δράμας, έχοντας πρόθεση να συνδράμει οικονομικά τους γιατρούς που θα εκδηλώσουν ενδιαφέρον για την πλήρωση των θέσεων της ανωτέρω προκήρυξης ώστε αυτή να μην καταστεί άγονη, πρότεινε στο Δημοτικό Συμβούλιο του Δήμου τη λήψη σχετικής απόφασης με την οποία εξειδικεύεται κατά περίπτωση η παροχή χρηματικού επιδόματος, που μπορεί να φτάσει μέχρι ένα όριο ποσού ανά μήνα και ανά θέση, για την κάλυψη δαπανών διαμονής και σίτισης του ιατρικού προσωπικού. Η δαπάνη αυτή θα παρέχεται για δύο από τις τέσσερις θέσεις της προαναφερόμενης προκήρυξης.

Επιπλέον, η Δημοτική Αρχή πρότεινε στο σώμα να καθοριστεί το χρονικό διάστημα της εν λόγω παροχής για ένα έτος. Στις 22 Ιανουαρίου 2025 συνεδρίασε το Δημοτικό Συμβούλιο του Δήμου Δράμας και ενέκρινε ομόφωνα την πρόταση του Δημάρχου, καθορίζοντας το χρονικό διάστημα έως 31/12/2029.

Καταλαβαίνετε, λοιπόν, με αυτά ότι υπάρχει και συνεργασία των νοσοκομείων με την αυτοδιοίκηση, των φορέων με την αυτοδιοίκηση και από την άλλη, άμεση συνεργασία της Κυβέρνησης με την αυτοδιοίκηση, προκειμένου να λυθεί το πρόβλημα. Και σε αυτή την κατεύθυνση βαδίζει η Κυβέρνησή μας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σπανάκη.

Θα συνεχίσουμε με την όγδοη με αριθμό 1374/19-9-2025 επίκαιρη ερώτηση του Βουλευτή Α΄ Ανατολικής Αττικής της Κ.Ο. «ΣΥΡΙΖΑ–ΠΡΟΟΔΕΥΤΙΚΗ ΣΥΜΜΑΧΙΑ» κ. Γεωργίου Καραμέρου προς τον Υπουργό Εσωτερικών, με θέμα: «Νέο φιάσκο Κυβέρνησης και διοίκησης Χαρδαλιά στην Περιφέρεια Αττικής με τα δρομολόγια μεταφοράς των μαθητών στην Ανατολική Αττική».

Έχετε τον λόγο, κύριε Καραμέρο.

**ΓΕΩΡΓΙΟΣ ΚΑΡΑΜΕΡΟΣ:** Ευχαριστώ πολύ, κύριε Πρόεδρε.

Κύριε Υπουργέ, η δωρεάν μεταφορά μαθητών είναι ευθύνη των περιφερειών μέσω έκδοσης ειδικών μαθητικών δελτίων. Όλες οι μαθήτριες και οι μαθητές γυμνασίων και λυκείων, εφόσον η κατοικία τους απέχει πάνω από δυόμισι χιλιόμετρα από το σχολείο τους, δικαιούνται δωρεάν μεταφοράς.

Αντιλαμβάνεστε ότι αυτό για μια Περιφέρεια όπως η Ανατολική Αττική, δεκατριών δήμων και πάνω από εξακοσίων χιλιάδων κατοίκων, είναι ένα μείζον και κρίσιμο ζήτημα. Η σχολική χρονιά κοντεύει έναν μήνα που έχει ξεκινήσει και ακόμα παιδιά και γονείς ταλαιπωρούνται. Δεν περνάει το λεωφορείο της Περιφέρειας στον Δήμο Λαυρεωτικής, στον Δήμο Μαραθώνα, στον Δήμο Μαρκόπουλου -Μεσογαίας, στον Δήμο Ραφήνας-Πικερμίου, στον Δήμο Σαρωνικού, στον Δήμο Σπάρτων-Αρτέμιδος και στον Δήμο Ωρωπού.

Θα σας διαβάσω, κύριε Υπουργέ, κύριε Πρόεδρε, μία από τις δεκάδες επιστολές μαθητών που έρχονται καθημερινά. Γιατί πάντα υπήρχε πρόβλημα με τη μεταφορά, αλλά εδώ η κατάσταση έχει ξεφύγει.

Διαβάζω: «Ονομάζομαι Κλέιντι Μαλάι και είμαι μαθητής της Γ΄ Λυκείου. Φοιτώ στο Γενικό Λύκειο Καλάμου. Από την έναρξη της φετινής σχολικής χρονιάς όλοι οι μαθητές που χρησιμοποιούμε τα ΚΤΕΛ υποχρεωνόμαστε να καταβάλουμε το ποσό των 1,60 ευρώ ανά διαδρομή, καθώς οι εισπράκτορες μάς υποχρεώνουν να πληρώνουμε. Μέχρι πέρσι η μεταφορά ήταν δωρεάν, γεγονός που εξασφάλιζε ίσες ευκαιρίες πρόσβασης στην εκπαίδευση.

Πέραν του οικονομικού ζητήματος, έχουν προκύψει και σοβαρά οργανωτικά προβλήματα. Αρκετά παιδιά έμειναν εκτός δρομολογίων, καθώς δεν είχε επικαιροποιηθεί η λίστα των στοιχείων των μαθητών. Δρομολόγια που πραγματοποιούνταν κάθε χρόνο κόπηκαν, με αποτέλεσμα οι μαθητές να περιμένουν στη στάση γιατί τα λεωφορεία ήταν ήδη γεμάτα. Κάποιοι μαθητές πρέπει να βρουν μόνοι τους τρόπο να μεταβούν στο σχολείο, επειδή δεν υπάρχει καθόλου δρομολόγιο, όπως για παράδειγμα οι μαθητές του ΕΠΑΛ Ωρωπού από Κάλαμο και Αυλώνα. Σε δρομολόγια που εξυπηρετεί το ΚΤΕΛ ζητήθηκε από τους μαθητές να πληρώνουν εισιτήριο, επειδή δεν έχει υπογραφεί ακόμη η σύμβαση.

Τέλος, παρατηρήθηκε το φαινόμενο ο οδηγός του λεωφορείου να αρνείται να εισέλθει σε οικισμό για να παραλάβει μαθητές, με τη δικαιολογία ότι θα γρατζουνίσει το καινούργιο του λεωφορείο και να ζητά από τους μαθητές να βγαίνουν στον δρόμο ταχείας κυκλοφορίας για να τους παραλαμβάνει».

Κύριε Υπουργέ, η κατάσταση -μην μου διαβάστε στοιχεία οικονομικά ότι δώσαμε τόσους πόρους στις περιφέρειες- είναι δραματική. Και μην μου κρυφτείτε πίσω από την αρμοδιότητα της Περιφέρειας Αττικής. Κυβέρνηση, Μαξίμου, Χαρδαλιάς είναι ένα: Γαλάζια διοίκηση παντού!

Θέλουμε απαντήσεις. Τι θα κάνετε για να λύσετε το πρόβλημα της μεταφοράς μαθητών για την Ανατολική Αττική, για τα ειδικά σχολεία, για τα μουσικά σχολεία, για όλους τους οικισμούς που απέχουν τα παιδιά και οι γονείς δυόμισι χιλιόμετρα τουλάχιστον από τα σχολεία; Είναι έξω στη βροχή σήμερα, κύριε Υπουργέ.

Τώρα, τι ψήφισε το ένα κόμμα και τι ψήφισε το άλλο και αν δώσατε τόσα λεφτά, τι γίνεται; Διότι θα έρθω στη δευτερολογία μου να αποδείξω ότι όταν θέλει η Περιφέρεια, η διοίκησή σας στην Περιφέρεια, τους διαγωνισμούς τούς κάνει εγκαίρως. Όταν πρόκειται να εξυπηρετηθούν τα παιδιά και οι οικογένειες, περιμένουν στη στάση.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε συνάδελφε.

Έχετε τον λόγο, κύριε Υφυπουργέ.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Είναι η δεύτερη ερώτηση που έχουμε να απαντήσουμε για το θέμα της μεταφοράς των μαθητών στην ανατολική Αττική. Θέλω να καθησυχάσω, λέγοντας ότι αυτήν τη στιγμή το 85% των δρομολογίων γίνεται κανονικά και για το 15% των δρομολογίων το επόμενο διάστημα θα λύσουμε και αυτό το ζήτημα.

Μάλιστα, βλέπω στην ερώτησή σας και μία ευθεία επίθεση προς τον Περιφερειάρχη και την Περιφέρεια. Κύριε Καραμέρο, έχετε διατελέσει και στον δεύτερο βαθμό της Τοπικής Αυτοδιοίκησης. Να έρχεστε τώρα να τα βάζετε με αυτοδιοικητικούς; Το ζήτημα δεν είναι να ρίχνουμε λάδι στη φωτιά. Το ζήτημα είναι να λύνουμε το πρόβλημα και θέλω να σας πω ότι ήδη την Πέμπτη λύσαμε και άλλο θέμα με δρομολόγια και θα έχουμε και συνέχεια το επόμενο διάστημα.

Αυτό, λοιπόν, το οποίο θέλω να πω και θα το επαναλάβω για να γινόμαστε κατανοητοί, είναι ότι η Κυβέρνηση από την πλευρά της έχει αυξήσει κατά 15% τις δαπάνες για τη μεταφορά των μαθητών. Συγκεκριμένα, η Περιφέρεια Αττικής θα επιχορηγηθεί με το ποσό των 25,86 εκατομμυρίων ευρώ περίπου. Για τους έξι δήμους που εσείς αναφέρεστε έχει προγραμματιστεί να κατανεμηθεί από τους ΚΑΠ έτους ‘25 για την κάλυψη των δαπανών ποσό 1,15 εκατομμυρίων ευρώ. Μάλιστα έχουμε φέρει συγκεκριμένη ρύθμιση, ώστε να μπορούμε να διευκολύνουμε τη διαδικασία μεταφοράς των μαθητών και για τα διδακτικά έτη ’25-’26 και ’26-‘27. Θα αναφερθώ και στη δευτερολογία μου.

Άρα, λοιπόν, μη δημιουργούμε κακό κλίμα. Λύση θα βρεθεί και θα βρεθεί γρήγορα και ήδη αυτήν τη στιγμή το 85% του προβλήματος έχει λυθεί.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό. Καλό είναι βέβαια να λυθεί το 100%.

Κύριε Καραμέρο, έχετε τον λόγο.

**ΓΕΩΡΓΙΟΣ ΚΑΡΑΜΕΡΟΣ:** Δυστυχώς, κύριε Υπουργέ, παιδιά και οικογένειες στην Ανατολική Αττική είναι σ’ αυτό το 15%. Μιλάμε για παιδιά, μιλάμε για την καθημερινότητά τους. Δεν μπορείτε να μιλάτε με αριθμούς. Δεν είναι αρκετό. Και αν δεν έγιναν εγκαίρως οι διαγωνισμοί από την Περιφέρεια Αττικής, ξέρετε, υπάρχει σοβαρή ευθύνη. Εγώ αναγνωρίζω και γνωρίζω τη φιλότιμη προσπάθεια των υπαλλήλων στις συγκεκριμένες διευθύνσεις. Η πολιτική ηγεσία τι έκανε; Η διοίκηση; Διότι αν είχαν ξεκινήσει έγκαιρα οι διαγωνισμοί, προκειμένου να βρεθούν ανάδοχοι για τα δρομολόγια, δεν θα υπήρχε πρόβλημα τώρα που μπαίνουμε σε λίγο στον Οκτώβριο.

Όταν ήθελε η «γαλάζια» διοίκηση έναν άλλο διαγωνισμό, κύριε Σπανάκη, να τον ολοκληρώσει εγκαίρως, τον ξεκίνησε από την άνοιξη. Ξεκίνησε από την άνοιξη διαγωνισμό, προκειμένου να δώσει 17 εκατομμύρια ευρώ για την τουριστική προβολή της Αττικής, «Greater Athens Region». Μπαίνει και στα χωράφια του Δήμου Αθηναίων. Να λέμε στους ξένους, όταν έρχονται εδώ πέρα, ότι τα παιδιά πηγαίνουν με τα πόδια στο σχολείο. Αυτή είναι η προβολή! Δεκαεπτά εκατομμύρια, κύριε Υπουργέ. Θα το καταθέσω και στα Πρακτικά, κύριε Πρόεδρε. Αυτόν τον διαγωνισμό με μία προσφορά και έναν ανάδοχο, τον βγάλανε εγκαίρως. Δεκαεπτά εκατομμύρια. Όταν είναι να εξυπηρετηθεί ένα παιδί στον Αυλώνα, στον Κάλαμο, στην Κερατέα, τότε υπάρχει πρόβλημα.

Προσέξτε να δείτε. Ξέρετε τι λένε οι υπηρεσίες; Ότι δεν κατέρχονται πολλές φορές στον διαγωνισμό τα ΚΤΕΛ, γι’ αυτό βγαίνουν άγονοι. Βέβαια! Αφού τους βολέψατε! Δώσατε το μεταφορικό έργο του ΟΑΣΑ ΟΣΥ, των μπλε λεωφορείων, στους ιδιώτες, για οκτώ χρόνια 380 εκατομμύρια ευρώ. Γιατί να πάνε να κατέβουν στους διαγωνισμούς για τη μεταφορά μαθητών; Ας περιμένουν τα παιδιά στη στάση! Ας ξυπνάνε οι γονείς από τις πεντέμισι για να πάνε το παιδί τους και να πάνε και στη δουλειά τους, όπου τους περιμένει δεκατριάωρο!

Καταλαβαίνετε, λοιπόν, ότι οι πολιτικές επιλογές σας είναι ντόμινο και επηρεάζουν την ελληνική οικογένεια, επηρεάζουν τη λειτουργία και την καθημερινότητα των πολιτών. Δίνετε εσείς το μεταφορικό έργο των δημόσιων συγκοινωνιών στα ΚΤΕΛ και τους ιδιώτες 380 εκατομμύρια για οκτώ χρόνια και δεν κατεβαίνουν στους διαγωνισμούς. Χωρίς αναδόχους, άγονοι οι διαγωνισμοί που ξεκίνησαν όχι εγκαίρως.

Άρα εδώ, κύριε Υπουργέ, μην μου τα λέτε έτσι. Είστε κι εσείς αυτοδιοικητικός. Υπηρετήσατε στο Μοσχάτο, αν δεν κάνω λάθος, για πολλά χρόνια. Δεν είναι πρόβλημα της Αυτοδιοίκησης, όταν αυτή είναι ακηδεμόνευτη, ανεξάρτητη και έχει τους πόρους. Όταν την πνίξατε με συγκεκριμένες ρυθμίσεις, με συγκεκριμένη οριζόντια «γαλάζια» πνιγηρή αγκαλιά, τώρα μην κάνετε πως δεν ξέρετε. Το ίδιο είστε και πρέπει να απαντήσετε, γιατί αυτήν την ώρα ζητούν απαντήσεις οι γονείς και οι εκπαιδευτικοί και τα ίδια τα παιδιά στο Περιστέρι, στη συνεδρίαση του Περιφερειακού Συμβουλίου. Μην κρυβόμαστε πίσω από αρμοδιότητες, «έδωσα τόσα λεφτά και εκτελείται το 85%». Υπάρχει σοβαρό πρόβλημα σε πάρα πολλές περιοχές, ιδιαίτερα φέτος και γι’ αυτό θέλουμε απαντήσεις.

(Στο σημείο αυτό ο Βουλευτής κ. Γεώργιος Καραμέρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Καραμέρο.

Κύριε Υπουργέ, έχετε τον λόγο.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε Καραμέρο, έχετε εκλεγεί πρόσφατα -παρότι είστε έμπειρος στα κοινά- και δεν θα ήθελα να κάνω μια αναδρομή για το τι κατάσταση είχαμε για τη μεταφορά μαθητών επί ημερών ΣΥΡΙΖΑ. Δεν θα ήθελα να ανοίξω αυτό το κεφάλαιο σήμερα.

**ΓΕΩΡΓΙΟΣ ΚΑΡΑΜΕΡΟΣ:** Να το κάνετε!

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κάποια στιγμή θα το συζητήσουμε και αυτό.

Όμως, είπα στην πρωτολογία μου και λέω και στη δευτερολογία μου ότι το 85% του θέματος, του προβλήματος που έχετε θέσει, έχει λυθεί. Για το ότι ένας διαγωνισμός έχει βγει άγονος, πού προκύπτει ότι έχει καθυστερήσει, κύριε Καραμέρο; Νομίζω ότι έχετε πέσει σε πάρα πολλές αντιφάσεις. Οι διαγωνισμοί έχουν γίνει στην ώρα τους, όπως και στο παρελθόν. Το ότι έχει βγει, όμως, ένας διαγωνισμός άγονος και ακολουθείται μια συγκεκριμένη διαδικασία, αυτό είναι ένα διαδικαστικό ζήτημα.

Τώρα, από την πλευρά της Κυβέρνησης ότι έχουμε αυξήσει κατά 15% τους πόρους για τη μεταφορά μαθητών, αυτό δεν σας απασχολεί;

Όσον αφορά το ζήτημα της ανατολικής Αττικής, δεσμεύομαι στην Αίθουσα αυτήν ότι τις επόμενες ημέρες θα επισκεφθώ και τους έξι δήμους που αναφέρετε στην ερώτησή σας και θα κάνουμε άμεση συνεννόηση, να δούμε τι άλλη λύση μπορεί να βρεθεί γι’ αυτές τις περιπτώσεις. Όποια περιπτωσιολογία έχετε, τα παραδείγματα που δώσατε ελπίζω να ανταποκρίνονται σε συγκεκριμένα ζητήματα, ώστε να δούμε πού είναι το πρόβλημα σε κάθε περίπτωση ξεχωριστά.

**ΓΕΩΡΓΙΟΣ ΚΑΡΑΜΕΡΟΣ:** Αμφισβητείτε ότι υπάρχει πρόβλημα; Ορίστε η επιστολή.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Καραμέρο, μη διακόπτετε.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Τη θέλω αυτήν την επιστολή. Θα την πάρω από τα Πρακτικά. Δεν αμφισβητώ. Όποια περιπτωσιολογία να τη δούμε για να λύσουμε το πρόβλημα, διότι εδώ είμαστε για να λύσουμε το πρόβλημα και όχι για να κινδυνολογούμε, όταν και την περασμένη Πέμπτη λύθηκε ένα μεγάλο μέρος του προβλήματος όσον αφορά τη μεταφορά των μαθητών.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Η με αριθμό 1362/16-9-2025 επίκαιρη ερώτηση του Βουλευτή Κιλκίς της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Πέτρου Παππά προς την Υπουργό Κοινωνικής Συνοχής και Οικογένειας με θέμα: «Αδικαιολόγητη υποχρέωση προσκόμισης Τεχνικής Περιγραφής και Βεβαίωσης Μηχανικού για επιλέξιμες παρεμβάσεις του Προγράμματος «Προσβασιμότητα κατ’ οίκον» που αφορούν άτομα με αναπηρία όρασης», δεν θα συζητηθεί κατόπιν συνεννόησης.

Η με αριθμό 1359/16-9-2025 επίκαιρη ερώτηση του Βουλευτή Αργολίδος της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Γεωργίου Γαβρήλου προς την Υπουργό Εργασίας και Κοινωνικής Ασφάλισης με θέμα: «Πόσο ακόμη θα ανέχονται τις άδικες κρατήσεις οι συνταξιούχοι της Εθνικής Τράπεζας;», δεν θα συζητηθεί κατόπιν συνεννόησης.

Η με αριθμό 1358/15-9-2025 επίκαιρη ερώτηση της Βουλευτού Β3΄ Νοτίου Τομέα Αθηνών της Κ.Ο. «ΝΕΑ ΑΡΙΣΤΕΡΑ» κυρίας Θεανώς Φωτίου προς την Υπουργό Κοινωνικής Συνοχής και Οικογένειας με θέμα: «Να ανεγερθούν στα μεγάλα ελεύθερα οικόπεδα του οικισμού του Ολυμπιακού Χωριού κοινωνικές κατοικίες και όχι να δοθούν σε μεγαλοεπενδυτές για MALL υπερτοπικού χαρακτήρα», δεν θα συζητηθεί κατόπιν συνεννόησης.

Η με αριθμό 1376/19-9-2025 επίκαιρη ερώτηση του Βουλευτή Β3΄ Νοτίου Τομέα Αθηνών της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Παύλου Χρηστίδη προς την Υπουργό Εργασίας και Κοινωνικής Ασφάλισης με θέμα: «Οι ανυποψίαστοι ασφαλισμένοι της απάτης στο ΙΚΑ Καλλιθέας γίνονται θύματα του νόμου Κατρούγκαλου», δεν θα συζητηθεί κατόπιν συνεννόησης.

Η τρίτη με αριθμό 1388/22-9-2025 επίκαιρη ερώτηση δεύτερου κύκλου της Βουλευτού Β2’ Δυτικού Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κυρίας Παρασκευής Δάγκα προς τον Υπουργό Υγείας με θέμα: «Να ανακληθεί η μετακίνηση της συνδικαλίστριας στον Εθνικό Οργανισμό Πρόληψης και Αντιμετώπισης Εξαρτήσεων (Ε.Ο.Π.Α.Ε.)», διαγράφεται κατόπιν συνεννόησης.

Η πρώτη με αριθμό 1366/17-9-2025 επίκαιρη ερώτηση πρώτου κύκλου του Βουλευτή Ιωαννίνων της Κ.Ο. «ΝΕΑ ΔΗΜΟΚΡΑΤΙΑ» κ. Γεωργίου Αμυρά προς τον Υπουργό Περιβάλλοντος και Ενέργειας με θέμα: «Ειδική Περιβαλλοντική Μελέτη και έκδοση Προεδρικού Διατάγματος για την προστασία της λίμνης Παμβώτιδας», διαγράφεται κατόπιν συνεννόησης.

Η έβδομη με αριθμό 1373/19-9-2025 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κ.Ο. «ΣΥΡΙΖΑ–ΠΡΟΟΔΕΥΤΙΚΗ ΣΥΜΜΑΧΙΑ» κ. Μιλτιάδη (Μίλτου) Ζαμπάρα προς τον Υπουργό Περιβάλλοντος και Ενέργειας με θέμα: «Υποθήκευση της διαχείρισης αποβλήτων σε μονάδες καύσης με εκρηκτικό κόστος για πολίτες και ΟΤΑ», διαγράφεται κατόπιν συνεννόησης.

Η ένατη με αριθμό 1386/22-9-2025 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Μιλτιάδη Ζαμπάρα προς τον Υπουργό Περιβάλλοντος και Ενέργειας με θέμα: «Για ποιο λόγο το Υ.Π.ΕΝ έχασε πρόγραμμα 100 εκατομμυρίων ευρώ από το Ταμείο Ανάπτυξης για το πρόγραμμα ‘Απόλλων’», διαγράφεται κατόπιν συνεννόησης.

Η δέκατη με αριθμό 1387/22-9-2025 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Μιλτιάδη Ζαμπάρα προς τον Υπουργό Περιβάλλοντος και Ενέργειας με θέμα: «Η Ναυπακτία ‘βουλιάζει’ από την άναρχη εγκατάσταση Ανανεώσιμων Πηγών Ενέργειας », διαγράφεται κατόπιν συνεννόησης.

Θα συζητήσουμε τώρα τη με αριθμό 4474/3-4-2025 ερώτηση του κύκλου αναφορών και ερωτήσεων της Βουλευτού Β3΄ Νότιου Τομέα Αθηνών της Κ.Ο. «ΝΕΑ ΑΡΙΣΤΕΡΑ» κυρίας Θεανώς Φωτίου προς την Υπουργό Εργασίας και Κοινωνικής Ασφάλισης με θέμα: «Να επανασχεδιαστεί και να ξαναξεκινήσει το πρόγραμμα της ΔΥΠΑ που προωθεί ανέργους 55 ετών και άνω σε δήμους, για τον συνολικό αριθμό των εργαζόμενων που ζητεί η Κεντρική Ένωση Δήμων Ελλάδος (Κ.Ε.Δ.Ε.)».

Θα απαντήσει ο Υφυπουργός Εργασίας και Κοινωνικής Ασφάλισης κ. Κωνσταντίνος Καραγκούνης.

Έχετε τον λόγο, κυρία Φωτίου.

**ΘΕΑΝΩ ΦΩΤΙΟΥ:** Κύριε Υπουργέ, από τις 3 Απριλίου 2025 σας έκανα αυτήν την ερώτηση. Εμφανίζεστε σήμερα στη Βουλή έξι μήνες μετά και θα δούμε τι θα μου απαντήσετε για τα δύο πολύ σημαντικά ερωτήματα τα οποία έκανα. Ποιο είναι το πρώτο ερώτημα; Είναι ότι μέχρι τον Αύγουστο του 2025 η ΔΥΠΑ πρώην ΟΑΕΔ προκήρυξε μόνο 2.500 θέσεις επιδοτούμενης εργασίας σε δήμους για ανέργους άνω των 55 ετών έναντι των δέκα χιλιάδων θέσεων που ζήταγε η ΚΕΔΕ από τις 30 Μαρτίου 2025. Επιπλέον, μέχρι τώρα που μιλάμε -εκτός και αν έχετε άλλη πληροφόρηση- δεν έχει προσληφθεί κανένας από τους 2.500.

Δεύτερον, ότι επειδή το πρόγραμμα της ΔΥΠΑ πρώην ΟΑΕΔ επιδοτεί θέσεις εργασίας μόνο για 1+1 έτος δεν διασφαλίζεται ότι οι άνεργοι άνω των 55 χρόνων που συμμετέχουν σε αυτό θα καταφέρουν τελικά να πάρουν σύνταξη. Αυτό που είναι και ο σκοπός. Είναι προφανές ότι πρέπει να διευρυνθεί το 1+1. Αυτό είναι το δεύτερο. Γιατί φανταστείτε ένας άνθρωπος που προσλαμβάνεται τώρα κάνει το 1+1 και του μένει άλλος ένας χρόνος για να πάρει σύνταξη και αυτός απολύεται στο 1+1.

Κύριε Υφυπουργέ, είναι προφανές ότι η ΔΥΠΑ δεν ικανοποίησε το αίτημα της ΚΕΔΕ για 10.000 θέσεις διότι ως Υπουργείο λάβατε την πολιτική απόφαση να μην διαθέσετε τους απαιτούμενους πόρους. Και πόσοι είναι οι απαιτούμενοι πόροι; Θα σας το αναλύσω στη δευτερολογία, αλλά ακούστε πρώτα μήπως ρωτήσετε κανένα συνεργάτη. Εμείς υπολογίζουμε 45 εκατομμύρια για έναν χρόνο, γιατί αυτό θα είναι το καθαρό δημοσιονομικό κόστος. Και παρ’ όλο που έχετε δώσει στους δήμους πάρα πολλές πρόσθετες αρμοδιότητες και υπηρεσίες, δεν τους δίδετε παραπάνω πόρους. Και βέβαια με αυτό το ¼ που δώσατε από τις θέσεις -ενώ ζητούσαν 10.000 δώσατε 2.500- δημιουργήθηκαν μεγάλα παρατράγουδα στην κατανομή των θέσεων. Διότι ενώ οι δήμοι αυτοπεριορίστηκαν άρχισαν τα παρατράγουδα που θα αναλύσω στη δευτερολογία μου με αφορμή τον μεγαλύτερο δήμο των βορείων προαστίων και την υπόθεση του Σίμου Ρούσσου.

Γι’ αυτό σας ξαναρωτώ: Πότε θα κάνετε τους διορισμούς των 2.500 θέσεων; Πότε; Ξέρω ότι μέχρι προχθές δεν είχε γίνει τίποτα. Πότε θα προκηρύξετε τις υπόλοιπες 7.500 χιλιάδες θέσεις που απαιτούνται για να καλυφθούν στοιχειωδώς οι ανάγκες των δήμων σε προσωπικό; Πότε θα διευρύνετε το 1+1 ώστε πραγματικά όταν ένας άνθρωπος φτάνει να θέλει μερικά χρόνια ακόμα -δυο, τρία, τέσσερα- να μην απολύεται, ενώ έχει προσληφθεί και γι’ αυτό.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε την κ. Φωτίου.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Κυρία συνάδελφε, πραγματικά έχω την ευκαιρία πάρα πολλές φορές, καθώς είστε γνωστής και συμμετείχατε και στην προηγούμενη Κυβέρνηση στο συγκεκριμένο Υπουργείο, να έχουμε εξαιρετικό, θα έλεγα, πολύ δόκιμο, συγκροτημένο και νομίζω και εποικοδομητικό διάλογο, σε πάρα πολλά θέματα. Και οφείλω να αναγνωρίσω ότι καταθέτετε τα ζητήματα. Βεβαίως παίρνετε και τις απαντήσεις. Πάντα αναδεικνύετε ζητήματα. Προφανώς εγώ σέβομαι ιδιαίτερα την προσπάθεια που κάνετε να αναδείξετε τα ζητήματα αυτά.

Θα έλεγα ότι μιας και κάνετε και αυτήν την «κριτική» θα πούμε όλα τα ειδικότερα ζητήματα, ειδικά για το πρόγραμμα 55+ -γιατί είναι 55-67 και 55-74. Έκανα μια ερώτηση στη ΔΥΠΑ ως προς το τι ακριβώς έγινε στην προηγούμενη Κυβέρνηση ΣΥΡΙΖΑ. Δεν ρίχνω το μπαλάκι, απλά να έχουμε και μια αίσθηση της πραγματικότητας. Πέντε χρόνια πόσο ασχοληθήκατε με αυτή την ηλικιακή ομάδα που πραγματικά έχετε δίκιο ότι χρειάζεται μιας ιδιαίτερης προσοχής; Επειδή δεν χρειάζομαι συνεργάτες θα σας πω εγώ τι πολιτικές κάνετε ακριβώς μέσω ΕΣΠΑ και όχι μέσω κρατικού προϋπολογισμού. Μέσω ΕΣΠΑ απορροφήσατε 5.000 ωφελούμενους. Αυτά είναι τα επίσημα στοιχεία. Αν έχετε κάποια διαφορετικά στοιχεία πολύ θα χαρώ να τα έχω, αλλά είναι τα επίσημα στοιχεία της ΔΥΠΑ. Πέντε χιλιάδες απορροφήσατε. Ξέρετε τους πόσους φτάνουν οι δικοί μας ωφελούμενοι στη δική μας πενταετία- εξαετία; Τους 35.000. Θα σας εξηγήσω αναλυτικά. Όχι όμως μέσω ΕΣΠΑ, αλλά μέσω του κρατικού προϋπολογισμού. Αφήνω δε τις άλλες προσθήκες που έχουμε από άλλα προγράμματα, το ΣΥΖΕΥΞΙΣ και για τον ιδιωτικό τομέα. Εγώ μένω μόνο σε αυτά.

Επειδή ήθελα να απαντήσω αρχικώς σε αυτή την κριτική που κάνετε σας δίνω κι εγώ μια γενική σε πρώτη φάση απάντηση και θα εξειδικεύσω. Έχουμε μια διαφορετική προσέγγιση στα ζητήματα αυτά σε σχέση με την προηγούμενη κατάσταση. Προφανώς δεν το αξιολογήσατε, δεν το είδατε ως προτεραιότητα, δεν το είδατε τέλος πάντων με τον προσήκοντα τρόπο που έπρεπε να το έχετε δει. Πράγματι είναι μια σημαντική και ευαίσθητη ηλικιακή ομάδα.

Εμείς, λοιπόν, προχωρήσαμε στην υλοποίηση μιας πολύ εξαιρετικής και σημαντικής πρωτοβουλίας και μέσω Υπουργείου Εργασίας συνολικά, όχι μόνο αυτή η παρούσα ηγεσία, αλλά συνολικά. Αναγνωρίζουμε ότι είναι πολύ σημαντικό να στρέφουμε το βλέμμα σε μια -όπως είπα και πριν- ηλικιακή ομάδα που προφανώς και στηρίζουν το δημόσιο, την τοπική αυτοδιοίκηση -νομίζω το αναδείξατε κι εσείς- διαθέτουν τεράστια εμπειρία και βοηθούν πάρα πολύ. Και προφανώς το σημαντικότερο είναι αυτό που είπατε, ότι δηλαδή, συμπληρώνουν τον απαιτούμενο συντάξιμο χρόνο για την θεμελίωση του συνταξιοδοτικού δικαιώματος.

Απαντώ, λοιπόν. Έχουμε ήδη δημιουργήσει 32.500 θέσεις εργασίας προσθέτοντας 6.000 νέες θέσεις πλήρους απασχόλησης για την απασχόληση ανέργων ηλικίας 55 έως 67 και των ανέργων 67 έως 64 που δεν έχουν συμπληρώσει, όπως είπα και πριν, τον απαιτούμενο συντάξιμο χρόνο για τη θεμελίωση συνταξιοδοτικού δικαιώματος. Ποιους αφορά, όπως ανέφερα; Νομικά πρόσωπα δημοσίου δικαίου, ΟΤΑ α΄ και β΄ βαθμού, αποκεντρωμένες υπηρεσίες, περιφερειακές διευθύνσεις των φορέων κεντρικής διοίκησης, την ανεξάρτητη αρχή επιθεώρησης εργασίας -εξίσου σημαντικό- φορείς και οργανισμούς του δημοσίου τομέα, επιχειρήσεις τοπικής αυτοδιοίκησης α΄ και β΄ βαθμού, όπως είπα και πριν, του ν.3850/2010. (RG)

Καταλαβαίνετε, λοιπόν, πόσο σημαντική είναι αυτή η πρωτοβουλία. Προφανώς, όμως, υπάρχει και μια συγκεκριμένη και διαφανής διαδικασία λειτουργίας. Προβλέπεται, λοιπόν, η προθεσμία υποβολής των ηλεκτρονικών αιτήσεων για την υπαγωγή στο πρόγραμμα και λήγει αυτόματα, μέσω του ηλεκτρονικού συστήματος αιτήσεων, ύστερα από την κάλυψη των κατανεμηθεισών θέσεων.

Ως εκ τούτου, με την από 28-3-2025 ανακοίνωσή της η ΔΥΠΑ ενημέρωσε τους ενδιαφερόμενους φορείς για τη λήξη της προθεσμίας υποβολής αιτήσεων για συμμετοχή τους στο Πρόγραμμα, καθώς...

(Στο σημείο αυτό χτυπάει το κουδούνι λήξεως του χρόνου ομιλίας του κυρίου Υφυπουργού)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε Υπουργέ.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Κλείνω, κύριε Πρόεδρε, γιατί νομίζω ότι θα έχει ανάγκη η συνάδελφος να ακούσει την απάντηση.

**ΠΡΟΕΔΡΕΥΩΝ (Βασίλειος Βιλιάρδος):** Ναι, αλλά έχετε ορισμένο χρόνο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Θα τοποθετηθώ, γιατί θα θέσει θέματα για την επόμενη δευτερολογία. Είμαι σίγουρος.

Ξεπέρασαν, λοιπόν, τις έξι χιλιάδες σε διάστημα δύο εβδομάδων, υπερκαλύπτοντας τις νέες διαθέσιμες θέσεις. Και -απαντώ και σε αυτό το οποίο είπατε- αναγνωρίζεται η μεγάλη συμμετοχή, γιατί είπατε ότι δεν υπάρχει πρόνοια και ευαισθησία αυτής της Κυβέρνησης. Προφανώς, υπάρχει. Θα εξηγήσω και ακριβώς τους αριθμούς. Από τον κρατικό προϋπολογισμό γίνονται όλα αυτά, έτσι; Το λέω, γιατί αναφέρθηκα και πριν στο τι ακριβώς έκανε η προηγούμενη κατάσταση. Επειδή υπήρχε αυξημένο ενδιαφέρον των φορέων…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, είστε στα πέντε λεπτά δεν γίνεται.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** … διαθέσαμε επιπλέον δυόμισι χιλιάδες επιδοτούμενες θέσεις στο εν λόγω πρόγραμμα και δικαίωμα αίτησης έχουν αποκλειστικά -αυτό είναι το σημαντικό- οι δήμοι και οι περιφέρειες, που δεν κατέθεσαν αίτηση για τις έξι χιλιάδες, που είχαν αρχικά διατεθεί.

Θα επανέλθω, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

Κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Κύριε Υπουργέ, να σας θυμίσω ότι το Πρόγραμμα «55 plus» το έφτιαξε η Κυβέρνηση ΣΥΡΙΖΑ. Το έφτιαξε η Κυβέρνηση ΣΥΡΙΖΑ, για να μην ξεχνιόμαστε. Και βέβαια ήταν από το ΕΣΠΑ, γιατί έτσι γίνονται αυτά τα προγράμματα. Γίνονται και πιλοτικά και μετά γίνονται από τους κρατικούς προϋπολογισμούς. Γιατί παραπονιέστε, δεν κατάλαβα, σε σχέση με το ύψος των χρημάτων. Πρώτον.

Δεύτερον. Μπερδεύετε πολλά πράγματα. Εγώ σας ρωτάω αποκλειστικά για τους «55 plus» -για το πρόγραμμα, που σας ζήτησε η ΚΕΔΕ για δέκα χιλιάδες θέσεις τον Μάρτιο- και δεν μπορέσατε παρά να δώσετε δυόμισι χιλιάδες θέσεις τον Αύγουστο και δεν έχει προσληφθεί κανείς από αυτούς, μέχρι στιγμής. Εκτός κι αν ξέρετε έναν από τους δυόμισι χιλιάδες, που προσελήφθη.

Επίσης, δεν μου απαντήσατε στο «1+1».

Από αυτούς τους ανθρώπους που δεν έχουν ασφάλιση, δεν παίρνουν ασφάλιση, θα μπορούσαν να παίρνουν «1+1» έτος. Κι αν τους λείπει άλλο ένα έτος, τι θα απογίνει; Θα τους βγάλουμε από το «1+1» και θα περιμένουν αν κάποτε διοριστούν ξανά κάπου, να πάρουν το ένα έτος, για να συμπληρώσουν σύνταξη. Αυτό μου λέτε; Τίποτα δεν κάνετε και σε αυτό, για να το επεκτείνετε.

Τρίτον. Όπως σας είπα και πριν, δημιουργήθηκε ένα πολύ σοβαρό πρόβλημα, φέτος, με την περικοπή των θέσεων, από δέκα χιλιάδες σε δυόμιση. Διότι, ενώ οι δήμοι έλαβαν υπόψη την περικοπή και αυτοπεριορίστηκαν -δηλώνοντας, προφανώς, κάτω από το 15% του υπηρετούντος προσωπικού, όπως λέει ο νόμος- ο Πρόεδρος της ΚΕΔΕ, που όπως δηλώνει ο ίδιος ο ρόλος του είναι συντονιστικός και γνωμοδοτικός και δεκτός, υπέδειξε σε δήμους πόσες θέσεις να δηλώσουν, επί ποινή αποκλεισμού.

Έχω εδώ όλη την αλληλογραφία του Δήμου Χαλανδρίου -του μεγαλύτερου Δήμου του Βόρειου Τομέα- και του Δημάρχου του, του Σίμου Ρούσσου, και προς την ΚΕΔΕ και προς την ΔΥΠΑ, όπου ρωτάει συγκεκριμένα πράγματα.

(Στο σημείο αυτό χτυπάει το κουδούνι λήξεως του χρόνου ομιλίας της κυρίας Βουλευτού)

Ποιο είναι το πρόβλημα; Ο Πρόεδρος ΚΕΔΕ λέει στον Δήμαρχο «αντί τις σαράντα θέσεις που αιτήθηκες, ενώ μπορούσες να αιτηθείς σε εκατόν είκοσι εννέα, σου λέμε θα πάρεις είκοσι τέσσερις. Γι’ αυτό, αιτήσου εκ νέου είκοσι τέσσερις, αλλιώς πας με αποκλεισμό».

Με ποια κριτήρια, άγνωστα σε εμάς, θα αιτηθεί ο Δήμαρχος αυτές τις είκοσι τέσσερις; Επικράτησαν, πάλι, ρουσφετολογικά και μικροκομματικά κριτήρια;

Επανέρχομαι και τελειώνω για το δημοσιονομικό κόστος, μιας και σας αρέσουν τα νούμερα. Για τις δέκα χιλιάδες θέσεις, κύριε Υφυπουργέ, επιδοτούμενης εργασίας, σας θυμίζω ότι το κράτος -η ΔΥΠΑ, δηλαδή, το κράτος- πληρώνει επτακόσιες πενήντα τον μήνα για την καθεμία και διακόσιες πενήντα οι δήμοι. Άρα, το κόστος της ΔΥΠΑ είναι επτακόσιες πενήντα επί δέκα χιλιάδες θέσεις, επτάμισι εκατομμύρια το μήνα επί δώδεκα, ενενήντα εκατομμύρια ευρώ τον χρόνο. Εν τω μεταξύ, βέβαια, ξέρετε πολύ καλά ότι από αυτά τα ενενήντα εκατομμύρια που δίνατε -θα δίνατε!- αφαιρούνται οι ασφαλιστικές εισφορές και ο ΦΠΑ που θα πληρωθεί, όταν ο μισθός αυτός καταναλωθεί. Τότε το καθαρό δημοσιονομικό κόστος -και το ξέρουν αυτό όλοι οι οικονομολόγοι- που προκύπτει, είναι το μισό, δηλαδή, σαράντα πέντε εκατομμύρια. Για σαράντα πέντε εκατομμύρια κάνατε αυτό τον χαμό; Αυτή τη στιγμή δημιουργήσατε ένα τεράστιο πρόβλημα, όταν υπάρχουν υπερπλεονάσματα δισεκατομμυρίων και δεν μπορείτε να λύσετε την έλλειψη προσωπικού των δήμων και την ανάγκη συνταξιοδότησης.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία Φωτίου, ολοκληρώσατε.

**ΘΕΑΝΩ ΦΩΤΙΟΥ:** Πείτε μου καθαρά, -με καθαρές κουβέντες- πρώτον, πότε θα προσληφθούν οι δυόμισι χιλιάδες «55 plus», δεύτερον, αν τελικά θα διευρύνετε το «1+1» και τρίτον, αν θα προκηρύξετε αύριο -αύριο, αντί να σπαταλάτε τα χρήματα του ελληνικού λαού, όπως αποδεικνύει το σκάνδαλο του ΟΠΕΚΕΠΕ- τους υπόλοιπους επτάμισι χιλιάδες. Πολύ απλά ερωτήματα έχω.

Ευχαριστώ.

(Στο σημείο αυτό η Βουλευτής κ. Θεανώ Φωτίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Φωτίου.

Ο κύριος Υπουργός έχει τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Κυρία συνάδελφε, καταλαβαίνω τη δυσκολία στην οποία βρεθήκατε, γιατί εγώ προφανώς δεν είπα ότι δεν έχετε δικαίωμα να φέρνετε και αναδεικνύετε στη Βουλή ζητήματα και να ζητάτε περισσότερα. Απλά, σας ανέφερα -επειδή κάτι προσπαθήσατε να ψελλίσετε- ότι όταν ήσασταν εσείς στη διακυβέρνηση -δεν το λέω προσωπικά, προφανώς τώρα ανήκετε κάπου αλλού- αυτή την κοινωνική ομάδα, αυτή την ηλικιακή ομάδα δεν την είδατε καθόλου, τι να κάνουμε! Όταν διαβάζω τους αριθμούς και ωφελούμενοι για πέντε χρόνια, για έξι χρόνια ήταν μόνο πέντε χιλιάδες από ΕΣΠΑ -όχι από τον κρατικό προϋπολογισμό, γιατί τώρα θα σας απαντήσω πόσο κοστίζει το πρόγραμμα- ε, δεν το λες ότι ασχοληθήκατε και ιδιαίτερα!

Καλά κάνετε εσείς και αναδεικνύετε τα ζητήματα αυτά και μας λέτε δώστε παραπάνω, δώστε δέκα, δώστε είκοσι χιλιάδες, αλλά εμείς -σας επαναλαμβάνω- καλύπτουμε τριάντα πέντε χιλιάδες ωφελούμενους. Τώρα, αν είναι μεγάλος ή μικρός ο αριθμός, προφανώς, μας ενδιαφέρει και μας απασχολεί να δώσουμε στήριγμα σε αυτούς τους ανθρώπους που κανείς δεν τους κοίταγε, που δεν μπορούσαν να βγάλουν τη σύνταξη τους, αλλά μη μας κατηγορείτε και ειδικά, επειδή πήραμε πραγματικά ένα πρόβλημα πολύ σημαντικό, το αναδείξαμε και το κάναμε πράξη, όταν δώσατε μόνο πέντε χιλιάδες ωφελούμενους για πέντε χρόνια! Ξέρετε πόσο κάνει το κόστος χρηματοδότησης του συνόλου του προγράμματος; Οκτακόσια τριάντα εκατομμύρια. Κοντά ένα δισεκατομμύριο! Κοντά ένα δισεκατομμύριο από κρατικό προϋπολογισμό, όχι από ΕΣΠΑ. Θα μου πείτε αν είχαμε περισσότερα περιθώρια, εδώ είμαστε και τα κοιτάμε, αλλά τα δημοσιονομικά περιθώρια είναι και συγκεκριμένα. Κι όμως, εμείς δώσαμε αυτά τα χρήματα. Μη μας λέτε, λοιπόν, γιατί δεν δώσατε άλλους δυόμισι. Προφανώς, είμαστε σε επικοινωνία με την τοπική αυτοδιοίκηση και προσπαθούμε να τους βοηθήσουμε και να τους στηρίξουμε, αλλά εμείς πραγματικά κάναμε μία σημαντική επένδυση του κράτους στην ενεργητική υποστήριξη αυτών των ανθρώπων, των ανέργων μεγαλύτερης ηλικίας, που κανείς δεν τους είχε κοιτάξει, κανείς δεν τους είχε δώσει σημασία. Ήταν δυστυχώς στην άκρη, στο περιθώριο.

Είναι ένα συνολικότερο πρόγραμμα το οποίο αναπτύσσει το Υπουργείο Εργασίας, σε συνεργασία με τη ΔΥΠΑ και έχουμε πει γιατί το κάνουμε κατ’ αρχήν. Διότι βοηθά στην επανένταξη στην αγορά εργασίας αυτής της ηλικιακής ομάδας που πραγματικά αντιμετωπίζει σημαντικά εμπόδια. Τους καλύπτουμε τις κρίσιμες ασφαλιστικές ανάγκες και προφανώς, τους διευκολύνουμε να έχουν το δικαίωμα για θεμελίωση της συνταξιοδότησης, που πραγματικά συμφωνούμε σε αυτό και σωστά το λέτε, είναι το πρώτο μέλημα.

Μας ενδιαφέρει, βεβαίως και κάτι άλλο, γιατί εγώ το είπα και πριν, βοηθάει η εμπειρία τους στη λειτουργικότητα των φορέων της δημόσιας διοίκησης σε όλη τη χώρα και οφείλω να το πω, προφανώς όμως, έχει ένα προσωρινό χαρακτήρα αυτό το πρόγραμμα αυτό. Είναι αρκετά επιβοηθητικό.

Και σε κάθε περίπτωση -το λέω αυτό γιατί στηρίζει, προφανώς, το δημόσιο, αλλά να μην παρεξηγηθεί και να μην παρερμηνευτεί αυτό που λέω, δηλαδή είναι πολύ σημαντική η συμβολή τους- αυτό δεν υποκαθιστά τον κανονικό μηχανισμό στελέχωσης της δημόσιας διοίκησης, ο οποίος προφανώς υλοποιείται μέσω του ετήσιου προγραμματισμού προσλήψεων από το Υπουργείο Εσωτερικών και βάσει, βεβαίως, την τεκμηρίωση των συγκεκριμένων αναγκών.

Το πρόγραμμα των δυόμισι χιλιάδων τρέχει και θα ολοκληρωθεί. Είμαστε εδώ και πάντα ακούμε την κοινωνία, πάντα ακούμε προφανώς και τις ανάγκες, την Τοπική Αυτοδιοίκηση, μιας και την αναφέρατε. Εμείς είμαστε που πραγματικά ενδιαφερθήκαμε και στηρίξαμε, αλλά πέρα και πάνω από όλα, μας ενδιαφέρουν οι άνθρωποι αυτοί, να τους στηρίξουμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Πριν συνεχίσουμε, να κάνω μια ανακοίνωση.

Κυρίες και κύριοι συνάδελφοι, έχουν αναρτηθεί ηλεκτρονικά στην διαδικτυακή ιστοσελίδα της Βουλής των Ελλήνων όπως και διανεμηθεί στα Τμήματα Έκδοσης Πρακτικών και Εντύπων, απ’ όπου μπορείτε να τα αναζητήσετε, τα Πρακτικά των συνεδριάσεων της Ολομέλειας της Βουλής της Τρίτης 20 Μαΐου 2025, της Τετάρτης 21 Μαΐου 2025, της Πέμπτης 22 Μαΐου 2025, της Παρασκευής 23 Μαΐου 2025, της Δευτέρας 26 Μαΐου 2025 και ερωτάται το Σώμα εάν τα επικυρώνει.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς, τα Πρακτικά της Τρίτης 20 Μαΐου 2025, της Τετάρτης 21 Μαΐου 2025, της Πέμπτης 22 Μαΐου 2025, της Παρασκευής 23 Μαΐου 2025 και της Δευτέρας 26 Μαΐου 2025 επικυρώθηκαν.

Θα ολοκληρώσουμε τώρα τη συζήτηση των επικαίρων ερωτήσεων, με την τέταρτη, με αριθμό 1383/22-9-2025 επίκαιρη ερώτηση του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανασίου (Νάσου) Ηλιόπουλου προς τον Υπουργό Κλιματικής Κρίσης και Πολιτικής Προστασίας με θέμα: «Διώξεις και ΕΔΕ σε βάρος πυροσβεστών που ασκούν κριτική στον επιχειρησιακό σχεδιασμό».

Θα απαντήσει ο Υφυπουργός Κλιματικής Κρίσης και Πολιτικής Προστασίας ο κ. Ευάγγελος Τουρνάς.

Ορίστε, κύριε συνάδελφε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, είναι αδιανόητο ότι κάνουμε αυτήν τη συζήτηση. Το γεγονός ότι συνδικαλιστικά στελέχη υπέγραψαν μια κριτική προς το Υπουργείο, την οποία εσείς τη θεωρήσατε σκληρή, αλλά το ότι είναι συνδικαλιστικά στελέχη και υπέγραψαν μια δημόσια κριτική ως συνδικαλιστικά όργανα από το Πανελλαδικό Σωματείο των πενταετούς και των συμβασιούχων και εσείς επιλέξατε να πάτε σε πειθαρχικά δύο εκλεγμένους συνδικαλιστές με ποινή στέρησης μισθού 900 ευρώ, για δύο ανθρώπους που παλεύουν για το μισθό τους, είναι πραγματικά αδιανόητο.

Επειδή, όμως, συζητήθηκε το θέμα και την προηγούμενη εβδομάδα, θέλω να σας πω ότι μπαίνω κατευθείαν σε αυτά που είπατε ήδη από την προηγούμενη εβδομάδα.

Ήρθατε και είπατε ότι περίπου είναι όλα καλά με τον εξοπλισμό. Υπάρχει δημόσιο έγγραφο της υπηρεσίας ότι σε Νότιο Αιγαίο, Βόρειο Αιγαίο, νησιά, δεν έχουν δοθεί στολές από το 2020. Είπατε ότι είναι όλα καλά με το πόση είναι η κάλυψη από προσωπικό. Ξέρετε πολύ καλά ότι αστικά και δασικά δεν καλύπτονται οι βάρδιες, δεν έχετε οδηγούς και δεν βγαίνουν τα πληρώματα. Ξέρετε πολύ καλά ότι το καλοκαίρι μέσα στην Αττική είχατε σαράντα εννιά επιφυλακές, που δείχνει ελλείψεις, και δεκαοκτώ πανελλαδικές γενικές επιφυλακές. Δεν απαντήσατε ποτέ στο πόσα ρεπό χρωστάτε. Δεν απαντήσατε στο πόσα ρεπό χρωστάτε, γιατί ξέρετε ότι είναι πάνω από ένα εκατομμύριο και αυτήν τη στιγμή το κράτος χάνει δικαστήρια. Διότι πηγαίνουν οι άνθρωποι στα δικαστήρια και σε Καλαμάτα και σε Πάτρα έχουνε κερδίσει δικαστήρια. Τους κατηγορήσατε ότι δεν θέλουν τον διάλογο εσείς που τρεισήμισι χρόνια δεν τους έχετε δει και ενάμιση χρόνο δεν τους έχει δει ο Αρχηγός της Πυροσβεστικής.

Και να κλείσω μόνο με το εξής: Πετάξατε έξω, πειράζοντας τα ηλικιακά όρια, και πεντακόσιους μάχιμους που είχαν από πέντε έως εικοσιπέντε χρόνια υπηρεσίας, τη στιγμή που έχουμε στο Σώμα ανθρώπους που είναι εβδομήντα χρονών. Άρα, και εδώ υπάρχουν δύο μέτρα και δύο σταθμά.

Και με αυτήν την πραγματικότητα, στους ανθρώπους που άσκησαν το συνδικαλιστικό τους δικαίωμα να κάνουν κριτική, εσείς κάνατε πειθαρχικό. Κάνατε πειθαρχικό.

Η ερώτηση είναι πολύ απλή: Με ποια αιτιολογία διώκετε συνδικαλιστικά στελέχη για δημόσιες ανακοινώσεις και αν προτίθεστε να ανακαλέσετε τις συγκεκριμένες πειθαρχικές ποινές που εγείρουν σοβαρά ζητήματα νομιμότητας και καταχραστικότητας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Ορίστε, κύριε Υφυπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριε Ηλιόπουλε, απαντώντας στην ερώτησή σας που αφορά σε, δήθεν, διώξεις συνδικαλιστικών στελεχών που εγείρουν μάλιστα και ζητήματα νομιμότητας, θα ήθελα αρχικά να επισημάνω δύο σημεία.

Το πρώτο αφορά στο γεγονός ότι στη χώρα μας, όπως και εσείς είπατε, οι συνδικαλιστικές ελευθερίες και δράσεις είναι συνταγματικά κατοχυρωμένες, σύμφωνα με την παράγραφο 1 του άρθρου 23 του Συντάγματος και είναι απολύτως σεβαστές από εμάς και δεν χωράει καμία αμφιβολία επ’ αυτού.

Από την άλλη πλευρά, όμως, κύριε Ηλιόπουλε, το Σύνταγμα δεν υπεισέρχεται σε θέματα τα οποία αφορούν στην πειθαρχική δικαιοδοσία και τον τρόπο ελέγχου των πειθαρχικών παραπτωμάτων, τα οποία ρυθμίζονται από τους ειδικούς κανόνες του πειθαρχικού δικαίου. Ειδικότερα, για τους υπαλλήλους του Πυροσβεστικού Σώματος εφαρμόζονται οι διατάξεις του π.δ.210/1992, δηλαδή του Κανονισμού Εσωτερικής Υπηρεσίας του Πυροσβεστικού Σώματος.

Το δεύτερο σημείο το οποίο θα ήθελα να επισημάνω και στο οποίο, νομίζω, όλοι θα συμφωνήσουμε, έχει να κάνει με την απαίτηση της κοινωνίας, που πρέπει να είναι και υποχρέωση της πολιτείας, για την απαρέγκλιτη εφαρμογή του πειθαρχικού δικαίου στον δημόσιο τομέα. Κάθε υπόνοια παραβατικής συμπεριφοράς εκ μέρους των υπαλλήλων πρέπει να διερευνάται εσωτερικά από τη διοίκηση υπό τις εγγυήσεις του πειθαρχικού πλαισίου ώστε να αποδίδονται οι ενδεχόμενες πειθαρχικές ευθύνες. Με αυτόν τον τρόπο εμπεδώνεται, κύριε Ηλιόπουλε, το αίσθημα εμπιστοσύνης των πολιτών στους δημόσιους θεσμούς, προασπίζοντας το κύρος τους.

Επιπρόσθετα, η απαρέγκλιτη εφαρμογή του πειθαρχικού δικαίου, χωρίς διακρίσεις, αποτελεί μια ασφαλιστική παράμετρο ισότητας, ισονομίας και δικαιοσύνης μεταξύ των υπαλλήλων.

Ναι, επαναλαμβάνω την πρωτολογία μου γιατί έπρεπε να είστε εδώ την περασμένη εβδομάδα. Με συνεννόηση, λοιπόν, την επαναλαμβάνουμε. Άρα, λοιπόν, ναι, πρέπει να ισχύουν οι κανόνες ισότητας και ισονομίας μεταξύ των υπαλλήλων είτε είναι συνδικαλιστικά όργανα είτε είναι απλοί υπάλληλοι. Όλοι οι υπάλληλοι θα πρέπει να ελέγχονται εφόσον αποκλίνουν.

Είναι καλοπροαίρετη η συνδικαλιστική κριτική και είναι και καλοδεχούμενη, όμως, μέσα στο πλαίσιο της δεοντολογίας και της πειθαρχίας που πρέπει να διακατέχει ένα Σώμα Ασφαλείας.

Αναφορικά με την ανακοίνωση του εν λόγω Σωματείου που επικαλείστε και η οποία με στοχοποιεί προσωπικά, είναι προφανές ότι σκοπός της είναι η πρόκληση εντυπώσεων και του ενδιαφέροντος και όχι η πρόθεση ενημέρωσης, ουσιαστικού διαλόγου και αναζήτησης των βέλτιστων δράσεων που πρέπει να διεκδικεί ένα συνδικαλιστικό όργανο. Πράγματι, προσβλητικές εκφράσεις όπως «προχειρότητα», «αδιαφορία», «ανικανότητα», «πλήρης ανεπάρκεια του κ. Τουρνά», «η αδιαφορία του δεν έχει προηγούμενο», «εγκληματική αδιαφορία», οι οποίες μάλιστα εμπίπτουν και στο ποινικό αδίκημα της συκοφαντικής δυσφήμησης, θεωρώ αφενός ότι δεν προάγουν τον θεσμό του συνδικαλισμού και αφετέρου αποπροσανατολίζουν ουσιαστικά από τα σοβαρά ζητήματα που απασχολούν το Πυροσβεστικό Σώμα, ζητήματα για τα οποία δουλεύουμε νυχθημερόν στο Υπουργείο για να βρούμε λύσεις για τη βελτίωση του Πυροσβεστικού Σώματος, για το καλό της Ελλάδος, για το καλό του ίδιου του Σώματος.

Όσον αφορά την ΕΔΕ, είναι προσωπικά δεδομένα. Δεν γνωρίζω, δεν οφείλω να γνωρίζω και δεν έχω να σας απαντήσω τίποτα όσον αφορά τη συγκεκριμένη, η οποία διενεργήθηκε σύμφωνα με το υφιστάμενο νομικό πλαίσιο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Έχετε τον λόγο, κύριε Ηλιόπουλε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υπουργέ, δεν κουραστήκατε ιδιαίτερα. Διαβάσατε τα ίδια που διαβάσατε και την προηγούμενη εβδομάδα. Θα σταθώ σε ένα, για να συνεννοηθούμε, να προσπαθήσουμε. Λέτε, «κάθε υπόνοια παραβατικής συμπεριφοράς πρέπει να ελέγχεται». Και παραβατική συμπεριφορά για εσάς είναι η συνδικαλιστική δράση. Το να βγάζουν ανακοίνωση οι συνδικαλιστές ότι υπάρχουν ελλείψεις και προβλήματα στην προετοιμασία, είναι παραβατική συμπεριφορά. Όταν έρχεται, όμως, δικογραφία από την Ευρωπαϊκή Εισαγγελία για υπουργούς, φεύγετε από την Αίθουσα σαν αποκεφαλισμένα κοτόπουλα. Έτσι τρέχατε από την Αίθουσα όταν ήρθε εδώ η δικογραφία και κουνάτε εσείς το χέρι σε συνδικαλιστές ανθρώπους που παλεύουν με τη φωτιά.

Συγκεκριμένα, μιλάμε για δύο εργαζόμενους -γιατί είναι άνθρωποι, δεν είναι γενικά στατιστική- ο ένας με τριάντα πέντε χρόνια στην υπηρεσία, τρίτεκνος, με καθαρό μητρώο -δεν έχει ούτε ένα πειθαρχικό, ούτε τίποτα- ο δεύτερος με εικοσιπέντε χρόνια στην υπηρεσία, μιλάμε για άνθρωπο εργαζόμενο που έχει κόψει άδεια για να πάει να δώσει μάχη. Και οι δύο με καθαρό μητρώο και επειδή δεν σας άρεσε η συνδικαλιστική τους ανακοίνωση, τους κόβετε 900 ευρώ από τον μισθό. Σοβαρά; Και έρχεστε και ξαναδιαβάζετε τα ίδια πράγματα, ότι αυτά είναι συκοφαντικά και το λέτε και με ένα ύφος, λες και είστε ο Βασιλιάς Ήλιος. Υπουργός είστε, δεν είστε βασιλιάς, ούτε κάποιος πάνσοφος ηγέτης που πρέπει να σας χειροκροτούν. Είναι Σωματείο και πρέπει να διεκδικεί το δίκιο τους.

Και αν θέλετε, απαντήστε στο πόσα είναι τα ρεπό που χρωστάτε, απαντήστε για το υπηρεσιακό έγγραφο που λέει ότι από το 2020 σε Βόρειο Αιγαίο, Νότιο Αιγαίο, νησιά, δεν έχουν πάρει ούτε καν στολές. Απαντήστε στα συγκεκριμένα. Απαντήστε γιατί τριάμισι χρόνια δεν έχετε δει το Σωματείο. Απαντήστε γιατί ενάμιση χρόνο ο Αρχηγός δεν βλέπει το Σωματείο. Απαντήστε και για τον κ. Μαρκουλάκη, το αγαπημένο σας κομματικό στέλεχος, που όταν είχατε στείλει τα ΜΑΤ να δέρνουν τους ανθρώπους, ήταν μέσα και τράβαγε βίντεο. Γιατί, εσείς δεν θέλετε πυροσβέστες, δούλους θέλετε. Δούλους θέλετε!

Έρχεστε και χωρίς ντροπή λέτε «κάθε υπόνοια παραβατικής συμπεριφοράς πρέπει να διερευνάται». Και ποια είναι η παραβατική συμπεριφορά; Οι εκφράσεις, «προχειρότητα», «αδιαφορία» και «ανικανότητα».

Αλήθεια; Ήρθε ένα σωματείο και σας έκανε κριτική για προχειρότητα, αδιαφορία και ανικανότητα κι εσείς λέτε ότι αυτό είναι ποινικό αδίκημα; Είμαστε στην ίδια χώρα; Και λέτε ότι σέβεστε το Σύνταγμα; Δεν σέβεστε το Σύνταγμα! Αυτό είναι το ζήτημα, όταν μου λέτε ότι για τέτοια ανακοίνωση πρέπει να κάνετε πειθαρχικό. Το σεβόμαστε το Σύνταγμα, αλλά θα χρησιμοποιούμε το πειθαρχικό δίκαιο ενάντια στις ανακοινώσεις. Δεν σέβεστε το Σύνταγμα!

Στέλνετε κι ένα συνολικότερο μήνυμα και για το δημόσιο και για τον ιδιωτικό τομέα. Γιατί αυτή τη στιγμή που μιλάμε στον ιδιωτικό τομέα έχουμε απολύσεις συνδικαλιστών στην Τράπεζα Αττικής, στα ΚΤΕΛ Θεσσαλονίκης, σε μια σειρά από χώρους με βάση τη δικιά σας νομοθεσία. Εσείς, όμως, τι λέτε στους εργαζόμενους; Σκάσε και δούλευε! Αυτό τους λέτε. Δεκατριάωρο στον ιδιωτικό τομέα και στον δημόσιο τομέα οι πυροσβέστες με ένα εκατομμύριο και πάνω ρεπό.

Είναι ντροπή! Είναι πραγματικά ντροπή ότι για τέτοια ανακοίνωση έχετε κάνει πειθαρχικό και νομίζετε ότι θιχθήκατε κιόλας. Αλλά ξέρετε ποια είναι η ουσία; Ότι μάλλον όντως θιχθήκατε. Όντως θιχθήκατε, γιατί είστε αλλεργικοί στην κριτική και αλλεργικοί στη δημοκρατία. Σας το ξαναλέμε. Είστε Υπουργός. Δεν είστε βασιλιάς! Και αυτή η αυθαιρεσία δεν θα περάσει έτσι.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Κύριε Υφυπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ και πάλι, κύριε Πρόεδρε.

Κύριε Ηλιόπουλε, σας είπα και επαναλαμβάνω ότι είμαστε θετικοί στην συνδικαλιστική δράση. Αυτή, όμως, θα πρέπει να διεξάγεται με σοβαρότητα, με υπευθυνότητα και με σεβασμό.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Εσείς θα το κρίνετε!

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Κύριε Ηλιόπουλε, σας άκουσα προσεκτικά. Παρακαλώ ακούστε με.

Με σοβαρότητα, λοιπόν, και με σεβασμό γιατί το Πυροσβεστικό Σώμα είναι ένα Σώμα Ασφαλείας που στηρίζεται στην πειθαρχία, στηρίζεται στη σοβαρότητα, στην υπευθυνότητα και στον σεβασμό. Αν αυτά χαθούν, τότε διαλύεται και επικρατεί το χάος. Κι αυτό δεν είναι δυνατόν να επιτραπεί, κύριε Ηλιόπουλε.

Από κει και πέρα, μου λέτε ότι η συνδικαλιστική δράση επιτρέπει ο καθένας θα λέει ό,τι θέλει. Όχι, κύριε Ηλιόπουλε. Ούτε η συνδικαλιστική ιδιότητα είναι άλλοθι ούτε βέβαια…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Διαβάζετε το ίδιο κείμενο με την προηγούμενη εβδομάδα. Καλή συνέχεια.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μην διακόπτετε.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Έχω μια αφιέρωση στο τέλος. Παρακαλώ να την ακούσετε.

Ούτε η συνδικαλιστική ιδιότητα είναι…

**ΘΕΑΝΩ ΦΩΤΙΟΥ:** Κύριε Υφυπουργέ, μην διαβάζετε το ίδιο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Όχι, όχι.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Φωτίου, συνήγορος είστε στον κ. Ηλιόπουλο; Δεν γίνεται, κυρία Φωτίου.

Ολοκληρώστε, κύριε Υφυπουργέ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Εκείνο, λοιπόν, που έχω να πω είναι ότι ούτε η συνδικαλιστική ιδιότητα είναι άλλοθι ούτε το μορφωτικό επίπεδο είναι δικαιολογία για να λέει ο καθένας ό,τι θέλει. Είναι αδιανόητες σε ένα Σώμα Ασφαλείας, κυρία Φωτίου, που παρεμβαίνετε, αυτές οι εκφράσεις και βέβαια, όταν υπάρχει εκτροπή και ξεφεύγουν από το πειθαρχικό δίκαιο. Γι’ αυτό υπάρχει το πειθαρχικό δίκαιο στις Ένοπλες Δυνάμεις και στα Σώματα Ασφαλείας, ακριβώς για να ελέγχεται όταν κάποιος παρεκτρέπεται. Δεν είναι προσωπικό. Το είπα ξανά. Δεν είναι προσωπικό. Είναι καθαρά θεσμικό.

Να σας πω και κάτι, κύριε Ηλιόπουλε, που έφυγε. Υπάρχουν πενήντα τέσσερα σωματεία, ενώσεις και συνδικαλιστικοί φορείς στο Πυροσβεστικό Σώμα, πολλοί εξ αυτών με πολύ χαμηλή εκπροσώπηση, όπως και στη συγκεκριμένη περίπτωση, οι οποίοι χρησιμοποιούν αυτή τη φρασεολογία για να προσελκύσουν την προσοχή. Τι θα κάνουμε; Θα αρχίσουν να βρίζουν, να φωνάζουν, να μιλούν όπως θέλουν για να προσελκύσουν την προσοχή και τους ψηφοφόρους τους ενδεχομένως; Αυτό είναι αδιανόητο και δεν μπορεί να γίνει.

Και πάμε να δούμε την επιχειρηματολογία τους μία-μία, η οποία καταρρίπτεται. Πρώτα απ’ όλα, όσον αφορά τους τους δασοκομάντο. Τους δασοκομάντο τους προσλάβουμε -και καταθέτω στα Πρακτικά ένα πρώτο ψέμα- στις 28 Μαρτίου από τους περσινούς και φτιάξαμε άλλες πέντε μονάδες φέτος κι έχουμε είκοσι μία. Χίλιους εξακόσιους δασοκομάντος διαθέτουμε. Το καταθέτω για τα Πρακτικά.

(Στο σημείο αυτό ο Υφυπουργός Κλιματικής Κρίσης και Πολιτικής Προστασίας Κ. Ευάγγελος Τουρνάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στις 28 Μαρτίου προσελήφθησαν. Είναι οι δασοκομάντο οι οποίοι χρησιμοποιήθηκαν στις τέσσερις χιλιάδες φωτιές στο εσωτερικό, τους στείλαμε και στην Ισπανία, καταχειροκροτήθηκαν στην Ευρωβουλή και τίμησαν τη χώρα μας και το Πυροσβεστικό Σώμα. Τους φτιάξαμε εμείς, όχι εσείς.

Πάμε, λοιπόν, να δούμε και για τους εποχικούς. Τον Μάρτιο περάσαμε διάταξη και αυξήσαμε τη διάρκειά από τους έξι στους οκτώ μήνες και προσλάβαμε το πρώτο δεκαήμερο του Μαΐου δυόμισι χιλιάδες εποχικούς. Το επόμενο όσον αφορά τα «τεράστια κενά», τη φρασεολογία του παρελθόντος. Μας αναφέρατε πριν από τρία χρόνια ότι είχαμε τεράστια κενά που είχε δεκατρείς χιλιάδες προσωπικό. Και τώρα με δεκαπεντέμισι χιλιάδες προσωπικό μόνιμο και δυόμισι χιλιάδες εποχικούς που έχουμε ξεπεράσει την πραγματική δύναμη του Πυροσβεστικού Σώματος μας μιλάτε για κενά.

Πάμε για τα ΜΑΠ. Ένα τεράστιο ψέμα. Οι αποθήκες μας είναι γεμάτες. Έχουμε διαθέσει δώδεκα χιλιάδες άρβυλα μέχρι το τέλος Αυγούστου φέτος και συνολικά σε όλους τους πυροσβέστες. Πεντέμισι χιλιάδες ΜΑΠ παραλαμβάνουμε αυτές τις ημέρες για τους πεντέμισι χιλιάδες εθελοντές εθελοντικών οργανώσεων. Αυτό κάνουμε εμείς. Πότε έχει ξαναγίνει αυτό; Είναι διαγωνισμός στον αέρα 9,7 εκατομμύρια για να παραλάβουμε ΜΑΠ για τους υφιστάμενους πυροσβέστες και γι’ αυτούς που θα προσλάβουμε τα επόμενα χρόνια.

Και προχωράμε. Όσον αφορά τα οχήματα τα «σαπάκια». Διακόσια τριάντα μπήκαν τα δύο προηγούμενα χρόνια και εκατόν σαράντα επιπλέον παραλάβαμε φέτος για να αυξήσουμε τη δύναμη του Πυροσβεστικού Σώματος.

Γιατί προχωράμε σε ένα Πυροσβεστικό Σώμα ισχυρό, δυνατό, σύγχρονο, με ανθρώπινο δυναμικό. Του χρόνου σχεδιάζουμε να προσλάβουμε άλλους χίλιους για να ξεπεράσουμε την οργανική δύναμη ακόμα περισσότερο. Γιατί είμαστε παραπάνω από την οργανική δύναμη. Είχαμε δεκαοκτώ χιλιάδες φέτος.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε Υφυπουργέ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Μία τελευταία φράση αφιέρωμα στον κ. Ηλιόπουλο, παρακαλώ. Είναι η φράση του Ισοκράτη όταν κατέρρεε η αθηναϊκή κοινοπολιτεία εξαιτίας των δημαγωγών και των λαοπλάνων και των λαϊκιστών και κατέρρευσε ο Χρυσούς Αιών του Περικλέους. Βγήκε ο Ισοκράτης λοιπόν και είπε το εξής: «Η Δημοκρατία μας αυτοκαταστρέφεται διότι κατεχράσθη το δικαίωμα της ελευθερίας και της ισότητας, διότι έμαθε τους πολίτες να θεωρούν την αυθάδεια ως δικαίωμα, την παρανομία ως ελευθερία, την αναίδεια του λόγου ως ισότητα και την αναρχία ως ευδαιμονία».

Ο ελληνικός λαός ακούει και εσάς και εμάς και είμαι σίγουρος ότι στο τέλος δεν θα επιτρέψει να γίνει αυτό. Θα προτιμήσει τη σταθερότητα, τη σοβαρότητα και την υπευθυνότητα, όχι το μπάχαλο, το χάος και την αναρχία.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Υφυπουργό.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 17.57΄ λύεται η συνεδρίαση για την Τετάρτη 1 Οκτωβρίου 2025 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**